SunOnline: Fonadhoo balikoh Polihun gaumee championkan hoadhaifi\nފޮނަދޫ ބަލިކޮށް ފުލުހުން ޗެމްޕިއަންކަން ހޯދައިފި\nނަޖާހު މަސްއޫދު 18 Oct 2018, 10:33\nފޮނަދޫ މެދުއަވަށު ސްޕޯޓްސް ކްލަބު 3-2 ސެޓުން ބަލިކޮށް ޕޮލިސް ކްލަބުން ރޭ ވަނީ ގައުމީ ވޮލީބޯޅަ މުބާރާތުގެ އަންހެން ޑިވިޝަނުގެ ޗެމްޕިއަންކަން ހޯދާފައި-- ފޮޓޯ: ވޮލީބޯލް އެސޯސިއޭޝަން\nފޮނަދޫ މެދުއަވަށު ސްޕޯޓްސް ކްލަބު 3-2 ސެޓުން ބަލިކޮށް ޕޮލިސް ކްލަބުން ގައުމީ ވޮލީބޯޅަ މުބާރާތުގެ އަންހެން ޑިވިޝަނުގެ ޗެމްޕިއަންކަން ހޯދައިފިއެވެ.\nޒުވާނުންގެ މަރުކަޒު އެތެރެ ކޯޓުގައި ރޭ ކުޅުނު މެޗުގައި ދެ ޓީމުގެ ފަރާތުން ވެސް ފޯރިގަދަ ކުޅުމެއް ފެނިގެން ދިޔައެވެ. މެޗުގެ ކުރީ ކޮޅު ފޮނަދޫއިން ވަނީ މޮޅު ކުޅުމެއް ދައްކައި ފުރަތަމަ ސެޓު ގެންގޮސްފައެވެ. އެ ސެޓު ފޮނަދޫއިން ގެންދިޔައީ 25-15 އިންނެވެ.\nފުރަތަމަ ސެޓު ގެއްލުނު ނަމަވެސް، ފުލުހުން ދެވަނަ ސެޓަށް ނުކުތީ އާ ހިތްވަރާކާ އެކުއެވެ. އެގޮތުން ޕޮލިހުންގެ ޓީމުގައި ހިމެނޭ ތަޖުރިބާކާރު ކުޅުންތެރިޔާ ހައްވާ ރާޝިދާގެ މޮޅު ކުޅުމާ އެކު އެ ޓީމުން ވަނީ އެ ސެޓު 19-25 އިން ގެންގޮސްފައެވެ.\nފޮނަދޫ އިން ތިން ވަަނަ ސެޓު ފެށީ ވަރުގަދަ ކޮށެވެ. ނަމަވެސް އެ ސެޓުގެ މެދުތެރެއިން ފުލުހުން ވަނީ ކުޅުން ވަރުގަދަ ކޮށްފައެވެ. ނަތީޖާއެއްގެ ގޮތުން ޕޮލިހުން ވަނީ ސްކޯ އަނބުރާލައި އެ ސެޓު ވެސް ގެންގޮސްފައެވެ. އެ ސެޓު ފުލުހުން ގެންދިޔައީ 17-25 އިންނެވެ.\nޕޮލިހަށް ހަތަރު ވަނަ ސެޓު ކާމިޔާބުކޮށްގެން މޮޅުވެން އޮތް ނަަމަވެސް، ފޮނަދޫ އިން ވަނީ ފަހު ވަގުތާ ޖެހެންދެން ވަރުގަދަ ކުޅުމެއް ދައްކައިފައެވެ. ފޮނަދޫއިން އެ ސެޓު ގެންދިޔައީ 26-24 ގެ ކުޑަ ތަފާތުންނެވެ.\nހަތަރު ވަނަ ސެޓު ފޮނަދޫއަށް ލިބުމުން އެ ޓީމަށް އާ ހިތްވަރެއް ލިބުނު ނަމަވެސް، ފުލުހުން ފަހު ސެޓަށް ނުކުތީ ވަރުގަދަ އަޒުމަކާ އެކުއެވެ. އެ ޓީމުން ވަނީ ހައްވަގެ މޮޅު ކުޅުމާ އެކު، ފަހު ވަގުތާ ޖެހެންދެން ހިތްވަރުކޮށް، 08-15 އިން ސެޓު ގެންގޮސް ޗެމްޕިއަންކަން ހޯދައިފައެވެ.\nފުލުހުން މުބާރާތުގެ ޗެމްޕިއަންކަން ހޯދި އިރު މުބާރާތުގެ މޮޅު ކުޅުންތެރިޔާގެ މަގާމް ލިބުނީ އެ ޓީމުގެ ހައްވަ އަށެވެ. އަދި އޭނާ ވަނީ ޑްރީމް ޓީމުގައި ވެސް ހިމެނިފަ އެވެ.\nޑްރީމްޓީމުގައި އޭނާގެ އިތުރުން ހިމެނުނީ ޕޮލިސްގެ ނުހާ އާއި ފޮނަދޫގެ ޝައްފައާއި ޖޫޒާންއާއި މާޖިދާ އާއި ސަހާ އަދި ކްލަބް ވެމްކޯގެ ޝައުފާ އާދަމްއެވެ. މުބާރާތުގެ އެންމެ އުއްމީދީ ކުޅުންތެރިއަކަށް ހޮވުނީ ޕޮލިހުގެ ޝަހާ އެވެ. ފެއާ ޕްލޭ ޓީމަކަށް ހޮވުނީ ޕޮލިހެވެ.\nއެންމެ ފަހުން ދެ މުބާރާތުގައި ވެސް ޕޮލިސް ވަނީ ފައިނަލުގައި ކުޅެފައެވެ. ދެފަހަރު ވެސް ޕޮލިސް ވަނީ ފުވައްމުލަކު މިސްކިތްމަގު އެންމެންގެ ގުޅުން އަތުން ބަލިވެފައެވެ.\nގައުމީ އަންހެން ވޮލީބޯޅަ މުބާރާތް\nފުލުހުން ގައުމީ ޗެމްޕިއަންކަން ހޯދައިފި


Guest house thah hulhuvanee- Aharemen thayyaarutha | Mihaaru\nމާލެ ސަރަހައްދު ފިޔަވައި އެހެން ރަށްރަށުގެ ގެސްޓު ހައުސްތައް މި މަހުގެ 15 ގައި ހުޅުވާއިރު، އެޗުޕީއޭގެ ގައިޑްލައިންތަކަށް ޚާއްސަ ސަމާލުކަމެއް ދޭންޖެހޭ.\n02 އޮކްޓޯބަރ 2020 - 15:25\nކޮވިޑުގެ ސަބަބުން އިގުތިސާދީ ގޮތުން ނިސްބަތުން އެންމެ ބޮޑު ގެއްލުމެއް ލިބުނު އަދި ލިބެމުންދާ އެއް ގައުމަކަށް ދިވެހިރާއްޖެ ވަނީ ވެފަ އެވެ. އެއީ އެންމެ ސަބަބަކާ ހުރެ އެވެ؛ ޓޫރިސްޓުން އައުން ހުއްޓުމުންނެވެ. ޓޫރިޒަމަކީ ރާއްޖޭގެ އިގުތިސާދުގެ މައި ނާރެވެ. ޓޫރިޒަމް ބަރޯސާވެފައި އޮތީ މީހުން އެއް ތަނުން އަނެއް ތަނަށް ދަތުރުފަތުރު ކުރުމުގެ މައްޗަށެވެ. ގުޅިފައި ވަނީ، ވަޒަންވެރިވެގެން، ދިރިއުޅޭ ތަން ވަގުތީ ގޮތުން ދޫކޮށް އެހެން ތަނެއް ބަލާލަން، ހިތްހަމަޖައްސާލަން ކުރާ ދަތުރަކާ އެވެ. އެއްތަން ވުމުގެ މައްޗަށެވެ. އެހެންވެ، ކޮވިޑުގެ ސަބަބުން އެ ކަންކަމަށް ހުރަސް އެޅުމުން ރާއްޖޭގެ އިގުތިސާދު އަޑިއަޅާލީ އެވެ.\nކޮވިޑުގެ ސަބަބުން ވެއްޓިފައިވާ އިގުތިސާދީ އަޑިގަނޑުން އަރައިގަތުމަށް މަސައްކަތްކުރާއިރު، ދިވެހި ސަރުކާރުގެ އެންމެ ބޮޑު ފޯކަސްއެއް އޮތީ ޓޫރިޒަމް އަލުން ކުރީގެ ހާލަތަށް ރުޖޫއަ ކުރުމަށެވެ. ރައްކާތެރިކަމުގެ ފިޔަވަޅުތަކާ އެކު ރާއްޖޭގެ ބޯޑަރު އަލުން ހުޅުވާލައި ޓޫރިސްޓުންނަށް މަރުހަބާ ކިޔުމާ އެކު މަޑުމަޑުން ރާއްޖޭގެ އިގުތިސާދަށް ދިރުން އަންނަން ފަށައިފި އެވެ. އެކަމަކު، ޓޫރިޒަމްގެ މެދުފަންތީގެ ވިޔަފާރި ކަމަށްވާ ގެސްޓް ހައުސްތައް އަލުން އޮޕަރޭޝަނަށް ގެނެވިފައި ނެތުމުން އަދިވެސް އާއްމު އިގުތިސާދު އޮތީ "ވެންޓިލޭޓަރުގަ" އެވެ. އިގުތިސާދީ ގޮތުން އެ ތަން ވަރަށް ބޮޑަށް އެބަ ދައްކަ އެވެ.\nއިގުތިސާދީ ދުވެލީގެ ސްޕީޑް ހަލުވިވުމާއި ގެސްޓު ހައުސް ވިޔަފާރި އަލުން ހުޅުވާލުމާ ވަރަށް ބޮޑު ގުޅުމެއް އެބައޮތެވެ. އެ ތަންތަން ހިންގާ ގިނަ މީހުންނަކީ މެދުފަންތީގެ އާއްމު ވިޔަފާރިވެރިންނެވެ. ގެސްޓު ހައުސް ތަރައްގީކޮށްފައި ވަނީ ބޮޑެތި އަދަދުތަކުން ލޯނު ނަގައިގެންނެވެ. އެ ތަންތަނާ ގުޅިފައިވާ އެތައް އާއްމު ކުދި ވިޔަފާރިވެރިން އެބަތިއްބެވެ. އެއީ، އެ މުޖުތަމައެއްގެ އެތައް ބަޔަކަށް، ހާއްސަކޮށް ޒުވާނުންނަށް، ވަޒީފާގެ އެތައް ފުރުސަތެއް ހުޅުވިގެންދާ ވިޔަފާރިއެކެވެ. ވަށައިޖެހޭ އިގުތިސާދަކަށް، ގެސްޓު ހައުސް ހުޅުވުމުން މިއޮތީ ޒާތަކަށް މަޖުބޫރުވެފަ އެވެ.\nސުވާލަކީ ރިސޯޓުތައް އޮޕަރޭޝަނަށް ގެނައިއިރު ގެސްޓު ހައުސްތައް ހުޅުވަން ހުއްދަ ނުދިނީ ކީއްވެބާ އެވެ؟ ހަގީގަތަކީ ގެސްޓު ހައުސްތައް ހުޅުވައިލަން ސަރުކާރުން ކިތަންމެ ބޭނުންވިޔަސް އަދި އެ ކަމަށް ގެސްޓު ހައުސް ވިޔަފާރިކުރާ ފަރާތްތަކުން ކެނޑިނޭޅި އެދިއެދި ތިއްބަސް، ރިސޯޓުތައް ހުޅުވައިލާ ފަސޭހަ އިން އެކަން ވާން ނެތް ކަމެވެ. އެއީ، ރިސޯޓުތައް ހިންގަނީ ރާއްޖެ އަށް ހާއްސަ "ވަން އައިލެންޑް، ވަން ރިސޯޓް" ކޮންސެޕްޓަށް ކަމަށް ވާތީ އެވެ. ރިސޯޓު މުވައްޒަފުން ވެސް ތިބޭނީ އެ ތަނުގައި ކަމަށް ވުމުން އާއްމު މުޖުތަމައާ ކޮންޓެކްޓެއް ނެތި ރިސޯޓުތައް ހިންގޭނެތީ އެވެ.\nރިސޯޓުތަކާ ހިލާފަށް، ގެސްޓު ހައުސް އަށް އަންނަ މީހާއާ ރަށުގެ ރައްޔިތުންނާ ކޮންޓެކްޓްވާނެ އެވެ. އެތަނުގެ މުވައްޒަފުން ދުވަހުގެ މަސައްކަތަށް ފަހު ދާނީ އާއިލާ ކައިރިއަށެވެ. އެހެންވެ އެއީ ބޮޑު ގޮންޖެހުމެކެވެ.\nއެ ހަގީގަތް އެ ގޮތަށް އޮތަސް، އެންމެ ފަހުން ސަރުކާރުން މިވަނީ ގްރޭޓާ މާލެ އޭރިއާ ފިޔަވައި އެހެން ރަށްރަށުގެ ގެސްޓު ހައުސްތައް މި މަހުގެ 15 އިން ފެށިގެން ހުޅުވަން ހުއްދަ ދޭން ނިންމައިފަ އެވެ. އެއާ އެކު، ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިވަނީ ރައްކާތެރިކަމުގެ ފިޔަވަޅެއްގެ ގޮތުން، ހާއްސަ އުސޫލެއް ހަދާފަ އެވެ. އެ އުސޫލު ބުނާ ގޮތުން، ގެސްޓު ހައުސްތައް ހިންގާ ރަށްރަށުން އެހެން ރަށްރަށަށް ދަތުރުކުރާ މީހުން ކަރަންޓީން ވާން ޖެހޭނެ އެވެ.\nއެޗުޕީއޭ އިން ބުނާ ގޮތުގައި، ގެސްޓު ހައުސްތަކަކީ މެދުނުކެނޑި ޓޫރިސްޓުން ދާ ތަނަކަށް ވާތީ، އެ ތަންތަން މެދުވެރިކޮށް އާއްމު މުޖުތަމައަށް ކޮވިޑް-19 ފެތުރުމުގެ ފުރުސަތު ބޮޑެވެ. މިގޮތަށް ކަރަންޓީން ވާ މީހުން އަމަލު ކުރަން ޖެހޭނީ މާލެ އިން ރަށްރަށަށް ގޮސް ކަރަންޓީންވާ މީހުން އަމަލު ކުރަން ޖެހޭ އުސޫލާ އެއްގޮތަށެވެ. މާނަ އަކީ، މިސާލަކަށް ކ. މާފުށީގައި ގެސްޓު ހައުސް އޮޕަރޭޓްކުރަން ފަށާ ހިސާބުން ފެށިގެން އެ ރަށުގެ މީހަކު އެހެން ރަށަކަށް ދާ ނަމަ، އެ ދާ ރަށެއްގައި އެ މީހަކު 14 ދުވަސް ވާންދޭން ކަރަންޓީނުވާން ޖެހުމެވެ.\nމި އުސޫލާ އެކު މިވަނީ ވަރަށް ގިނަ ސުވާލުތަކެއް އުފެދިފަ އެވެ. ގެސްޓު ހައުސް ހިންގާ ވިޔަފާރިވެރިން ބުނަނީ ރަށުގެ ހުރިހާ އެންމެން ރަށު ބަންދުވާ ގޮތަށް ގެސްޓު ހައުސްތައް ނުހިންގޭނެ ކަމަށެވެ.\n"ދަރަވަންދޫ މީހުން ޑޮކްޓަރަށް ދައްކަން އަދި ވިޔަފާރި ކުރަން ދާން މި ޖެހެނީ ކައިރި ރަށްރަށަށް. މިހާރު އޮތް ގޮތުން ގެސްޓެއް އަންނަ އިރަށް އެންމެން ލޮކްޑައުން މިވަނީ. އެހެންވާކަށް ރައްޔިތުން ވެސް، ގެސްޓު ހައުސް ހުޅުވަން ހުއްދައެއް ނުދޭނެ،" ނަން ހާމަ ނުކުރުމަށް އެދި ވާހަކަ ދައްކަމުން، ގެސްޓު ހައުސްގެ ވެރިމީހަކު ބުންޏެވެ.\nމިކަމުގައި އޮތީ ކޮން ހައްލެއް ހެއްޔެވެ؟ ގެސްޓު ހައުސް ނުހުޅުވާ ވާކަށް ވެސް ނެތެވެ. އެތައް ވިޔަފާރިއެއް އޮތީ ބަނގުރޫޓުވުމުގެ މަގުމަތީގަ އެވެ. އަނެއްކޮޅުން، ރައްޔިތުންގެ ސިއްހަތު ކޮމްޕްރޮމައިޒްވާ ގޮތަށް ވިޔަފާރިކުރަން ހުއްދައެއް ވެސް ނުދެވޭނެ އެވެ.\nގެސްޓު ހައުސް ވިޔަފާރިވެރީގައި ހަރަކާތްތެރިވާ އެހެން މީހަކު ބުނީ، މި ކަމުގައި އޮންނަންވީ މެދުމިނުގެ ހައްލެއް ކަމަށެވެ. އެގޮތުން، އޭނާގެ ހިޔާލަކީ، ހާއްސަ އެސްއޯޕީއެއް ހަދައި ގެސްޓުންނަށް ބޭރަށް ދެވޭނީ ހަމައެކަނި ބީޗަށް ކަމަށް ހެދުމެވެ. އަދި އެ ގޮތަށް ބޭރަށް ދާއިރު މާސްކު އަޅައިގެން ދިއުމަށް މަޖުބޫރުކޮށް، އެ ކަންކަން ބެލޭނެ ހަރުކަށި އުސޫލެއް ހަދަން ވެސް އޭނާ ލަފާދިނެވެ.\n"ގެސްޓު ހައުސްތަކުގައި މަސައްކަތްކުރާ މުވައްޒަފުން ވެސް އެ ތަނުގައި ވަގުތީ ގޮތުން ކައިބޮއެ، ނިދަން ގޮތްތަކެއް ހެދިދާނެ. މިސާލަކަށް 10 ކޮޓަރި ހުންނަ ނަމަ، އޭގެ ތެރެއިން ތިން ކޮޓަރި އެއީ މުވައްޒަފުންގެ އެކޮމަޑޭޝަނަށް ބަދަލުކޮށް ބާކީ ހަތް ކޮޓަރި ހުޅުވަން ހުއްދަ ދެވޭނެ،" އޭނާ ބުންޏެވެ.\nގެސްޓު ހައުސް ހުޅުވުމަށް ކައުންސިލުން ބަލަން ޖެހޭ ކަންތައްތައް:\n- ރަށުގައި އައިސޮލޭޝަން ނުވަތަ ކަރަންޓީން ކުރެވޭނެ އިންތިޒާމު ހަމަޖެހިފައި ހުރިތޯ ބެލުން.\n- ރަށުގައި ކޮވިޑް ޓާސްކް ފޯހެއް އޮތްކަން ޔަގީން ކުރުން.\n- ޓޫރިސްޓަކު ކޮވިޑް- 19އަށް ޕޮޒިޓިވްވެއްޖެ ހާލަތެއްގައި އޭނާ ފެސިލިޓީ އަށް ގެންދާނެ އުޅަނދެއް ތައްޔާރުވެފައި އޮތްތޯ ބެލުން.\n- އެ ރަށެއްގެ ހެލްތު ސެންޓަރު ނުވަތަ ހޮސްޕިޓަލް އޮތީ ކޮވިޑް-19އާ ގުޅިގެން ތައްޔާރަށްތޯ ޔަގީން ކުރުން.\n- ހޮސްޕިޓަލުގައި އައިސޮލޭޝަން ކޮޓަރިއެއް ހުރިތޯ ޔަގީން ކުރުން.\nގެސްޓު ހައުސްތަކުން ފުރިހަމަ ކުރަންޖެހޭ ކަންތައްތައް:\n- ރައްކާތެރިކަމުގެ ފިޔަވަޅުތައް އަޅާފައި ހުރި މިންވަރު ހާމަކުރުން.\n- ގެސްޓު ހައުސް ތެރޭގައި ސޯޝަލް ޑިސްޓެންސިން ބެހެއްޓޭނެކަން ޔަގީން ކުރުން.\n- ބޭނުންވާ ވަރަށް ޕީޕީއީ ކިޓާއި ފަސްޓް އެއިޑް ހުރިކަން ޔަގީން ކުރުން.\n- ގެސްޓު ހައުސްގައި އުޅޭއިރު ސްޓާފުން ވަކި ޔުނިފޯމެއް ލުމާއި މާސްކު އެޅުން.\n- ހުރިހާ ސްޓާފުން ވެސް "ޓްރޭސް އެކީ" އެޕް ބޭނުން ކުރުމާއި ޓޫރިސްޓުންނަށް އެޕް ބޭނުން ކުރަން ބާރު އެޅުން.\nގެސްޓު ހައުސް ހިންގާ ރަށެއްގެ ރައްޔިތަކު ބުނީ، ގެސްޓު ހައުސް ހުޅުވުމާ އެކު ލޮކްޑައުން ކުރާ ނަމަ ރައްޔިތުންނަށް ވަރަށް އުނދަގޫވާނެ ކަމަށެވެ. އެކަމަކު، ގެސްޓު ހައުސްތައް ނުހުޅުވާ ނަމަ އަނެއްކާ ވެސް އިތުރު ދުވަސްތަކެއް ހޭދަކޮށްފި ނަމަ، އަނެއްކޮޅުން އިގުތިސާދު ފުނޑިދާނެ ކަމުގެ ބިރު ވެސް އޭނާ ފާޅުކުރި އެވެ. އެހެންކަމުން، އިގުތިސާދު އެއްކޮށް ފުނޑުފުނޑުވުމުގެ ފުރުސަތު ނުދިނުމަށްޓަކައި އެޗްޕީއޭ އިން ހާއްސަ ހުއްދައެއް ދެވިދާނެ ކަމަށް އޭނާ ގަބޫލުކުރެ އެވެ.\nޓޫރިޒަމް ދާއިރާގައި ގިނަ ދުވަސްތަކެއްގެ ތަޖުރިބާ ލިބިފައިވާ އަދި މިހާރު ވެސް އެ ދާއިރާގެ މަތީ ފަންތީގެ ވަޒީފާއެއް އަދާކުރާ މީހަކު ފާހަގަކުރި ގޮތުގައި، ބޭސްފަރުވާ އާއި ވިޔަފާރި އަށް މިހާރު ފަސޭހަ އިން މާލެ ނުދެވޭއިރު، ގިނަ މީހުން ސިއްހީ ފަރުވާ އަށް ވެސް ދަނީ ރަށްރަށެވެ. އެކަމަކު، ގެސްޓު ހައުސް ހުޅުވުމާ އެކު އެ ފުރުސަތު ގެއްލޭ ކަމަށް ވާ ނަމަ، އެއީ ބޮޑު މައްސަލައެއް ކަމަށް އޭނާ ބުންޏެވެ.\n"މިހާރު ވެސް ބޭހަށް އެ ދަނީ އެހެން އަތޮޅަކަށް. އެކަމަކު، އެ ރަށުގައި ގެސްޓު ހައުސް ހުޅުވާ ތަނުން އެ މީހާ އެ ރަށަށް ގޮސް ކަރަންޓީންވާން ޖެހެންޏާ ކިހާ ބޮޑު ތަކުލީފެއް؟" އޭނާ ބުންޏެވެ.\n"އެހެންވެ ސިއްހީ ކަންކަމާއި އެ ނޫން ވެސް ޒަރޫރީ ކަންކަމުގައި ދަތުރުކުރާ މީހުންނަށް ހާއްސަ ހުއްދައެއް ދޭ ގޮތަށް ވެސް އުސޫލު ބަދަލުކުރެވިދާނެ."\nދެން އޮތީ މާލެ ސަރަހައްދެވެ. ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވި ގޮތުގައި، މި ސަރަހައްދުގެ ގެސްޓު ހައުސްތަކަށް ހުއްދަ ދިނުމާ ގުޅޭ ގޮތުން ވަކި ގޮތެއް ނިންމާނީ ކޮވިޑް-19އަށް ޕޮޒިޓިވްވާ މީހުންގެ އަދަދު ފަސް ޕަސެންޓަށް ދަށްވުމުންނެވެ. މިހާރު އެ ރޭޓް ހުރި ގޮތުން އެއީ މާ ދުރުގައި އޮތް ކަމެއް ނޫނެވެ. އެކަމަކު، މާލެ އަކީ މިހާރު ވެސް ކޮމިއުނިޓީ ސްޕްރެޑެއް އޮތް ރަށަކަށް ވާތީވެ، އިތުރު މާ ބޮޑު ހަރުކަށި ފިޔަވަޅުތަކެއް އަޅާފާނެ ކަމަށް ނުބެލެވެ އެވެ.\n"މާލެ ސަރަހައްދަށް ބަލާއިރު ގިނައީ ޓްރާންސިޓް ގެސްޓު ހައުސްތައް. އެ ތަންތަނަށް ދާ ގެސްޓުން އާއްމުކޮށް ތިބޭ ބޭރަށް ނުގޮސް އެ ތަނެއްގައި. އެހެންވެ، މާލެ ސަރަހައްދުގައި މައްސަލައެއް ނުކުމެދާނެ ކަމަކަށް ނުބެލެވޭ. އެކަމަކު، ބައެއް މީހުން ފަރުވާކުޑަކޮށްފާނެ ކަމަށް ބަލައި ހާއްސަ އުސޫލެއް ހެދުން ބުއްދިވެރި،" ޓޫރިޒަމް ސިނާއަތުގެ ތަޖުރިބާކާރަކު ވިދާޅުވި އެވެ.\nމާލެ ސަރަހައްދަށް ވުރެ ގެސްޓު ހައުސްތައް ގިނައީ ވެސް އަދި ޓޫރިޒަމްގެ ހަގީގީ މާނައިގައި ގެސްޓު ހައުސްތައް ހިންގަނީ އަތޮޅުތެރޭގަ އެވެ. މާލެ ސަރަހައްދުގައި ގޮންޖެހުމެއް ނެތަސް، އަތޮޅުތެރޭގައި ގެސްޓު ހައުސްތައް ހުޅުވަން ބަލާއިރު އުނދަގޫތައް ގިނަ އެވެ. އެކަމަކު، އިގުތިސާދަށްޓަކައި އަދި އެތައް ބައެއްގެ ދިރިއުޅުމަށްޓަކައި، އާއްމުންނާއި ވިޔަފާރިވެރިން ވެސް ކޮންމެވެސް ވަރެއްގެ ގުރުބާނީތަކެއް ވެގެން، ޓޫރިޒަމް މިނިސްޓްރީ އާއި އެޗްޕީއޭ އަށް އެއްބާރުލުން ދީގެން ގެސްޓު ހައުސްތައް އޮޕަރޭޓްކުރަން ފަށަން މިއޮތީ ޖެހިފަ އެވެ. ސިއްހީ ގޮތުން ވެސް، އިގުތިސާދީ ގޮތުން ވެސް، މި ވަޅުގަނޑުން އަވަހަށް އަރައިގަނެވޭނީ އޭރުންނެވެ.\nގެސްޓް ހައުސް ޓޫރިޒަމް ޓޫރިސްޓުން ސިއްހަތު ބަލިތައް ޓޫރިޒަމް މިނިސްޓްރީ\nހުޅުވާލާފަ އަޖުމަ ބަލާލަބަލަ ނިކަން. މިސަރުކާރަށް އިނގޭނީ ކަމެއްވީމާ އެވާހަކަ ދައްކަން. ކަމެއްް ކުރުމުގެކުރިން ދިރާސާކޮށް ފަންނީ މީހުންގެ ލަފާހޯދާ ތައްޔާރުވުމެއް ނޯންނާނެ.\nއެޗްޕީއޭ އިސްތިއުފާ ރަތަށް ބަންދުކުރީމާ ބޭސްފަރުވާއާއި އެހެނިހެން ކަންކަން ބަންދުތީ ހުއްދަ ހޯދަން އަދޭސް ކުރުވާ މީހުން ގަނަތަޅުވަން ތިއުޅެނީ އިސްތިއުފާދީ.. މީހަކަށް ބައިލައްކަ ރުފިޔާ ކޮވިޑް އިލަވެންސޭ ކިޔާފާ..\nޓްއަރިޒެމް އަދި އިކޮނޯމިކް މިނިސްޓްރީގެވިސްނުން މިކަމުގައިހުރިގޮތަށްބަލާއިރު "އަޅާން ތައްޔާރުވެފައިވާ ފިޔަވަޅުތަކާއި ހަދާފައިވާގިނަ ޤަވާއިދުތަށްހުރީ ސީދާ މާލެނޫންރަށްރަށުގެ ގެސްޓްހައުސްތަކާއި ދެކޮޅަށްކަން" ފާހަނގަކުރެވޭ. # ބަލި އުފުލަނީ ވަކި ކުލައެއްގެ ވަކި ރަށަކަށް އަންނަ ވަކިބައެއްކަމަށް ހަދައި އިންސާނުންގެ މެދުގައި އަސްލެއްނެތް ތަފާތު ކުރުން ގެންގުޅުމަކީ ކޮށްގެން ވާނެ ކަމެއްނޫން. މާލެ އަންނަމީހާއާއި ތުރާކުނު ނޫނީ އައްޑުއަށް އަންނަމީހާއާއިމެދު ތަފާތުކޮށްގެންނުވާނެ.\nބަރާބަރު ވާހަކަ އެއް. ތިއީ ހަޤީގަތް.\nފުރަތަމަ ދުވަހުން ވެސް އެންމެ ވޯސްޓް ކޭސް ސިނާރިއޯއަށް ތައްޔާރުވެފަ އޮތީ.\nއޭ ރާއްޖޭގެ ވެރިކަމުގައި ހުންނެވި ހާކިމާއޭ ދުނިޔެއަށް އައި ކޮވިޑް ވަބާގެ އަސަރު އެންމެ ބޮޑަށް ކުރި ގައުމަކީ އެއީ ދިވެހިރާއްޖެއޭ މިކަމުން އަރައިގަތުމަށްޓަކައި ރާއްޖޭގެ އިގްތިސާދު ހަމަ އެކަނި ޓޫރިޒަމް އަށް ބަރޯސާ ވެފައި އޮތް އޮތުން ނިމުމަކަށް ގެނެސް ދިވެހިންނަކީ ހީވާގި ބަޔަކަށް ހެދުމަށް ޓަކައި ވެސް އެބަޖެހޭ މާލެ ސަރަހައްދު ތިލަފުށި ފަޅު ހިއްކައިގެން އެތަނުން ގޯތި ވިޔަފާރިވެރިންނަށް ދީގެން އިންޑަސްޓްރިއަލް ވިޔަފާރި އާއި ދިމާލަށް ރާއްޖޭގެ އިގްތިސާދު\nރައީސް އިބޫ ސަރުކާރުގެ އިކޮނޮމިކް ކައުންސިލުން އިގްތިސާދީ ކަންކަން ޖައްސަން ޖެހޭނީ އާނދޮގޭ ކިޔާ އެގޮތުން ބަލާއިރު ރާއްޖޭގައި ދަނޑުވެރިކަން ކުރަން އާ މޮޑެލް އެއް ނެރުމަށް ޓަކައި ގާފަރު ފަޅު ހިއްކާ އެތަނުން 250 ހާސް އަކަފޫޓްގެ ބިމެއް މާލެ ސަރަހައްދުގެ ވިޔަފާރި ކުންފުނި ތަކަށް ދޭންވީއޭ 100 އަހަރަށް އަކަފޫޓަކަށް މަހަކު 1 ރުފިޔާ ސަރުކާރަށް ދައްކާ ގޮތަށް 100 އަހަރުތެރޭގައި ކުއްޔަށް ބަދަލެއް ނާންނާނެ އުސޫލުން އެއިރުން މަލްޓި ސްޓޯރީ ބިލްޑިންގް އަޅައިގެން\nތައްޔާރު.. ހުޅުވާތީ ހާދަ ވަރެެއްތިވަނީ ނޫސްތަކައްވެސް\nސަރުކާރުން ބައްލަވަންވީ ހަމަ އެކަނި ޓޫރިޒަމް ކުރިއަރުވަން ނޫނޭ ހައްދަވަން ޖެހޭނެ ގޮތަކީ ރާއްޖެތެރޭގެ ރަށްރަށުގެ ފަޅު ފުންކުރުމާއި ބަނދަރުހެދުން ފަދަ ކެޕިޓަލް އިންވެސްޓްމެންޓް ކުރިއަށް އޮތް5އަހަރަށް މެދު ކަނޑާލާ އެބަޖެޓުން އެމްޓީސީސީ މެދުވެރިކޮށް މާލެ ސަރަހައްދު ފަޅު ތައް ހިއްކާ ބިންތައް ކުއްޔަށް ދޭންވީއޭ ލައިނެއް ދަމާލަންވީއޭ ހުޅުމާލޭގެ ދެކުނުން ހުޅަނގަށް ގޮސް ނަކައްޗާއި ހަމައަށް ދެން އެ ލައިނުން ދެކުނުގައި ވާ ހުރިހާ ފަޅު ތަކެއް ހިއްކާލާ ބިންތައް\nގެސްޓް ހައުސް ތައް ހުޅުވަންވީއޭ ދިވެހި އެންމެހާ ރައްޔިތުން ތައްޔާރޭ އަދި މާލެ ސަރަހައްދުން މާލެ ގާތު ފޭދޫ ފިނޮޅު ދެކުނުން އޮތް ބޮޑު ފަޅު ހިއްކާ އެތަނުން 1000 ފޫޓް ދިގު އަދި 1000 ފޫޓް ފުޅާ މިނުގެ ބިމެއްގައި 50 ބުރިއަށް އިމާރާތް ކުރަންވީއޭ އިމާރާތް ކުރާއިރު ކުރާނީ ކޮންމެ ފްލޯރ އެއްގެ ހެއިޓް ގައި6މީޓަރު ހުންނަ ގޮތަށޭ ދެން ކޮންމް ފްލޯރ އަކުން މަގު ތަކާއި އެމްއީޕީ ރޫމަށް ކަނޑާ 250 ހާސް އަކަފޫޓްގެ ފްލޯރ އޭރިއާ މާލެ ސަރަހައްދުގެ ކޮންމެ ކުންފުންނަކަށް


SunOnline: Islaamdheenugai Jihaadhuge thasahhvuru\nއިސްލާމްދީނުގައި ޖިހާދުގެ ތަސައްވުރު\n4 މަސް3ހަފްތާ ކުރިން - 01 މާޗް 2018 1\nއަބްދުﷲ ފާރޫގު ހަސަން\nއިސްލާމީ ތަސައްވުރުތަކުގެ ތެރެއިން އާއްމުގޮތެއްގައި ޣައިރު މުސްލިމުންގެ ހިތްތަކަށް އެންމެ ބޮޑަށް ކަށިހެރޭ އެއް ތަޞައްވުރަކީ އިސްލާމް ދީނުގައިވާ ޖިހާދުގެ ތަޞައްވުރެވެ. އިސްލާމްދީނާއި މުސްލިމުންނާ އިދިކޮޅު މީޑިޔާތަކާއި ޚަބަރު ފަތުރާ ވަސީލަތްތަކުން މުސްލިމުންގެ ޖިހާދު މާނަކޮށްފައިވަނީ ނިރުބަވެރިކަމާއި، ލޫޓުވުމާއި، ފޭރުމާ އެއްމާނައެއްގައެވެ. ނަމަވެސް ޙަޤީގަތް އޮތީ އޭގެ އިދިކޮޅަށެވެ. ޖިހާދަކީ އެއްވެސް ހާލެއްގައި އަނިޔާވެރިވުމެއް ނޫނެވެ. އަދިކީއްތޯއެވެ؟ ޖިހާދަކީ އަނިޔާވެރިކަން ހުއްޓުވުމުގެ ވަސީލަތެކެވެ. ޖިހާދަކީ އަނިޔާވެރީންގެ އަތްތަކުން ހަތިޔާރު އަތުލައިގަތުމަށް ކުރެވޭ މަސައްކަތެއްގެ ނަމެކެވެ. މި މައިގަނޑު ނަމުގައި ކީރިތި ޤުރުއާނުގައި އިރްޝާދު ދެއްވައިފައިވަނީ އަންނަނިވި މޭރުމުންނެވެ.\n" ހަނގުރާމަ ވެވެމުންދާ މީހުނަށް ހަނގުރާމަކުރުމުގެ އިޒުނަ ދެއްވައިފިއެވެ. އެއީ ހަމަކަށަވަރުން އެއުރެންނަށް އަނިޔާލިބުނު ކަމަށްޓަކައެވެ." (އަލްހައްޖު:39)\nއިސްލާމީ ޖިހާދުގެ މަޤްޞަދަކީ ރަށްތައްހިފައި ޤައުމުތައް ފަތަޙަކުރުމެއްނޫނެވެ. އެހެނިހެން ގައުމުތައް އަޅުވެތިކޮށް ނިކަމެތިކޮށްލުމެއްނޫނެވެ. އަދި ކީއްތޯއެވެ. މާތްﷲގެދީން ފަތުރަން މަސްރަހު ތައްޔާރުކުރުމެވެ. މާތްﷲގެ ދީނަށް ނަޞްރު ހޯދައިދިނުމެވެ. އަރަހުށި މާތްﷲ ވަޙީކުރައްވައިފައިވަނީ މިދަންނަވާގޮތަށެވެ.\n"އީމާންވި މީހުން ﷲގެ މަގުގައި ހަނގުރާމަ ކުރެތެވެ. އަދި ކާފިރުވި މީހުން ޝައިތާނާގެ މަގުގައި ހަނގުރާމަކުރެތެވެ. ފަހެ، ތިޔަބައިމީހުން ޝައިތާނާގެ ވާގިވެރިންނާ ހަނގުރާމަ ކުރާށެވެ!"(އައްނިސާއު:76)\nޙަޤީޤަތަށް ދަންނަވާނަމަ އަޚްލާޤުގެ ކަނޑި ބަޑިއާއި، ވަޢުޡާއި ނަސޭހަތުގެ ސިލޭހައިގެ އެހީއާއެކު ކުރެވޭއިސްލާޙީ މަސައްކަތް ކަމުނުފޮޅުވޭ ތަންތާނގައި ހަނގުރާމަކުރުން އޮންނަނީ ލާޒިމުކަމަކަށްވެފައެވެ. އިންސާނީ ތަޖްރިބާ ސާބިތުކޮށްދީފައިވާގޮތުގައި އަހިންސާ އާއި، ބާރުގެ ބޭނުންނުކުރުމުގެ ފަލްސަފާއަކީ ހުރިހައި ތަނެއްގައި ހުރިހައި ހާލަތެއްގައި ބޭނުންކުރެވޭ އެއްޗެއްސެއްނޫނެވެ. އެހެންކަމުން ޤައުމާއި އިންސާނިއްޔަތު ދެކެ ލޯބިވާ އެއްވެސް މީހެއް ދިފާޢީތައްޔާރުތަކާމެދު އިހްމާލުވާކަށެއް ހުއްދައެއް ނުދޭނެއެވެ. ދުޝްމިނުންނާ ކުރިމަތިލާން ޖެހިއްޖެ ހިނދެއްގައި އެކަން ކުރެވޭގޮތަށް ތައްޔާރުވެގެން ތިބުމަކީ ކުށެއް ކަމަކަށެއް ނުދެކޭނެއެވެ.\nއިސްލާމްދީނުގެ ދުޝްމިނުން ޖިހާދާ ގުޅުވައިގެން އިސްލާމްދީން ބަދުނާމުކުރާއިރު ވިސްނައިލަންޖެހޭކަމެކެވެ. ހަނގުރާމަކުރުން މުޅީން މަނާކޮށްފައިވާ އެއްވެސްދީނެއް ދުނިޔެ ދެކެފައިވޭބާވައެވެ؟ އާދެ، ދުނިޔޭގެ ބޮޑެތި ދީންތަކާމެދު މިގޮތުން ވިސްނައިލާއިރު ހަނގުރާމަކުރުމާ ބެހޭގޮތުން ޔަހޫދިއްޔަތުގައިވަނީ ވަރަށްވެސް ރަހުމުކުޑަ ތަސައްވުރެކެވެ. ބައިބްލްގައި ބަޔާންވެފައިވެއެވެ.\n"ތިޔަބައިމީހުން ޔަރޫން ފަސްދީ ކަންއާނަށް ވަދެއްޖެނަމަ އެބިމުގެ ވަޒަންވެރީންކަމުގައިވާ އެންމެން ތިޔަބައިމީހުންގެ ކުރިމަތީން ފައްސައި ނަގައި ދުރަށްލާށެވެ. އެބައިމީހުންގެ ބުދުތައް މުގުރާށެވެ. ފަނާކުރާށެވެ. އެބައިމީހުންގެ ގެދޮރު ތަޅައި ސުންނާފަތިކޮށް އެބިމުގައި ވަޒަންވެރިވެފައިވާ އެންމެން ބޭރުކުރާށެވެ. އެއަށްފަހު އެތާނގައި ވަޒަންވެރިވާށެވެ. (ޑިޔުޓަރޮނޮމީ،50:33-54)\nބައިބްލްގައި އިސްރާއީލުދަރިކޮޅު ނޫން އެހެން އެންމެހައި އިންސާނުން އަސްކަރީޤާނޫނުގެ ދަށުން ބަހައިފައިވަނީ ދެބަޔަކެވެ. އޭގެތެރެއިން އެއްބަޔަކީ ޔަހޫދީންގެ ޢަޤީދާގައިވާ ގޮތުން "ކަލާނގެ އެއުރެންނަށް ވާރުތަކޮށް ދެއްވައިފައިވާ" ސަރަހައްދުތަކުގައި ދިރިއުޅޭ މީހުންނެވެ. އެސަރަހައްދުތަކުގައި ދިރިއުޅޭމީހުންގެ މައްޗަށް ހިންގަންޖެހޭ އަސްކަރީ ޤާނޫނަކީ ހުރިހައި ފިރިހެނުންނާއި،ކާވެނިކޮށްގެންއުޅޭ ހުރިހައި އަންހެނުން ޤަތުލުކުރުމެވެ. ޅަފުރައިގެ އަންހެންކުދީން (ބިކުރުވެރި އަންހެންކުދީން) އިސްރާއީލީންގެ ބާރުގެ ދަށަށް ގެންގޮސް އަޅުވެތިކުރުމެވެ.\nބަނީ އިސްރާއީލުގެ މީރާޘު ކަމުގައި ނުހިމެނޭ ސަރަހައްދުތަކުގެ މީހުންގެ ހުކުމަކީ އެތަންތާނގެ ހުރިހައި ވަޒަންވެރީން (އަންހެނުންނާއި، ފިރިހެނުންނާއި ކުޑަކުދީން) ނާއި، ޖަނަވާރުތަކަށް ދަންދެން ޤަތުލުކޮށްލުމެވެ.\nކްރިސްޓިޔަނުން ވާހަކަ ދައްކާގޮތުގައި ކްރިސްޓިޔަނިޓީ އަކީ ހަނގުރާމައިގެ ދީނެއްނޫނެވެ. (އެނގިވަޑައިގަންނަވާނެ ފަދައިން މިދުނިޔޭގައި މިހާރު ހިނގާ ހުރިހައި ހަނގުރާމަތަކަކާއި، ސުންނާފަތިކުރުން ތަކެއްގެ ޒިންމާ އުފުލާން ޖެހެނީ ކްރިސްޓިޔަން ޤައުމުތަކުންނެވެ.) މީގެ އިތުރަށް ދީނީގޮތުން ބަލާއިރުވެސް ތިމަންމެންގެ ދީނަކީ ހަނގުރާމައިގެ ދީނެއް ނޫނޭ ބުނުމުގެ ޙައްޤެއް ކްރިސްޓިޔަނުންނަކަށް ނެތެވެ. އެބައިމީހުންގެ އަމިއްލަ އަތްތަކުން ލިޔެފައިވާ ބައިބްލްގައި ޢީސާޢަލައިހިއްސަލާމް ވިދާޅުވިކަމަށް ލިޔެފައިއޮންނަނީ މިދަންނަވާ ގޮތަށެވެ.\n"އަހަރެން އައީ ބިމުގައި ސުލްޙަ ޤާއިމުކުރުވަން ކަމުގައި ނުވިސްނާށެވެ. އަދި ކީއްހެއްޔެވެ؟ އަހަރެން އައީ ކަނޑި ހިންގުވުމަށްޓަކައެވެ." (މެތިއު36:10-34)\nޢސާޢަލައިހިއްސަލާމް އެކަލޭގެފާނަށް ތަބާވި މީހުނަށް ނަސޭހަތް ދެއްވަމުން އެއްފަހަރަކު ވިދާޅުވި ކަމަށް ލިޔެފައިވެއެވެ.\n" އެހެނީ ތިޔަބައިމީހުންގެ ފޭރާން ވިއްކައިލައިފައި ކަނޑި ގަންނާށެވެ." (ލިޔުކު،36:22)\nހިންދީންވެސް ދަޢުވާކުރަނީ އެބައިމީހުންގެ ދީނަކީ އަހިންސާގެ ދީންކަމުގައެވެ. ބާރުގެބޭނުންކޮށް ގަދަބަދަވިކަން ދެއްކުމުގެ ދީނެއް ނޫންކަމުގައެވެ. ގާނދީ ވިދާޅުވާގޮތުގައި ހިންދީ ދީނުގައިވާ އެންމެ ފުރިހަމައަދި އެންމެ ހިތްގައިމުކަމަކީ އެއީއެވެ. އެކަމަކު ޙަޤީޤަތަކީ ކޮބައިތޯއެވެ. ހިންދީ ދީނުގެ ތާރީޚު ފުރިފައިވަނީ ހަނގުރަމަކުރުމާއި، ތަޅައިފޮޅުމުގެ ވާހަކަތަކުންނެވެ. ލޭގެ ޞާފްޙާ ތަކުންނެވެ. " ރާމާއިން" އަކީ ސްރީރާމްޖީގެ ވަހަކަތަކާއި ރާމާއި ރާއޫންގެ ބިރުވެރި ހަނގުރާމަތަކުގެ ވާހަކައެވެ. "ގީތާ" އަކީ ހިންދީންގެ ގާތުގައި ވަރަށް މުޤައްދަސް ފޮތެކެވެ. ގާނދީވިދާޅުވާގޮތުގައި "ގީތާ" އަކީ އޭނާގެ މަންމައެވެ. އެފޮތުގައި ހައްތާވެސްހުރީ ކޯރުއޫނުންނާއި، ޕާންޑުއޫނުންގެ ހަނގުރާމަތަކުގެ ވާހަކައެވެ. ހިންދީންގެ އަޤީދާތަކުގެ ތެރެއިން އެއްއަޤީދާއަކީ "އާވާގުމަން" އެވެ. އެއަޤީދާގައި ވާގޮތުން މީހަކު މަރުވުމަށްފަހު އަލުން އުފަންވެއެވެ. އެއަޤީދާއަށް ރިއާޔަތްކޮށް ޝްރީކްރިޝަންޖީ އަރުޖުންގެގާތު ބުނެފައިވެއެވެ. "ރޫޙުގެ ނިސްބަތުން ހަށިގަނޑުގެ މިސާލަކީ ފޭރާމެއްގެ މިސާލެވެ. އެހެންކަމުން ޤަތުލުވުމަކީ ބާހެދުމެއް ވީދައިލައިފައި އައުހެދުމެއްލުން ފަދަކަމެކެވެ. އެއީ އެއްގޮތަކަށްވެސް ނުބައިކަމެއްނޫނެވެ." ކްރިޝަންޖީ އަދިވެސް ބުނެފައިވެއެވެ. "ކޮންމެ އިންސާނަކީވެސް ކޮންމެސް ދުވަހަކުން މަރުވާނެމީހެކެވެ. އެހެންވީއިރު އޭނާ މަރައިލުމުގައި އޮތީ ކޮންނުބައެއްހެއްޔެވެ؟" ކަންމިހެންހުރިއިރު ހިންދީ ދީނަކީ އަހިންސާގެ ދީނެއްކަމުގައި ކުރާ ދަޢުވާ އަކީ ރަނގަޅު ދަޢުވާއަކަށްވާނީ ކިހިނަކުންތޯއެވެ؟ ހިންދީ ދީނުގައި ހަނގުރާމައިގެ ތަޞައްވުރެއްނެތޭ ބުނެވޭނީ ކިހިނަކުންތޯއެވެ؟\nޝައްކެއްނެތެވެ. އިސްލާމްދީންވެސް ވަނީ ޖިހާދުކުރަން އަމުރުކުރައްވައިފައެވެ. ނަމަވެސް އެއަމުރުގެ މާނައަކީ މުސްލިމަކާ ބައްދަލުވާ ކޮންމެ ޣައިރު މުސްލިމަކު މަރައިލުމެއްނޫނެވެ. އެމީހެއްގެ މުދާކޮޅު ފޭރިގަތުމެއްމޫނެވެ. ކީރިތި ޤުރުއާނާއި ނަބަވީ އިރުޝާދުތަކުގެ އަލީގައި މުސްލިމުންގެ ފިގުހުވެރިންވަނީ ޣައިރު މުސްލިމުން ތިންބަޔަކަށް ބައްސަވައިފައެވެ. އާދެ ފިގުހުވެރިންގެ އިސްތިލާހުން ދަންނަވާނަމަ އެތިންބަޔަކީ ޒިންމީންނާއި، މުޢާހިދުންނާއި، ޙަރްބީންނެވެ.\nއިސްލާމީ ޤައުމުތަކުގެ ޣައިރު މުސްލިމރައްޔިތުންނަކީ ޒިންމީންނެވެ. ބައެއްމީހުންދެކޭ ގޮތުގައި ޒިންމީންނޭ ބުނުމަކީ ޣައިރު މުސްލިމު ރައްޔިތުންނަށް އިހާނެތިކޮށް ހިތޭ ބުނުމެކެވެ. ނިކަމެތި ކޮށްލެވޭކަމެކެވެ. ނަމަވެސް މިއީ ހަޤީޤަތެއްނޫނެވެ. ޢަރަބި ބަހަށް ވިސްނާއިރު ޒިންމީންނަކީ މުސްލިމުންނާ އަހްދުކޮށްގެންތިބޭ މީހުންނެވެ. މުސްލިމުންނާއެކު ސުލްޙަ މަސްލަހަތުގައި އަމަން އަމާންކަމުގައި ދިރިއުޅުމަށް އަހްދުކޮށްގެން ތިބޭމީހުންނެވެ. އެއްބަޔަކު އަނެއްބައެއްގެ ޙައްޤުތަކަށް ރިޢާޔަތްކުރަން އިޤުރާރުވެގެން ތިބޭ މީހުންނެވެ. އެގޮތުންބަލާއިރު ޒިންމީންނޭ ބުނެވެނީ އެމީހުންނާމެދު މުސްލިމުން އަދާކުރުން ލާޒިމުވާ ޒިންމާ ހަނދާންކޮށް ދިނުމުގެ ގޮތުންނެވެ. އެބައިމީހުން ހިމާޔަތްކޮށް ރައްކާތެރި ކޮށްދޭންޖެހޭކަމާއި އެމީހުންގެ ހުރިހާ ޙައްޤުތަކެއް ލިބިދޭންޖެހޭކަން ހަނދާން ކޮށްދިނުމުގެ ގޮތުން ބޭނުންކުރެވޭ ނަމެއްގެ ޙައިޘިއްޔަތުންނެވެ. ޖާނާއި މާލާއި، ޢިއްޒަތާއި އަބުރާއި، އާންމު އިންސާނީ ޙައްޤުތަކުގެ ދާއިރާގައި ޒިންމީންނަށް ލިބިދޭންޖެހެނީ ޚުދު މުސްލިމުންނަށްވެސް ލިބޭ ޙައްޤުތަކެވެ. ދެފަރާތުގެ ހައްޤުތަކުގައި އެއްވެސް ފަރަޤެއްނެތެވެ.\nޣައިރު މުސްލިމުންގެ ތެރެއިން ދެވަނަބަޔަކީ މުޢާހިދުންނެވެ. އިސްލާމީ ދައުލަތާއެކު އަމާންކަމާއި ޞުލަޙައިގެ އެއްބަސްވުމެއްގައި ސޮއި ކޮށްފައިވާ ދައުލަތެއްގެ ރައްޔިތުންނެވެ. މިޒަމާނުގެ އިސްތިލާހެއް ބޭނުންކުރަނަމަ އެގައުމަކާ ސިޔާސި ގޮތުން ގުޅުން ޤާއިމް ކޮށްފައިވާ ގައުމުތަކުގެ ރައްޔިތުންނެވެ. ނުވަތަ އދ ގެ ޗާޓަރު ޤަބޫލުކޮށް އެޖަމްޢިއްޔާގައި ބައިވެރި ވެފައިވަ ހުރިހާ ދައުލަތްތަކެއްގެ ރައްޔިތުންނަކީ މުޢާހިދުންނޭ ބުނެވިދާނެއެވެ. މުޢާހިދުންގެ ޙުކުމަކީ ޒިންމީންގެވެސް ޙުކުމެވެ. އެފަދަމީހުންގެ ފުރާނަޔާއި، މުދަލާއި، ޢިއްޒަތާއި އަބުރަށް އިޙްތިރާމް ކުރާންޖެހެނީ ޚުދު މުސްލިމުންނާ އެއްޙައިޘިއްޔަތަކުންނެވެ. އެމީހުންނާ ކޮށްފައިވާ މުޢާހަދާއާ ޚިލާފުވުމަކީ މުސްލިމުންނަށް ހުއްދަކަމެއް ނޫނެވެ.\nޣައިރު މުސްލިމުންގެ ތެރެއިން ތިންވަނަ ބަޔަކީ ފިގުހީ އިސްޠިލާހުގައި ޙަރުބީންކަމުގައި ބަލައިފައިވާ މީހުންނެވެ. އިސްލާމީ ދައުލަތަކާއެކު ޞުލްހައިގެ އެބަސްވުމެއްގައި ސޮއި ކޮށްފައިނުވާ ޣައިރު މުސްލިމުދައުލަތެއްގެ މުސްލިމު ނޫން ރައްޔިތުންނެވެ. އެދައުލަތަކުން މުސްލިމުންނާ ދެކޮޅަށް ހަނގުރާމަ އިއުލާންކޮށްފައި ދައުލަތެއްގެ ޣައިރު މުސްލިމު ރައްޔިތުންނެވެ. އިސްލާމްދީން ހަނގުރާމަކުރުމުގެ އަމުރުދެނީ މިފަދަމީހުންނާއެވެ. މިޒަމާނުގެ ދުނިޔޭގައި ކަމާއިބަހާ ހިނގާ މަގަށް ވިސްނައިލާއިރު މިއީ ވަރަށްވެސް މަދު ބައެކެވެ.\nމިފަދަ މީހުންނާއި މުޢާމަލާތުކުރާއިރުވެސް އިސްލާމްދީން އަމުރުކުރަނީ ހެޔޮގޮތުގައި މުޢާމަލާކުރުމަށެވެ. އިސްލާމްދީނަކީ ހަނގުރަމަތަކުގައި އަމަލުކުރާނެ އިންސާފުވެރި، ތަހްޒީބީ ޤާނޫނޫތަކެއް އެންމެ ފުރަތަމަ އެކަށައަޅައި އިންސާނިއްޔަތަށް ހަދިޔާކުރިދީނެވެ.


Janhvi ah lava eh kiyaadheyn beynunvaa kamah lata bunefi\nޖާންވީ އަށް ލަވައެއް ކިޔައިދޭން ބެނުންވާ ކަމަށް ލަތާ ބުނެފި\nލަތާ ބުނެފައިވަނީ އޭނާއަށް ޖާންވީ ވަރަށް ރީތި ކަމަށް\nބޮނޭ ކަޕޫރުގެ ހިނިތުން ވުމުގެ އަސްލަކަށް ވެގެންދާނީ ދަރިފުޅުގެ ފުރަތަމަ ފިލްމްގެ ކާމިޔާބީ\nކ. މާލެ 25 ޖުލައި 2018 | ބުދަ 11:44 3,498\nލަތާ މަންޖޭޝްކަރު - ގޫގުލް\nމިދިޔަ ހުކުރު ދުވަހު ރިލީޒްކުރި ފިލްމް " ދަޅަކް" ގެ ބަތަލާ އަދި ސްރީދޭވީގެ ދަރިފުޅު ޖާންވީ ކަޕޫރަށް ލަވައެއް ކިޔައިދޭން ބޭނުންވާ ކަމަށް އިންޑިއާގެ އެންމެ މޮޅު އެއް ލަވަކިޔުންތެރިޔާ ލަތާ މަންޖޭޝްކަރު ބުނެފިއެވެ.\n"ދަޅަކް" ގައި ޖާންވީ ދައްކުވައިދީފައިވާ އެކްޓިންއަށް މުޅި ބޮލީވުޑްގެ ފަންނާނުންގެ ފަރާތުން ތައުރީފް އޮއްސަމުން ދަނިކޮށް އުމުރުން 88 އަހަރުގެ ލަވަ ކިޔުންތެރިޔާ ލަތާ ބުނެފައިވަނީ އޭނާއަށް ޖާންވީ ވަރަށް ރީތި ކަމަށާއި ޖާންވީއަށް ލަވައެއް ކިޔައިދޭން ބޭނުންވާ ކަމަށެވެ.\nމީގެ އިތުރުން ލަތާ ބުނެފައިވަނީ ސްރީދޭވީގެ ކުއްލި މަރަށްފަހު ޖާންވީގެ ބައްޕަ ބޮނޭ ކަޕޫރުގެ ހިނިތުން ވުމުގެ އަސްލަކަށް ވެގެންދާނީ ދަރިފުޅުގެ ފުރަތަމަ ފިލްމްގެ ކާމިޔާބީ ކަމަށެވެ.\nދަރިފުޅުގެ ފިލްމް ސްކްރީނުން ބަލައިލަން ސްރީދޭވީ މިއަދު ދުނިޔޭގައި ހުރި ނަމަ އެކަމާ ފަހަރުވެރި ވާނެކަމަށާއި ޖާންވީއަކީ ސްރީދޭވީ ހޯދި ވަރުގެ ކާމިޔާބީއެއް ހޯދުމުގެ ގާބިލުކަން ހުރި ބަތަލާއެއް ކަމަށް ލަތާ ވަނީ ބުނެފައެވެ.\nބޮލީވުޑްގެ ފިލްމް ތަކަށް އެތައް ހާސް ލަވަތަކެއް ރެކޯޑް ކޮށްފައިވާ ލަތާވަނީ ސްރީދޭވީ ކުޅެފައިވާ ފިލްމް ތަކަށްވެސް ލަވަ ކިޔައިދީފައެވެ. ސްރީދޭވީގެ ފިލްމް ތަކަށް ލަތާ ކިޔައިދީފައިވާ މަޝްހޫރު ލަވަތަކުގެ ތެރޭގައި ކަބީ މައި ކަހޫން، ނެއިނޯމެ ސަޕްނާ އަދި އާ މެރި ޖާން ހިމެނެ އެވެ.\nލަތާ ބުނެފައިވަނީ އޭނާގެ އާއިލާ އަކީ ކަޕޫރު އާއިލާ އާއި އަބަދުވެސް ވަރަށް ގާތް ގުޅުމެއް އޮންނަ އާއިލާއެއް ކަމަށެވެ. އަދި އެ އާއިލާގެ މެމްބަރުންނަށް އަބަދުވެސް ކާމިޔާބީއަށް އެދޭކަމަށް ލަތާ ވަނީ ބުފައެވެ.\nއަންނަ މަހުގެ3ގައި ރިލީޒްކުރާ "ފަންނޭ ހާން" ގައި އަނިލް ކަޕޫރް ކުޅެފައި ވަނީ ލަތާ އާއި މުހައްމަދު ރަފީއުގެ ފޭނެއްގެ ރޯލް ކަމަށް ލަތާވަނީ ބުނެފައެވެ. ފިލްމްގައި އެނާގެ ދަރިފުޅު ލަތާފަދަ ލަވަކިޔުންތެރިއަކަށް ވުމަށް އަނިލް އެދޭކަން އެނގިފައިވާތީ އެކަމާއި ވަނީ އުފާ ފާޅުކޮށްފައެވެ.\nލަތާ ވަނީ އިންޑިއާގައި އަލަށް އުފެދެމުން އަންނަ ލަވަކިޔުންތެރިން ދެވަނަ ލަތާއަކަށް ނުވަތަ ކިޝޯރު، ރަފީއު، އާޝާ އަދި މުކޭޝްއަށް ވާން ނޫޅި އަމިއްލަ ގޮތުގައި ކުރިއަށް ދިއުމަށް އެދިފައެވެ.


Aaminage Dhariyaa ah EU olhunfilaa minvaru fudhe eve. - vNews.mv\nއާމިނަގެ ދަރިޔާއަށް އީޔޫ އޮޅުންފިލާ މިންވަރު ފުދެއެވެ.\nހެނދުނު ތެދުވެގެން ނާސްތާއެއް ކުރާނަމޭ ހިތައި ސަންސެޓަށް އާމިނަގެ ދަރިޔާ ދިޔައިރު ކުދިބަޔަކު އެއްކޮށްގެން ހުރެ އަޑަށް ނިކަން ބާރުލާފައި ކޮންމެވެސް ފަތިވަރުތަކެއް ޑަމްޕަރު އަހައްމާ އެބަ އަމުނައެވެ. ދަރިޔާ ކައިރިވީމާ އަހައްމާ ބުންޏެވެ. އާނއާނ މިހިރަ އަންނަނީ ދެން ހުރި ކަލޭގެއެވެ. މީނާވެސް ހުންނާނީ އީޔޫއިން އެކިޔާ ތަކެއްޗަށް އީމާން ވެގެންނެވެ. މިއުރެންނާހެދި ދެން ފޮރުއްޕާކަށް ނެތެވެ. މިއަޑު އަހާފައި ދަރިޔާ ބުންޏެވެ. އަހައްމާ މިއަދު އޭބީސީޑީ ޖަހާ ދުވަހެއް ދޮތައެވެ. ކޮން އީޔޫއެކޭ ބާވައެވެ. ވެގެން އުޅޭގޮތް ކިޔައިދީބަލާށެވެ.\nއަހަންމާ ރުޅިމޫނު ހަދައިފައި ބުންޏެވެ. ތިޔަ އެހީ ވެގެން އުޅޭ ގޮތް ހަމަ ނޭގިގެންހެއްޔެވެ. ވެގެން މިއުޅޭ ކަމަކީ އަހަރެމެން އިސްލާމްދީނަށް އުޅޭތީ ޔޫރަޕުގެ ފަރަންޖީންގެ ލޮލަށް ހަމަނިދި ނުލިބެނީއެވެ. މިހާރު އަންގައިފިއެވެ. ދިވެހީންވެސް ބޭނުން ދީނަކަށް އުޅުމުގެ ހުއްދަ ދޭންވީއެވެ. މީދެން ކިހާ ބޮޑު ދުއްޕާނެއް ހެއްޔެވެ. ދަރިޔާ ކުޑައިކޮށް ހީލާފައި ބުންޏެވެ. ތިޔައީ ހަމަ ތެދެއް ހެއްޔެވެ. ޔޫރަޕުގެ ފަރަންޖީން އެއުޅެނީ އަހަރެމެން މި ދީނުން ބޭރު ނުކުރެވިގެން ހެއްޔެވެ. އަހައްމާ އަވަސްއަވަހަށް ބުންޏެވެ. އާނއާނ ހަގީގަތަކީ ތިޔައީއެވެ.\nދަރިޔާ ކިޔައިފިއެވެ. ބަލަ އަހައްމާއެވެ. އެވެރިން ތިނޫން އެހެން ވާހަކަތައްވެސް އެބަބުނޭ ނޫންހެއްޔެވެ. މީހުން ނުމަރާށޭ، ވައްކަން ނުކުރާށޭ، އަނިޔާ ނުކުރާށޭ އަދި އިންސާފު ގާއިމު ކުރާށޭވެސް ބުނި ނޫންހެއްޔެވެ. އެވާހަކަތައް އެކަހެރިކޮށްފައި ދީނޭ ތިކިޔަނީ ކީއްވެގެން ބާވައެވެ. ބަލަ އެކަންކަމަކީ އަހަރެމެންގެ ދީނުގައިވެސް ބާރުއަޅާ ކަންކަމެވެ. އަހައްމާ ބުންޏެވެ. ނުމަރާށޭ އެކިޔަނީ އިސްލާމީ ޝަރީއަތުގައި މަރަށް މަރު ހިފާން އަންގަވާތީ އެކަން ވިޔަ ނުދޭންވެގެންނެވެ. ފުރާނަޔަކަށް ކުލުނެއް ހުރެގެނެއް ނޫނެވެ.\nދަރިޔާ ކިޔައިފިއެވެ. އަހައްމާމެން ތިޔަ އަހަނީ އަދުރޭމެން ދައްކާ ވާހަކަ ވިއްޔާއެވެ. އެހެންވީމާ ދެން އެހެން އެއްޗެއް އިވި ކަންކަން މޭރުންވުން ކުޑަވާނެތާ ދޯއެވެ. ތިޔަބުނާ އީޔޫއަކުން ދީނީ މިނިވަންކަމޭ އެކިޔަނީ ދިވެހިން ވަކި ދީނަކަށް އުޅޭތީ އެކަމާ ހަސަދަވެރިވެގެން ނޫންކަން ނޭނގިގެން ތިޔައުޅެނީ އެހެންވެގެންނެވެ. ވަކި ދީނަކަށް ވެގެން، ވަކި ނަސްލަކަށް ވެގެން، ވަކި ޖިންސަކަށް ވެގެން، ވަކި ފިކުރެއް ގެންގުޅެގެން އަދި ވަކި ގައުމަކަށް ވެގެން އެއްވެސް އިންސާނަކާމެދު ނުކިއްސަރުގޮތަކަށް ނުބެލުމާއި ތަފާތު ނުކުރުމާއި މީހުން ނުމެރުމަކީ ތިޔަ އީޔޫގެ ދުސްތޫރުގައި ބަޔާންކޮށްފައި އޮންނަ އުސޫލެވެ. އެވެރިން އެކިޔަނީ މި އުސޫލުގެ ވާހަކައެވެ. މިއީ އަދަކު އިއްޔެއަކު ފެށި ކަމެއް ނޫނެވެ. އަބަދުވެސް އީޔޫއިން ކިޔަމުން އަންނަނީ އެލަވައެވެ.\nއަހައްމާ އަޑު އަހާށެވެ. ތިޔަބުނާ ޔޫރަޕުގެ ތެރޭގައި ކޮސޮވޯއޭ ކިޔުނު އިސްލާމީ ގައުމެއް އުފެއްދީ ހަމަ އިއްޔެއެވެ. އެއީ ކޮސޮވޯގެ މުސްލިމުންނަށް ސާބިޔާގެ ނަސާރާ ސަރުކާރުގެ ދަށުގައި އުޅެވޭނެ ގޮތެއް ނެތިގެން އީޔޫއިން ބާރު އަޅައިގެން އުފެއްދި ގައުމެއް ނޫންބާވައެވެ. ޔޫރަޕުގެ ތެރެއިން ބޮސްނިޔާގެ މުސްލިމުންނަށް އަމާންކަން ހޯދައިދިނީވެސް ހަމަ އީޔޫއިން އެކަމާއި އުޅެގެން ނޫންބާވައެވެ. މިކަންކަމުންވެސް އީޔޫއިން ކަންބޮޑުވަނީ ވަކިބަޔަކު ވަކިދީނަކަށް އުޅޭތީ ނޫންކަން އެބަކަށަވަރުވެއެވެ. އެމެރިކާގެ އެކި ސްޓޭޓުތަކުގައި މަރުގެ ހުކުމް ތަންފީޒުކުރާތީ އީޔޫއިން އެކަމާ އަޑުއުފުލާވަރު އަހައްމާ ނުދަންނަންދޯއެވެ. އެއީ ކޮންމެބަޔަކު ކުރިޔަސް އެވެރިން ދެކޮޅުހަދާ ކަމެކެވެ.\nބަރުމާގެ ރޮހިންގާ މުސްލިމުންގެ މައްސަލާގައިވެސް މި ދިވެހިރާއްޖެއަށްވުރެ ކުރިން ބަސް ބުނެ މަންދޫބުން ފޮނުވައިގެން ހައްލު ހޯދަން އުޅެގަތީ އީޔޫއިން ނޫންހެއްޔެވެ. ނަސާރާއިންގެ އެންމެ މުގައްދަސް އެންމެ ބޮޑު ފައްޅި ވެޓިކަން ސިޓީގައި ހުންނައިރު އެފައްޅި ފެންނަ ހިސާބުގައި އިސްލާމުން އެތިބީ މިސްކިތް އަޅައިގެންނެވެ. އެކަން ވިޔަނުދޭން ބަޔަކު އުޅެގަތީމާ އުސޫލު ދައްކާފައި އެކަމަށް މަގަފަހިކޮށްދިނީވެސް އީޔޫއިންނެވެ. ވީމާ އެވެރިން އެކިޔާ އެއްޗެއްގެ އަސްލާއި ސަބަބު ނުބަލައި އަދި ދައްކާ ވާހަކަޔަކީ ކޮބައިކަންވެސް ނުބަލައި އަދުރޭމެން ދައްކާ ވާހަކަ އަޑު އެހީމާ ދެން ވާނެގޮތް ތިޔަތިބީ ވެފައެވެ. އިސްލާމް، އީމާން، އިހުސާންކަމުގެ ސިފަތަކަކީ ތިޔައީކަމެއް މަށަކު ނުދަންނަމެވެ.


Europe ge Champion Liverpool balikoh, England Champion ManCity in Community Shield ufulaalaifi - One Online\nލިވަޕޫލް ބަލިކޮށް، އެފްއޭ ކޮމިއުނިޓީ ޝީލްޑާއެކު ސިޓީން އުފާފާޅުކުރަނީ -- ފޮޓޯ/ ރޮއިޓާސް\nޕެނަލްޓީ ޝޫޓްއައުޓްގައި ޔޫރަޕުގެ ޗެމްޕިއަން ލިވަޕޫލް ބަލިކޮށް، އިނގިރޭސި ޗެމްޕިއަން މެންޗެސްޓާ ސިޓީން އެފްއޭ ކޮމިއުނިޓީ ޝީލްޑް އުފުލާލައިފިއެވެ.\nވެމްބްލީ ސްޓޭޑިއަމްގައި މިރޭ ކުޅުނު މެޗުގެ ފުރިހަމަ ވަގުތު ހަމަވި އިރު، ދެ ޓީމު ވަނީ 1-1ގެ ނަތީޖާއަކުން އެއްވަރުވެފައެވެ. ޕެނަލްޓީގައި ލިވަޕޫލްގެ މައްޗަށް ސިޓީން ކުރި ހޯދީ 5-4ގެ ނަތީޖާއަކުންނެވެ. މިދިޔަ އަހަރު ވެސް ކޮމިއުނިޓީ ޝީލްޑް އުފުލާލާފައިވަނީ ސިޓީންނެވެ.\nއެ މެޗުގެ ކުރީކޮޅުގައި ލިވަޕޫލަށް ލަނޑު ޖަހާނެ ރަނގަޅު ދެ ފުރުސަތެއް ލިބިގެންދިޔައެވެ. އެގޮތުން ލިވަޕޫލްގެ ރޮބާޓޯ ފަމީނޯ ފޮނުވާލި ހަމަލާ ސިޓީގެ ކީޕަރު އެލިސަން ބެކާ ދިފާއުކުރި އިރު، މުހައްމަދު ސަލާހު ފޮނުވާލި ހަމަލާ ދިޔައީ ގޯލުގެ އަރިމަތީ ދަނޑި ކައިރިން ބޭރަށެވެ.\nސިޓީން ވަނީ މެޗުގެ 12 ވަނަ މިނެޓުގައި ލަނޑެއް ޖަހައި ލީޑު ހޯދައިފައެވެ. ޑޭވިޑް ސިލްވާ ދިން ބޯޅައަކުން ސިޓީއަށް އެ ލަނޑު ކާމިޔާބުކޮށްދިނީ ލިވަޕޫލްގެ ކުރީގެ ފޯވަޑް ރަހީމް ސްޓާލިންއެވެ.\nއެފްއޭ ކޮމިއުނިޓީ ޝީލްޑްގައި ލިވަޕޫލާއި ސިޓީ ބައްދަލުކުރި މެޗުގެ ތެރެއިން =\nލިވަޕޫލް އިން ލީޑު ހޯދުމަށް މަސައްކަތްތަކެއް ކުރި ނަމަވެސް، މެޗުގެ ފުރަތަމަ ހާފު ނިމިގެންދިޔައީ 1-0ގެ ނަތީޖާއަކުން ސިޓީ ކުރީގައި އޮވެގެންނެވެ.\nމެޗުގެ ދެވަނަ ހާފުގައި ދެ ޓީމަށް ވެސް ލަނޑު ޖަހާނެ ރަނގަޅު ފުރުސަތުތަކެއް ލިބިގެންދިޔައެވެ. އެގޮތުން ސިޓީގެ ސްޓާލިން އާއި ލިވަޕޫލްގެ ސަލާހު އަދި އެޓީމުގެ ވާޖިލް ވެން ޑައިކްއަށް ލިބުނު ފުރުސަތު ފާހަގަކޮށްލެވެއެވެ. ސްޓާލިން އާއި ސަލާހު ފޮނުވާލި ހަމަލާ ގޯލުގެ އަރިމަތީ ދަނޑިއަށް އަމާޒުވި އިރު، ވެން ޑައިކް ފޮނުވާލި ހަމަލާ އަމާޒުވީ ގޯލުގެ ހުރަސް ދަނޑިއަށެވެ.\nލިވަޕޫލް އިން މެޗުގެ ނަތީޖާ ހަމަހަމަކުރި ލަނޑު ފެނިގެންދިޔައީ މެޗުގެ 77 ވަނަ މިނެޓުގައެވެ. ވެން ޑައިކް ނަގައިދިން ހުރަހަކުން ލިވަޕޫލަށް އެ ލަނޑު ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް ޑިފެންޑަރު ޖޯއެލް މަޓިޕްއެވެ. އޭނާ އެ ލަނޑު ކާމިޔާބުކުރީ ސިޓީގެ ޕެނަލްޓީ އޭރިއާ ތެރޭ ހުރެ، ބޮލުން ފޮނުވާލި ހަމަލާއަކުންނެވެ.\nއެފްއޭ ކޮމިއުނިޓީ ޝީލްޑް މެޗުގައި ސިޓީ ކޮޅަށް ލަނޑު ޖެހުމަށްފަހު ލިވަޕޫލް ކުޅުންތެރިންނާއެކު މަޓިޕް އުފާފާ -- ފޮޓޯ/ ރޮއިޓާސް\nމެޗުގެ ދެވަނަ ހާފުގެ އިތުރު ވަގުތުކޮޅު ތެރޭގައި ލިވަޕޫލަށް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. ޕެނަލްޓީ އޭރިއާ ތެރެއިން ސިޓީގެ ކީޕަރު ބްރާވޯގެ ބޯ މަތިން ފޮނުވާލި ބޯޅަ، ގޯލު ލައިން މަތިން ސިޓީގެ ޑިފެންޑަރު ކައިލް ވޯކާ ވަނީ ދިފާއުކޮށްފައެވެ.\nޕެނަލްޓީ ޝޫޓްއައުޓްގައި ލިވަޕޫލްގެ ޕެނަލްޓީތައް ކާމިޔާބުކޮށްދިނީ ޒާޑަން ޝަގީރީ އާއި އެޑަމް ލަލާނާ އާއި އެލެކްސް އޮކްސްލޭޑް ޗެމްބަލޭން އަދި މުހައްމަދު ސަލާހެވެ. ލިވަޕޫލްގެ ޖޯޖީނިއޯ ވައިނަލްޑަމް ފޮނުވާލި ޕެނަލްޓީގެ ހުރަހަކަށްވީ ސިޓީގެ ކީޕަރު ބްރާވޯއެވެ.\nސިޓީން ވަނީ އެޓީމުން ފޮނުވާލި ހުރިހާ ޕެނަލްޓީއެއް ކާމިޔާބުކޮށްފައެވެ. އެޓީމުގެ ޕެނަލްޓީތައް ފޮނުވާލީ އިލްކާއީ ގުންޑޮގަން އާއި ބެނާޑޯ ސިލްވާ އާއި ފިލް ފޮޑެން އާއި އޮލެކްސެންޑާ ޒިންޗެންކޯ އަދި ގެބްރިއަލް ޖެސުސްއެވެ.\nގުޅޭ ޓެގު ލިވަޕޫލް މެންޗެސްޓާ ސިޓީ އެފްއޭ ކޮމިއުނިޓީ ޝީލްޑް


އުއްބައްތި | Vaahaka އުއްބައްތި – Vaahaka\n2k21\tMay 20, 2018\nކިތަންމެ މަގުފުރެދިފައިވާ މީހަކަށްވިޔަސް ﷲ سُبْحَانَهُ وَ تَعَالَى އިރާދަފުޅާއެކު ތެދުމަގު ދައްކަވާނެވެ. ހީވެސް ނުކުރާފަދަ ގޮތްގޮތަ އެކަލާނގެ އެތައް ބަޔަކަށްވަނީ ތެދުމަގު ދައްކަވާފައެވެ.\nޖާވިޒްއަކީ ކުޑައިރުސުރެ މައިންބަފައިންގެ ލޯބިން މަހުރޫމްވެފައިވާ ޒުވާނެކެވެ. އޭނާގެ މަސައްކަތަކީ ވައްކަން ކުރުމާ ރާބުއިމާ ފޭރުމާ އަދި މާރާމާރީއެވެ. ނިދަން އޮށޯންނަނީ ހެނދުނު އިރުއެރުމުންނެވެ. ހޭލަން އެންގެނީވެސް ހަވީރުވުމުންނެވެ. ހޭލުމަށްފަހު މަގުމައްޗަށް ހުސްގަޔާ ހަދާލައިގެން ނުކުމެހުރެ ސިނގިރޭޓްބޮމުން ތަނުން ހިނގާ މީހުންނަށް ޖެއްސުންކޮއް އަންހެންކުއްޖަކު ފެނިއްޖެނަމަ އެކުއްޖަކާ ފޮށިހަދައެވެ. މިކަމާ އެސަރަހައްދު މީހުން އޭނާއާމެދު ވަރަށްބޮޑަށް ނުރުހުންވެއެވެ. ނަމަވެސް ކުރާނީ ކީއްހެއްޔެވެ. އޭނާއާ ދިމާލަށް އެއްޗެއް ބުނެފިނަމަ އޭނާ ގެންގުޅޭ ރަހުމަތްތެރިންނަށް އަންގައިގެން އެމީހަކަށް އެހާ ޖެއްސުންކުރާނެއެވެ.\nއެހެންދުވަހެކޭވެސް އެއްފަދައިން މިއަދުވެސް ޖާވިޒް ހޭލައިގެން ނުކުތެވެ. ނުކުތްއިރު އޭނާގެ ރަހްމަތްތެރިންވެސް އެތަނުގާ އައިސް ތިއްބެވެ. " އޭ ބުރޯ ނެތެތަ ފެގެއް " ޖާވިޒް ނުކުމެ އޭނާގެ ސިނގިރޭޓް ރޯކޮއްލިތަނުން އެޭނާގެ ރަހްމަތްތެރިއަކު ބުނެލިއެވެ. " ކާލޭ އަމިއްލައަށް ހޯދަބަލަ ". އެންމެން އެކުގައި ހޭފެށުމަށްފަހު ޖަހާނެ ސަކަރާތެއް އެތާތިބެ ޖަހާފައި އެންމެން އެކުގައި ސައިކަލްބުރު ޖަހަން ނައްޓާލިއެވެ. އަދި ބުރުޖެހުމަށްފަހު ސައިބޯން އެންމެން އެކުގައި ހޮޓަލަކަށްވަނެވެ. ވޭޓަރުފެނުމުން ޖާވިޒް އަޑުގެ ނެތްކޮޅަށް ބުނެލިއެވެ. " އޭތް މިހިރަ ބަންގާޅީ ބީތާ އާދެބަލަ ". ވޭޓަރު އައުމުން ހުރިހައި އެންމެން ކާއެއްޗިއްސަށް އޯޑަރުދިނެވެ. އަދި ކާތަކެތި އައުމުން ކައި ނިމިގެން ބިލްނުދައްކާ ހޮޓަލުން ނުކުންނަނިކޮއް ވޭޓަރު އައިސް ބިލް ނުދައްކާ އޮތްވާހަކަ ބުނުމުން ވޭޓަރު ކަންފަތްމަތީ ބާރަކަށް ޖެހުމަށްފަހު ޖާވިޒް ބުނެލިއެވެ. " މަ ނުޖެހޭނެ ބިލްދައްކާކަށް ކަލޭ ތި ބިލް ދައްކާ " މިހެން ބުނެ އަނެއްކާވެސް ހޮޓާތެރެއަށްވަދެ އެތާހުރި ތަށިތައް ތަޅާލުމަށްފަހު ވޭޓަރާ ދިމާލަށް އެނބުރިފައި ބުނެލިއެވެ. " މިޔަށްވެސް ކަލޭ ބިލްދައްކާދެން ". މިހެން ބުނެ ސައިކަލްއަށް އަރައިގެން ބާރުބާރަށް ދުއްވާފައިގޮސް އޮބާލިއެވެ.\nކުރެވުނު ކަންތަކާ ފަޙުރުވެރިވެ އެކަމުގެ ވާހަކަ ދައްކަން ތިބެ އަނެއްކާވެސް އެހޮޓަލަށް ދަންކޮއްފައި ދިޔުމަށް ނިންމިއެވެ. ނަމަވެސް މިފަހަރު ޖާވިޒް ބޭނުންވީ އޭނާގެ ރަހްމަތްތެރިންނަށް އޭނާގެ ނުލާފާކަން އިތުރަށް ދައްކާލާށެވެ. ގަޑިން މެންދަމު ދޭއް ޖެހުމުން ޖާވިޒްއާ އޭނާގެ ރައްޓެހިން އެ ހޮޓަލަށް ދިޔައެވެ. އެއިރު ހޮޓާ ހުރީ ބަންދުކޮއްފައެވެ. ނަމަވެސް ދޮރު ހުޅުވާފައިހުރުމުން އެތެރެއަށް އެންމެން ދެމިގަތެވެ. މޭޒެއްމަތީ އެމީހުނަށް ޙިދުމަތްކުރި ވެއިޓަރު ނިދާފައި އޮތްތަން ފެނުނެވެ. ބާކީ ތިބި ދެވެއިޓަރުން ތިބީ މޭޒުތައް ސާފުކުރާށެވެ. ޖާވިޒް އެއްވެސް ޖެހިލުމެއްނެތި ޖީބުން ބެނެޓްއެއް ނަގާ ނިދާފައިއޮތް ވޭޓަރު މެޔަށް ތިންފަހަރު ފުންކޮއް ހަރާލިއެވެ. އޭނާގެ ހަޅޭކުގެ އަޑަށް ދެވޭޓަރުން ދުވެފައި އައިސް ޖާވިޒްއާ ދިމާލަށް ހަޅޭއްލަވަމުން ބުނެލިއެވެ. " ބޭބެ ކަލޭ ކޮންކަހަލަ މީހެއްތީ އޭ މިވެސް އިންސާންދޯ އޭނާ އަނބިދަރިން ހުންނަނީ ރަށު ކުޑަ ބައްޗާ އަދި ހަތަރުމަސްވަނީ. ހެޔޮނުވާނުން ކަލޭމެން ދިވެހިން ހަނޑްރެޑް ޕަސެންޓް މުސްލިމް ކިޔާފައި ތިކަހަލަ ކަންތައް ކުރަން ﷲ سُبْحَانَهُ وَ تَعَالَى ކަލެއާ ކަލޭގެ ތި ރަހްމަތްތެރިންނަށް ލައުނަތް ލައްވާށެވެ "\nރޮއެ ހޭރޭހާލު ދެވޭޓަރުން އެމީހުންގެ ރަހްމަތްތެރިއާ ނަގައިގަނެގެން ހޮސްޕިޓަލްއަށް ގެންދިޔައެވެ.\nއެރޭ ކުރެވުނު ކަންތަކާމެދު ޖާވިޒް ހުރީ ވަރަށް ފަޙުރުވެރިވެފައެވެ. އަދި އޭނާގެ ރަހްމަތްތެރިން އޭނާއަށް ބުނެލިއެވެ. " ތީ ގަދަގޮލައެއް ބޮންދެއްވިޔަ ތި ދުއްވާލީ ތީ މޭންއަކީ. " އެންމެން ދިޔުމުން ޖާވިޒް ނިދަންވަނެވެ. ނަމަވެސް އޭނާ ގެއަށް ވަނުމުން އައީ މާޔޫސްކަމާ އެކަނިވެރިކަމެވެ. ކުރެވުނީ ކިހާބޮޑު ގޯސް ކަމެއްކަން ފުރުތަމަ ފަހަރަށް ހިތައްއެރިއެވެ. ސިކުނޑި ހަމަޖައްސާލަން ސިނގިރޭޓް ބޯލަން ނިދަން އޮށޯތެވެ. ނިދުމުގެ ތެރޭގައި ޖާވިޒްއަށް ހުވަފެނެއް ފެނުނެވެ. އެ ހުވަފެނުގާ އޭނާވަނީ އަނދިރި ކަމެއްގެ ތެރޭގައެވެ. ނަމަވެސް ވަރަށް ދުރުން އަލިފެނެވެއެވެ. ހިނގާ ހިނގާވެސް އެ އައްޔާ ހަމައަށް ނުދެވުނެވެ. ނަމަވެސް އަޑަކުން ބުނާ އަޑުއިވެއެވެ. " އަހަރެން ކަލެއަށް މަޢާޕް ދީފިން " އެހެން ބުނާ ކޮންމެ ފަހަރަކުން ޖާވިޒް ދިޔައީ އަލިކަމާ ގާތްވަމުންނެވެ.\nކުއްލިއަކަށް ޖާވިޒްއަށް ހޭލެވިއްޖެއެވެ. މުޅި މީހާވަނީ ދާހިއްލާ ފޯވެފައެވެ. މުޅި ހިތައްވަނީ ބިރުވެރިކަން ވަދެފައެވެ. މިވާހަކަ ކިޔާދޭނެ މީހެއް ނޭނގިގެން ޖާވިޒް އެނބުރުނެވެ. އަދި ވީ އެންމެ އަވަހަކާ އޭނާ އަނިޔާދިން ވޭޓަރު މަސައްކަތްކުރި ހޮޓަލަށް ދިޔައެވެ. ދޮރާ އާރާ ހަމަވިތަނުން ދެ ވޭޓަރަކަު އައިސް ޖާވިޒް ލަފުގައި ހިފާ ބަދިގެ ތެރެއަށް ވެއްދިއެވެ. ވަގުތުން ކައްކާ މީހާއައިސް ޖާވިޒް ކަރުގައި ވަޅި ޖެއްސުމަށް ފަހު ބުންލިއެވެ. " ކަލޭ އަހަރެންގެ ބާއީ ގަޔަށް ވަޅިޖަހާފައި އަނެއްކާ ފުއްޕަން އަންނަނީތަ؟ ކޮށާފައި ކައްކާލާފަ އެއްލާލާނަން މިފަހަރު. " ޖާވިޒް އަތުގެ އިޝާރާތުން މަޑުކުރަމަށް ބުނެލިއެވެ. ނަމަވެސް ވޭޓަރުންނާ ކައްކާވެގެން ހިއްފުރޭވަރަށް ޖާވިޒްގައިގާ ތަޅާލުމަށްފަހު ވާހަކަދަކަން ފުރުސަތުދިނެވެ. ޖާވިޒްއަށް ފެނުން ހުވަފެން ކިޔާދިނެވެ. އަދި ޒަޙަމްކޮއްލި ވޭޓަރުގެ ހާލު އޮޅުން ފިލުވުމުން އޭނާ ހެޔޮހާލުގައި އޮތްވާހަކަ ބުނެލިއެވެ. ޖާވިޒް އޭނާއަށް ޒިޔާރަތްކޮއް ކުރެވުނު ކުށަށް އިއުތިރާފްވެ މަޢާފްއަށް އެދުނެވެ. އަދި އަމިއްލައަށް ފުލުހުންނާ ހަވާލުވެ ކުރެވުނު ކުއްތަކަށް އިއުތިރާފްވެ އެކަމުގެ ހުކުމް ތަންފީޒެކުރުމުގެގޮތުން ދިހަ އަހަރު ޖަލުގައި ހޭދަކުރިއެވެ.\nދިހަ އަހަރަށްފަހު ޖާވިޒް މިނިވަންވުމުން އެއްކަލަ ހޮޓަލްއަށް ސައިބޯންދިޔައެވެ. ދިމާވީވެސް އޭނާ ޒަޙަމް ކޮއްލި ވެއިޓަރާއެވެ. ސަލާމްގޮވާ ސަލާމްކޮއްލުމަށްފަހު ސައިބޯން އިށީނެވެ. އަދި ބިލްގެންނަން ބުނުމުން ވެއިޓަރު އައިސް ބުންލިއެވެ. " ބޭބެގެ ބިލް މިފަހަރު ދައްކާނީ އަހަރެން ﷲ سُبْحَانَهُ وَ تَعَالَى ބޭބެއަށް ބަރަކާތް ލައްވާށެވެ "\nކިޔުންތެރިއެއް July 27, 2020\nމި ވާހަކައާއި އުއްބައްތި އަކާއި ހުރި އެއްވެސް ގުޅުމެއް އަޅުގަނޑަކަށް ފާހަގައެއް ނުކުރެވުނެވެ. މި ވާހަކައަށް އުއްބައްތިގެ ނަމުން ނަންދެވުނު ސަބަބަކީ ކޮބާ؟؟؟؟؟\nއަހަރެން December 12, 2020\n" އެ ހުވަފެނުގާ އޭނާ ވަނީ އަނދިރި ކަމެއްގެ ތެރޭގައެވެ. ނަމަވެސް ވަރަށް ދުރުން އަލިފެނެވެއެވެ. ހިނގާ ހިނގާވެސް އެ އައްޔާ ހަމައަށް ނުދެވުނެވެ." އެ އަތްޔަކީ އުއްބައްތިއެއްގެ އަލިފާން ކޮޅުން ވާ އައްޔެއް.


Gaumee ufehdhuntherikamuge dhuveli 6.5% in matheegai hifehetteyne\nގައުމީ އުފެއްދުންތެރިކަމުގެ ދުވެލި 6.5 ޕަސެންޓުން މަތީގައި ހިފެހެއްޓޭނެ\nމާލެއަށް ބަނދަރު ކުރި ކްރޫޒްލައިނާއަކުން ފޭބި ޓޫރިސްޓުންތަކެއް: މި އަހަރު ރާއްޖޭގެ އިގްތިސޯދު ކުރިއަރާނެ ކަމަށް ސަރުކާރުން ބުނޭ -- އަވަސް ފޮޓޯ\nރާއްޖޭގެ ގައުމީ އުފެއްދުންތެރިކަމުގެ ދުވެލި 6.5 ޕަސެންޓުން މަތީގައި ހިފެހެއްޓޭނެ ކަމުގެ ޔަގީންކަން ފިނޭންސް މިނިސްޓަރު އިބްރާހިމް އަމީރު ދެއްވައިފި އެވެ.\nރާއްޖޭގެ ގައުމީ އުފެއްދުންތެރިކަމުގެ ދުވެލި 7.5 ޕަސެންޓުގައި ކުރިއަރާނެ ކަމަށް ދުނިޔޭގެ މާލީ އިދާރާތަކުން ކުރިން ބުނި ބުނުން ދާދި ފަހުން ވަނީ ދަށްކޮފަ އެވެ.\nވޯލްޑް ބޭންކުން ދާދިފަން ބުނެފައިވަނީ ކުރިއަށް އޮތް ތިން އަހަރު ރާއްޖޭގެ އިގްތިސާދީ ދުވެލި ދަށްވާނެ ކަމަށެވެ. އޭގެ ސަބަބަކީ މިހާރު ހުރި މަޝްރޫއުތައް ނިމުމަކަށް ދާއިރު، އާ މަޝްރޫއުތަކެއް އަދި ފެށިފައި ނުވުމެވެ. ވޯލްޑް ބޭންކުން ލަފާކޮށްފައިވާ ގޮތުގައި މިއަހަރު ރާއްޖޭގެ އިގްތިސޯދީ ދުވެލި ހުންނާނީ 5.7 ޕަސެންޓްގަ އެވެ. އަދި އަންނަ އަހަރު އިގްތިސޯދީ ދުވެލި 5.2 ޕަސެންޓުގައި ހުރުމަށްފަހު، 2021 ގައި 5.3 ޕަސެންޓަށް ވެއްޓޭނެ އެވެ.\nވޯލްޑް ބޭންކުގެ މި ރިޕޯޓާ ގުޅިގެން، ޕީއެސްއެމް "ރާއްޖެ މިއަދު" ގައި ފިނޭންސް މިނިސްޓަރު އަމީރު ވިދާޅުވީ ރާއްޖޭގެ ގައުމީ އުފެއްދުންތެރިކަމުގެ ދުވެލި 6.5 ޕަސެންޓުގައި ހިފެހެއްޓޭނެ ކަމުގެ ޔަގީންކަން އެބައޮތް ކަމަށެވެ.\nވޯލްޑް ބޭންކުން ރާއްޖޭގެ ދުވެލި ދަށްވާނެ ކަމަށް ބުނި ނަމަވެސް، އައިއެމްއެފުން ވަނީ އިގްތިސާދު 6.5 ޕަސެންޓުގައި ކުރިއަރާނެ ކަމަށް ބުނެފަ އެވެ. އަދި އާ ސަރުކާރުގެ ސިޔާސަތުތަކުގެ ސަބަބުން މުހިންމު ސިނާއަތުތައް ކުރިއަރައި އިންވެސްޓްމަންޓްތައް އަންނާނެ ކަމަށް ވެސް ބުނެފައިވެ އެވެ.\nފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު އައިއެމްއެފް + އިގްތިސޯދު ވޯލްޑް ބޭންކް\nވައިރަހާ ގުޅިގެން ހަރަދު ކުޑަކުރަން ފިޔަވަޅުތަކެއް


Gengulhey bitunge adhadhu muhinmutha? - One Online\nގެންގުޅޭ ބިޓުންގެ އަދަދު މުހިންމުތަ؟\nކައިވެންޏަކާ ހަމަޔަށް ދިއުމުގެ ކުރީން ރައްޓެހި ވެގެން އުޅޭ މީހާ ދަސްކުރުމަކީ މިހާރުގެ ކުދީން މާ ބޭނުންވާ ކަމެކެވެ. ރާއްޖެ އަކީ "އެރޭންޖް މެރިޖް" ނޯންނަ ތަނެކޭ ބުންޏަކަސް މުޅީން ދޮގަކަށް ނުވާނެ އެވެ. މައިންބަފައިން މީހަކު ދެއްކިޔަސް، ދަރިފުޅު އެމީހަކާ އިންނާނީ އަމިއްލަ އަށް ގަޔާވެއްޖެ ނަމަ އެކަންޏެވެ. ކަމު ހިނގައްޖެއްޔާ އެވެ. މިއީ ލަވް މެރިޖުގެ ގައުމެކެވެ.\nވަރަށް ގިނަ ޒުވާނުންގެ އަދި ޓީނޭޖާސްގެ ވެސް އެންމެ ބޮޑު އެއް ޝަކުވާއަކީ ކައިވެންޏާ ހަމަޔަށްދާ އިރު ވެސް ލޯބިވެރިޔާ ދަސްނުވުމެވެ. ގިނަ ދުވަސް ވާންދެން އެކަކާ ރައްޓެހިވެގެން އުޅެނީ ދަސްވޭތޯ އެވެ. އެކަމަކު އެކަމެއް ނުވެ އެވެ. ފަސް އަހަރު ނޫނީ 10 ވަރަކަށް އަހަރު ވާންދެން އެކުގައި އުޅެފައި ވެސް ބައެއް މީހުން ކަައިވެނި އެބަ ކުރެ އެވެ. ކައިވެނި ކުރާ އިރަށް "ލޯބިވެރީން" ކަން ކެނޑި"ދެމަފިރީން"ނަށް ބަދަލުވެ އެވެ. އެހައި ހިސާބުން ކުރީން އޮތް ލޯބި އެ ގޮތުގައި ނޯންނަތަން ފެނެ އެވެ. މިހެން ވަނީ ކީއްވެތޯ ވަރަށް ގިނަ މީހުން ސުވާލު ކުރެ އެވެ. އެކަމުގައި ސާފު ޖަވާބެއް ނެތެވެ. އެއީ ހާލަތާ މީހާ އާއި އަދި އެނޫން ވެސް ގިނަ ސަބަބުތަކާ ގުޅިފައި އޮތް ކަމެކެވެ.\nމިހާރުގެ ބައެއް ކުދީންގެ ގަބޫލުކުރުމަށް ވަނީ، އަދި ފެޝަނަކަށް ވެފައި ވަނީ އެކަކަށްވުރެ ގިނަ މީހުންނާ އެއްފަހަރާ ރައްޓެހި ވުމެވެ. މިއީ ތަހުޒީބީ މުޖުތަމައުތަކުގައި އޮންނަ ނާތަހުޒީބީ ކަމެއް ކަމަށް ބުނެވިދާނެ އެވެ. އެހެނީ ކޮންމެ ގުޅުމެއްގެ ވެސް އެންމެ މާތް ސިފައަކީ އެ ގުޅުމުގައި އޮންނަ އިހުލާސްތެރިކަމާއި ތެދުވެރިކަމެވެ. ވަފާތެރިކަމާއި ލޯތްބެވެ. އެއް ފަހަރާ އެތައް ބަޔަކާ ހިތާވެގެން އުޅޭ ނަމަ މި ސިފަތައް ތިބާގެ ފުށުގައި ހުންނާނޭ ގޮތެއް ނޯންނާނެ އެވެ. ގިނަ ފަހަރަށް މި ފަދަ ކަންކަން ހިންގާނީ "ވަގަށެވެ.\nއެކަކަށް ވުރެ ގިނަ ބިޓުން ގެންގުޅޭ މީހުންގެ އާގިއުމެންޓަކީ އެންމެ މީހަކާ އެކު އެތައް އަހަރެއް ވާންދެން އެކުގައި އުޅުމަށް ފަހު އިންނަ އިރު ވެސް އެމީހާ ދަސްނުވެ ހަޔާތުން އަހަރުން ތަކެއް ބޭކާރު ވުމެވެ. އެހެންވީމާ އެކަކާ ރައްޓެހިވެގެން އުޅުމުގެ ބަދަލުގައި ދަސްކުރުމުގެ ބޭނުމަށް އެއަށްވުރެ ގިނަ ޗޮއިސް އިހުތިޔާރު ކުރަނީ އެވެ. ދޭއް ނުވަތަ ތިން ބިޓުން ވެސް ގެންގުޅެނީ އެވެ. ޗޮއިސް ބޮޑުކުރަނީ އެވެ. ބެސްޓް ޗޮއިސް "ޗޫސް" ކުރާން ފަސޭހަ ކުރުމުގެ ނަމުގަ އެވެ. އޭރުން ގިނަ މީހުން އެއްފަހަރާ ދަސްވެ ރަނގަޅު މީހަކު އިހުތިޔާރު ކުރުމުގެ ފުރުސަތު ބޮޑުވާ ކަމަށް މި މީހުން ދެކެ އެވެ.\nއެކަމަކު ވިސްނައިލަން ޖެހޭ ހަގީގަތަކީ، ޒަވާޖީ ހަޔާތަށް މީހަކު ގެންނަ ނަމަ، އެންމެ މުހިންމު ކަމަކީ ތެދުވެރިކަން ކަމެވެ. ވަފާތެރިކަން ކަމެވެ. ދަސްކުރާން ޖެހެނީ އެމީހާގެ ހިތްހެޔޮކަމާއި ހަރުދަނާ ކަމާއި އާއިލީ ގުޅުންތައް ދެމެހެއްޓުމުގައި ގެންގުޅޭ އުސޫލުތަކާއި ގެވެހި ވައްޓަފާޅި އެވެ. އަހަރެމެންނަށް ކައިވެންޏަށް ރަނގަޅު މީހާ ނުލިބޭ މައިގަނޑު ސަބަބަކީ، ކައިވެނީގެ ކުރީން އެމީހާގެ ފުށުން މި ކަންކަން ދެނެގަންނާން މަސައްކަތް ނުކުރާތީ އެވެ. މި ސިފަތަކުން އެމީހާ ފާސް ނުވިޔަސް، ދެން "ބްރޭކްއަޕް" ވާން ހިތް ނޭދޭތީ އިންނާތީ އެވެ. ކައިވެނިތައް ރޫޅެނީ މިހެންވެ އެވެ. ބައިވެރިޔާގެ ފުށުގައި ހުރީ ޒަވާޖީ ހަޔާތަށް ފަހު އެކުގައި ނޫޅެވޭނެ ސިފަތަކެއްކަން މާކުރީން ވެސް އޮންނަނީ އެނގިފަ އެވެ. އެކަމަކު "މެރީ" ކުރަނީ ފަހުން ރަނގަޅު ވާނެ ކަމަށް އުއްމީދު ކޮށްގެންނެވެ. އެންމެ ފަހުން ކައިވެނި ރޫޅިގެން ދަނީ ދަރީން ފައްޗެއް ވެސް ލިބޭ ފަހުންނެވެ. ދެމަފިރީންގެ ހަޔާތް ވެސް ބަރުބާދު ވީ އެވެ. ކުށެއް ނެތް، މައުސޫމް ކުދީން ކޮޅު ޔަތީމުވެ ނިކަމެތި ވީ އެވެ. ވިހައި ދޫކޮށްލެވެނީ ގައުމުގައި މޫލައި ދެމިގެން އަންނަ އިޖުތިމާއީ މައްސަލަތަކުގެ ތެރެއަށް އިތުރު ދިރުމެކެވެ.\nމައްސަލަތަކުގެ ހައްލަކީ އަސްލު ގަބޫލު ކުރުމެވެ. ކައިވެނީގެ ކުރީން އެކަކާ އެކު އުޅުނަސް އަދި އެއަށްވުރެ ގިނަ މީހުން ވިޔަސް، މުހިންމީ ޒަވާޖީ ހަޔާތެއްގައި ހުންނާން ޖެހޭ ސިފަތައް އޭނާގެ ކިބައިން ހޯދުމެވެ. އެ ސިފަތައް ނޯޓު ކުރާށެވެ. މިހާރު ތި ބެލެނީ ތިމާ "ޑިނާ" އަށް ގެންދޭތޯ އެވެ. އަގު ބޮޑެތި ހަދިޔާ ދޭތޯ އެވެ. ސްނެޕް ކުރޭތޯ އެވެ. ނޫނީ ގޮވައިގެން ފިނިބުރު ޖަހަން ދޭތޯ އެވެ. އަދި މި ނޫންވެސް މިފަދަ ކަންކަމެވެ. ކައިވެންޏަށް ފަހުގެ ދިރިއުޅުމުގެ ސިފަތައް ދަސްކުރާކަށް ނޫޅެވެ އެވެ. ހަނދާން ކުރާން ޖެހޭ ހަގީގަތަކީ ކައިވެނީގެ ފަހުގެ ދިރިއުޅުމަކީ މުޅީން ތަފާތު ދިރިއުޅުމެއް ކަމެވެ. އެ ދިރިއުޅުމުގައި ގިނައީ ޒިންމާ ތަކެވެ. ދެ ފަރާތުގެ އާއިލީ ޒިންމާ އެވެ. ދަރީން ހެޔޮ ގޮތުގައި ތަރުބިއްޔަތުކޮށް ބޮޑު ކުރުމުގެ ޒިންމާ އެވެ. ދީނީ ރަނގަޅު ގޮތަށް އުޅެ، އެ ގޮތުގެ މަތީން ނަމޫނާ ދެއްކުމުގެ ޒިންމާ އެވެ. ކަމެއް ނުކޮށް، މައިންބަފައިންގެ ތައްޕާހުން އުޅުމުގެ ބަދަލުގައި، އަމިއްލައަށް ފައިމައްޗަށް ތެދުވެ މުރާލިކަމާ އެކު މަސައްކަތް ކޮށް، އަމިއްލައަށް ހޯދާ ރިޒުގުން އާއިލާ ބެލެއްޓުމުގެ ޒިންމާ އެވެ. ގޭތެރޭގެ ޒިންމާތަކެވެ.\nމިހެން ގޮސް އެތައް ކަމެކެވެ. ދެން ނިކަން ވިސްނައިބަލާށެވެ. މި ލިސްޓުގައި ހުރި ކަންކަން ދެބައި ކުރި އިރު، ރައްޓެހި ވެގެން އުޅުނު ބިޓުގެ ކިބައިން ހޯދީ ކޮން ކަމެއް ހެއްޔެވެ؟ ކައިވެނީފެ ކުރީގެ ސިފަތައް ހެއްޔެވެ؟ ނޫނީ ފަހުގެ ޒިންމާތައް ހެއްޔެވެ؟ މުހިއްމީ ބިޓުންގެ އަދަދެއް ނޫނެވެ. ހަޔާތް އާރާސްތު ކުރުމުގެ ހެޔޮ ވިސްނުމެކެވެ.\nގުޅޭ ޓެގު ރިލޭޝަންޝިޕް ލޯބި


Lanka Gai Ulhey Dhivehin Baibovaa Thanthanah Nudhiumah Ilthimaas Kohfi - Vaguthu\nލަންކާގައި ދިރިއުޅޭ ދިވެހިން ބައިބޯވާ ތަންތަނަށް ނުދިއުމަށް އިލްތިމާސްކޮށްފި\nސްރީ ލަންކާގައި ހުންނަ ދިވެހިރާއްޖޭގެ އެމްބަސީ- ވަގުތު އިމޭޖަސް\nސްރީލަންކާގެ ބޮޑު ވަޒީރުކަމުން ރަނިލް ވިކްރަމަސިންހަ ވަކިކުރުމާއި ގުޅިގެން އެގައުމުގައި ހަމަނުޖެހުންތައް ހިންގަމުންދާއިރު، ލަންކާގައި ދިރިއުޅޭ ދިވެހިން ބައިބޯވާ ތަންތަނަށް ނުދިއުމަށް ސްރީލަންކާގައި ހުންނަ ދިވެހި ރާއްޖޭގެ އެމްބަސީން އިލްތިމާސްކޮށްފިއެވެ.\nއެ އެމްބަސީ މިއަދު ނެރުނު އިއުލާނެއްގައި ބުނީ، ލަންކާގައި ހިނގަމުންދާ ސިޔާސީ ހަލަބޮލިކަމާއި ގުޅިގެން، ކޮލަމްބޯގެ ބައެއް ހިސާބުތަކުގައި މިއަދުވެސް މުޒާހަރާ ކުރަމުން އަންނަ ކަަމަށެވެ. އެހެންވެ ބޭރަށް ނުކުމެ އުޅޭ ދިވެހިން ހާއްސަ ސަމާލުކަމެއް ދިނުމަށް އެމްބަސީން ވަނީ ނަސޭހަތްތެރިވެފައެވެ.\n"ޒަރޫރީ ބޭނުމަކަށް ނޫނީ، ބައިބޯވާ ތަންތަނަށް ވަޑައިނުގަތުމަށް، އިލްތިމާސްކުރަމެވެ". އެ ދެންނެވުމުގައި ވެއެވެ.\nއެ އެމްބަސީން ބުނީ، ކޮންސިއުލޭޓަރގެ އެހީތެރިކަން ބޭނުންވެއްޖެނަމަ، 0766660159 އަށް ގުޅުމަށް އެދިފައެވެ.\nލަންކާގައި މިހާރު ހިންގަމުންދާ ހަމަނުޖެހުންތަކުގައި މިހާރުވެސް އެކަކު ވަނީ މަރުވެފައެވެ. އަދި ހަމަޖެހުން ގާއިމުނުކުރެވިއްޖެނަމަ ބޮޑު ލޭއޮހޮރުވުމެއް ހިނގާފާނެކަމުގެ އިންޒާރު، އެ ގައުމުގެ ޤާނޫނު ހަދާ މަޖިލީހުގެ ރައީސްވެސް ވަނީ ދެއްވާފައެެވެ.\nއެޤައުމުގައި ސިޔާސީ ނުތަނަވަސްކަމެއް އުފެދިފައިވަނީ އެޤައުމުގެ ބޮޑުވަޒީރުކަމުގެ މަޤާމުގައި ހުންނެވި ރަނިލް ވިކްސަރަމަސިންހަގެ ޕާޓީއާއެކު ރައީސް މައިތިރިޕާލާ ސިރިސޭނާގެ ޕާޓީން ހަދާފައިވާ ކޯލިޝަން ރޫޅާލާ، އެޤައުމުގެ ބޮޑުވަޒީރުކަމުން ރަނިލް ވަކިކުރުމުންނެވެ. ބޮޑުވަޒީރުކަމުން ރަނިލް ދުރުކުރުމަށްފަހު، އެމަޤާމަށް އައްޔަން ކުރައްވާފައިވަނީ ކުރީގެ ރައީސް މަހިންދަ ރާޖަޕަކްސަ އެވެ.\nމި ނިންމުމަށް ރަނިލް ދެކޮޅު ހަދާފައިވާއިރު، މިއީ ޤާނޫނު އަސާސީއާ ޚިލާފު ކަމެއްކަމަށްވެސް ބުނެފައިވެއެވެ. ހަމައެހެންމެ، އެޤައުމުގެ މަޖިލީހުގެ ތެރެއިން ސިރިސޭނާ މަޤާމުން ވައްޓާލުމަށް މަސައްކަތް ކުރަމުންދާނެކަމަށްވެސް ބުނެފައިވެއެވެ. އެހެންނަމަވެސް، އެޤައުމުގެ މަޖިލިސް މިހާރުވަނީ، ރައީސް އަށް ލިބިދޭ ބާރުގެ ދަށުން ސަސްޕެންޑް ކޮށްފައެވެ.


Helicopter fonuvaalun noon visnumeh neiy | Mihaaru\nއިންޑިއާގެ ހެލިކޮޕްޓަރު ޖައްސާއިރު ދިވެހި ސިފައިންގެ މީހަކު ބަލަހައްޓައިގެން. -- ފޮޓޯ: މިހާރު\n28 އޯގަސްޓް 2018 - 12:12 32 comments\nއިންޑިއާ ނޫހެއްގައި އެ ގައުމުގެ އޮފިޝަލަކާ ހަވާލާދީ ބުނެފައިވަނީ ހެލިކޮޕްޓަރުތައް އަދި ދެތިން މަސް ވަންދެން ރާއްޖޭގައި ބޭއްވުމަށް ފުރުސަތު ލިބިދާނެ ކަމަށާއި އެ އޮޕަރޭޓް ކުރުމަށް އިންޑިއާ އިން ފޮނުވާފައި ތިބި 48 ސިފައިން ވެސް ރާއްޖޭގައި ތިބުމުގެ މުއްދަތު އިތުރުކޮށްދީފާނެ ކަމަށް ބެލެވޭ ކަމަށެވެ. މިގޮތަށް ބެލެވެނީ ހެލިކޮޕްޓަރުތަކުގެ މައްސަލާގައި ކުރަމުން އަންނަ މަޝްވަރާތަކުން ކަމަށް ވެސް ބުނެފައިވެ އެވެ.\nދިވެހި ސަރުކާރުގެ އިސް އޮފިޝަލަކު "މިހާރު" އަށް ވިދާޅުވީ ހެލިކޮޕްޓަރުތައް ފޮނުވާލަން ނިންމި ނިންމުމަށް ދިވެހި ސަރުކާރުން އެއްވެސް ބަދަލެއް ނުގެންނަ ކަމަށެވެ.\nމިއަހަރުގެ ޖޫން 30 ވަނަ ދުވަހުގެ ކުރިން އެ ހެލިކޮޕްޓަރުތަކާއި އެ ބަލަހައްޓަން ރާއްޖޭގައި ތިބޭ 48 ސިފައިން ގެންދިއުމަށް ތަކުރާރުކޮށް އިންޑިއާއަށް އަންގަމުން އަންނަ ކަމަށް ވެސް އޮފިޝަލް ވިދާޅުވި އެވެ.\n"ވަކި އެގްރިމެންޓެއްގެ ދަށުން އެކަން ކޮށްފައި އެ ވަނީ. އެގްރިމެންޓްގެ މުއްދަތު މިވަނީ ހަމަވެފައި. އެ ހެލިކޮޕްޓަރުތައް އެ ބަހައްޓަނީ އަދި އެބަލަހައްޓާ ސިފައިން އެތިބެނީ ވެސް މުއްދަތު ފަހަނަޅައި ދިއުމުން ވެސް ނުގޮސް،" އޮފިޝަލް ވިދާޅުވި އެވެ.\nHelicopter Raajje gai baavvaane kamah ummeedhu kurevey: India\nސަރުކާރުން ދީފައިވާ މުއްދަތު ހަމަވިތާ ދެ މަސްވީއިރު ވެސް އިންޑިއާގެ ސިފައިންނާއި ހެލިކޮޕްޓަރު ލ. ކައްދޫ އެއާޕޯޓުގައި ދަނީ ބޭނުން ކުރަމުންނެވެ.\nސަރުކާރުން ބުނެފައިވަނީ އެ ހެލިކޮޕްޓަރުތައް ރާއްޖެއިން ފޮނުވާލަން ބޭނުންވަނީ މިހާރު އޭގެ ބޭނުން ކެނޑިފައި ވާތީ ކަމަށެވެ. އެއީ ބަލި މީހުން އުފުލުމަށް އެކަނި ބޭނުންކުރާ އުޅަނދުތަކެއް ކަމަށްވާއިރު މިހާރު އެ ބޭނުން ވެސް ނުޖެހޭ ކަމަށް ސަރުކާރުން ބުނެ އެވެ.\nއިންޑިއާ ސިފައިން ރާއްޖެއަށް ހަދިޔާކުރި އެ ދެ ހެލިކޮޕްޓަރު ބަލަހައްޓަން އެގައުމުގެ ގިނަ އަދަދެއްގެ ސިފައިން ރާއްޖޭގައި ތިބޭތީ އެކަމުގެ ކަންބޮޑުވުން އޮވެ އެވެ. ހެލިކޮޕްޓަރު ދުއްވަން ދިވެހި ސިފައިން ތަމްރީނު ކުރާނެ ކަމަށް ބުނި ނަމަވެސް އެކަން މިހާތަނަކަށް ވެސް ނުކުރެ އެވެ.\nއިތުރު ލިޔުންތައް އެމްއެންޑީއެފް އެމްއެންޑީއެފްގެ ރެހެންދި ހެލިކޮޕްޓަރު ރާއްޖެ-އިންޑިއާ ރާއްޖޭގެ ޚާރިޖީ ސިޔާސަތު އިންޑިއާ


Nigeria Gai Muslimunnaa Christianunnaa Dhemedhu Hamanujehun Hingaa, 86 Maru - Vaguthu\nނައިޖީރިޔާގައި މުސްލިމުންނާ ކްރިސްޓިއަނުންނާ ދެމެދު ހަމަނުޖެހުން ހިނގާ، 86 މަރު\nނައިޖީރިޔާގެ މެދުތެރޭ ސަރަޙައްދުގައި، މުސްލިމުންނާއި ނަޞާރާއިންނާ ދެމެދު ހިނގި ހަމަނުޖެހުންތަކެއްގައި 86 މީހުން މަރުވެއްޖެއެވެ. ދެބައި މީހުންގެ ތެރޭގައި ހަމަނުޖެހުން އުފެދިފައިވަނީ، ދަނޑު ހެއްދުމާއި ބަކަރިއާއި އެފަދަ އެހެން ޖަނަވާރު ހުއިހެއްޕުމާ ގުޅިގެންނެވެ.\n"ބީބީސީ" އިން ބުނެފައިވާ ގޮތުގައި، އެސަރަޙައްދުގައި ހަރަކާތްތެރިވާ ދަނޑުވެރިންނަކީ ނަޞާރާއިން ނުވަތަ ކްރިސްޓިއަނުންކަމަށާއި އަދި ބަކަރި ހުއިހައްޕާ މީހުންނަކީ މުސްލިމުންކަމަށެވެ.\nމި ދެބައި މީހުންގެ ތެރޭގައި ޒަމާނުންސުރެވެސް ދެކޮޅުވެރިކަމެއް އުފެދިފައިވާއިރު އަބަދުވެސް ދޭތެރެ ދޭތެރެއިން ދެބައި މީހުންގެ ތެރޭގައި ދެބަސްވުންތައް އުފެދި، ހަމަނުޖެހުންތަކަށް ދަނީ މަގުފަހިވަމުންނެވެ. އެހެންނަމަވެސް، މިފަހަރުގެ ހަމަނުޖެހުންތައްވަނީ ވަރަށް ބޮޑުވެފައެވެ. އެގޮތުން، މުސްލިމުންނާއި ކްރިސްޓިއަނުންގެ މެދުގައި ހަމަނުޖެހުންތައް އުފެދިފައިވާތާ 30 އަހަރުވެފައިވާކަމަށްވެސް މައުލޫމާތު ލިބެއެވެ.\nބައިނަލްއަޤުވާމީ މަޝްރަހުގެ ޚަބަރުތައް ފޯރުކޮށްދޭ ނޫސްތަކުން ބުނާގޮތުގައި، 86 މީހުން މަރާލުމުގެ އިތުރުން، 50 ގެ އަންދާލައި، 15 ސައިކަލާއި އިތުރު ދެ އެއްގަމު އުޅަނދުގައިވަނީ ރޯކޮށް އަންދާލާފައެވެ.\nމީގެއިތުރުންވެސް، ރިޕޯޓުތައް ބުނާގޮތުގައި ހަމަނުޖެހުންތައް އުފެދުމުގެ އެންމެ ބޮޑު އެއް ސަބަބަކީ، ބިމުގެ މައްސަލައެވެ. އެއީ، ދަނޑު ހެއްދުމަށާއި ބަކަރި ހުއިހެއްޕުމަށް ބޭނުންވާ ބިން ނުލިބުމުގެ މައްސަލައެވެ،\nޖޫން 25, 2018 14:35\nތިއީ ސޫދާނަށް ހެދިގޮތަށް ނައިޖީރިއާ ބައިކޮށް ކްރިސްޓިއަނުންނަށް އެގައުމުން ބައެއް ހޯދައިގަންނަން ހުޅަނގުގެ ބާރުތަކުން ތައްޔާރުވަނީ. އެއްވެސް ޝައްކެތް ނެތް. ހުޅަނގުގެ އިސްތިއުމާރު އަދިވެސް ނުނިމޭ. އެއްގޮތަކުން ނުވިއްޔާ އަނެއްގޮތަކުން ނަމަވެސް މުސްލިމުންނަށް ގެއްލުންދީ ނިކަމެތިކުރުން އެއީ އެމީހުންގެ މަސައްކަތަކީ.


medteck in 18 ICU ventilator raajje genesfi\nކޮވިޑް-19 އާ ގުޅިގެން މެޑްޓެކް މޯލްޑިވްސްއާ ރާއްޖެ ގެންނަން ހަވާލުކުރި ރުތަކުގެ ތެރެއިން 18 ވެންޓިލޭޓަރެއް މިއަދު ގެނެސްފި އެވެ.\nއެ ވެންޓިލޭޓަރުތައް ގެނައީ ސްރީ ލަންކަން އެއާލައިންސްގެ ކާގޯ ފްލައިޓެއްގައެވެ. މި ވެންޓިލޭޓަރުތައް ގެންނަން ކުރިން ތާވަލްކުރީ މި މަހު އެއްވަނަ ދުވަހު އެވެ. 18 ވެންޓިލޭޓަރުގެ އިތުރުން ސިއްހީ ބައެއް ސާމާނު މި ފުލައިޓުން ގެނެސްފައިވެ އެވެ.\nމިކަމާއި ގުޅިގެން އިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ކުރެއްވި ޓުވީޓެއްގައި ވިދާޅުވީ، 18 ވެންޓިލޭޓަރުގެ އިތުރުން މި ވަގުތަށް ކޮންމެހެން ބޭނުންވާ މެޑިކަލް ސާމާނު ވެސް މިއަދު ގެނައި ކަމަށެވެ.\nވެންޓިލޭޓަރުތައް ރާއްޖެ ގެނައުމުގައި ލަސްތަކެއް ދިމާވެފައި ވަނީ ދަތުރުފަތުރުގެ ކަންތައް ހުރިގޮތުންނާއި ލޮކްޑައުންގެ ސަބަބުން ސަޕްލައި ރޫޓުގައި މަސައްސަލަތައް ދިމާވެ، އެ ތަކެތި އުފައްދާ ކުންފުނިތަކުގެ މަސައްކަތްތަކަށް ވެސް ހުރަސްތަކެއް ކުރިމަތިވެފައި ވުމާއި އަދި ދުނިޔޭގެ ބޮޑެތި ގައުމުތަކަށް ވެސް ވެންޓިލޭޓަރު ބޭނުންވެފައިިވާ މިންވަރު އިންތިހާއަށް ބޮޑުވެފައިވުމުންނެވެ.\nމިހާތަނަށް ރާއްޖެއިން ކޮވިޑް-19 ޖެހުނު މީހުންގެ އަދަދު 790 އަށް ވަނީ އަރާފަ އެވެ. 29 މީހަކު ބަލިން ރަނގަޅުވެފައިވާ އިރު ރާއްޖެިއން މިހާތަނަށް ބަލި ޖެހިގެން މަރުވީ ތިން މީހެކެވެ.


ނަރަކަ 13 – DhiSalafiyyah\n27/09/2014 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nނަރަކައިގެ ހޫނުގަދަކަމާއި އެތަނުގެ ދުމުގެ ބިޔަކަން\n(وَأَصْحَابُ الشِّمَالِ مَا أَصْحَابُ الشِّمَالِ ﴿٤١﴾ فِي سَمُومٍ وَحَمِيمٍ ﴿٤٢﴾ وَظِلٍّ مِّن يَحْمُومٍ ﴿٤٣﴾ لَّا بَارِدٍ وَلَا كَرِيمٍ ﴿٤٤﴾)[سورة الواقعة 41-44]\nމާނައީ: “ވާތްފަރާތުގެ މީހުންނެވެ. ވާތްފަރާތުގެ މީހުންނީ، ކޮންބަޔެއްހެއްޔެވެ؟  (އެއުރެންވަނީ، ލޯލިތަކުގެ ބުޑުތައް ފޫވައްޓައިފަނިވި) ހޫނު ވައިގެތެރޭގައެވެ. އަދި ކެކިކެކިހުންނަ ހޫނުފެނުގެ ތެރޭގައެވެ.  އަދި ކަޅުކުލައިގެ ދުމަކުން އުފެދޭ ހިޔަނިގަނޑެއްގެ ތެރޭގައެވެ.  ފިންޏެއްވެސް ނޫނެވެ. އަދި އަރާމެއްވެސް ނޫނެވެ. ”\nމިއާޔަތްތަކުގައި ބަޔާންވެގެންވަނީ ދުނިޔޭގައި މީސްތަކުން ހޫނު ގަދަވެއްޖެކަމުގައި ވާނަމަ ފިނިކުރުމަށްޓަކައި ބޭނުން ކުރާ ތިނެއްޗެކެވެ. އެއީ ފެން، ވައި އަދި ހިޔަލެވެ. އެހެން ނަމަވެސް މިތަކެތިން ނަރަކަ ވަންތަވެރިންނަކަށް އެއްވެސް ފިނިކަމެއް ޙާޞިލެއް ނުވާނެއެވެ. ނަރަކައިގެ ވަޔަކީ އައްސަމޫމްއެވެ. އެއީ އޭގެ ހޫނުކަން އިންތިހާއަށްގަދަ ހޫނުވައެވެ. އަދި ނަރަކައިގެ ފެނަކީ އަލްޙަމީމްއެވެ. އެއީ ކެކިކެކިހުންނަ ހޫނުފެނެވެ. އަދި އެތަނުގެ ހިޔަލަކީ އަލްޔަޙްމޫމްއެވެ. އެއީ ނަރަކައިގެ ދުމުން އުފެދިފައިވާ ހިޔަނިގަނޑެކެވެ.\nމިއާޔަތްތަކުގައި ވާތްފަރާތުގެ މީހުންގެ ނަރަކައިގައި ވާނޭ ގޮތް ބަޔާންކޮށްފައިވާ އިރު އެހެން އާޔަތެއްގައި ނަރަކައިގެ ޙާލަތު ބަޔާންކޮށްފައިވެއެވެ. ﷲ ތަޢާލާ ވަޙީކުރެއްވިއެވެ.\n(وَأَمَّا مَنْ خَفَّتْ مَوَازِينُهُ ﴿٨﴾ فَأُمُّهُ هَاوِيَةٌ ﴿٩﴾ وَمَا أَدْرَاكَ مَا هِيَهْ ﴿١٠﴾ نَارٌ حَامِيَةٌ ﴿١١﴾)[سورة القارعة 8-11]\nމާނައީ:”އަދި އެމީހެއްގެ ތިލަފަތް ލުއިވެއްޖެމީހާ ދަންނާށެވެ!  ފަހެ، އޭނާ އުޅޭނެތަނަކީ، ނަރަކައިގެ އަޑިއެވެ.  އަދި އެއީ ކޮންއެއްޗެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ؟  އެއީ އަނދައަނދާހުންނަ ނަރަކައިގެ އަލިފާނެވެ. ”\nއަދި އާޔަތުގައި ބަޔާންކޮށްފައިވާ ހިޔަނިގަނޑަކީ ނަރަކައިގެ ދުމުން އުފެދިފައިވާ ހިޔަނިގަނޑެކެވެ. އާންމު ގޮތެއްގައި ހިޔަންނަކީ އެއިން ފިނިކަމާއި އަދި ހިންހަމަޖެހުން ލިއްބައިދެނިވި އެއްޗެކެވެ. އަދި މީސްތަކުން އެއަށް ލޯބިކޮށް އެއިން ހިންހަމަޖެހުން ޙާޞިލުކުރާ އެއްޗެކެވެ. އެހެން ނަމަވެސް ނަރަކައިގެ މިހިޔަނިގަނޑަކީ އެއިން ހިންހަމަޖެހުމެއް އަދި ފިނިކަމެއް ލިއްބައިދެނިވި އެއްޗެއް ނޫނެވެ. މިއީ ނަރަކައިގެ ދުމުން އުފެދިފައިވާ ހިޔަނިގަނޑެކެވެ.\nޤުރުއާނުން އެނގޭ ގޮތުގައި މިހިޔަނިގަނޑަކީ ނަރަކައިން އަރާ ދުމުން އުފެދިފައިވާ އެއްޗެކެވެ. ﷲ ތަޢާލާ ވަޙީކުރެއްވިއެވެ.\n(انطَلِقُوا إِلَىٰ ظِلٍّ ذِي ثَلَاثِ شُعَبٍ ﴿٣٠﴾ لَّا ظَلِيلٍ وَلَا يُغْنِي مِنَ اللَّـهَبِ ﴿٣١﴾ إِنَّهَا تَرْمِي بِشَرَرٍ كَالْقَصْرِ ﴿٣٢﴾ كَأَنَّهُ جِمَالَتٌ صُفْرٌ ﴿٣٣﴾)[سورة المرسلات 30-33]\nމާނައީ:”ތިންކަތްޕަށް ކަފިވެފައިވާ ހިޔަންޏެއްގެ ތެރެޔަށް (އެބަހީ: ނަރަކައިގެ އަލިފާންގަނޑުގެ ދުމުގެ ތެރެޔަށް) ތިޔަބައިމީހުން  ހިނގައިދާށެވެ!  (އެއިން) ހިޔަލެއްވެސް ނުދެތެވެ. އަދި ހުޅުގަނޑުގެ ހޫނުން ސަލާމަތްކޮށެއްވެސް ނުމެދޭމެއެވެ. ހަމަކަށަވަރުން، ބޮޑެތި ގަނޑުވަރުފަދަ ކަނިތައް، އެ ހުޅުގަނޑު އުކައެވެ.  އެ ކަނިތައް، ރީނދޫކުލައިގެ ޖަމަލުތަކެއް ފަދައެވެ. ”\nމިއާޔަތްތަކުން އެނގޭ ގޮތުގައި ނަރަކައިން އަރާ ދުމުގެ ބޯކަމުން އަދި ބިޔަކަމުން އެދުންތައް ތިންކަތްފަށް ބެހިގެންދެއެވެ. އަދި އެދުންތަކުން ހިޔަނިގަނޑެއް އުފެދުނަސް އެއިން އެއްވެސް ހިޔަލެއް ނުލިބޭނެވެ. އަދި ނަރަކައިގެ ހޫނުން އެއްވެސް ފިނިކަމެއް ނުލިބޭނެވެ. އަދި ނަރަކައިގެ އަލިފާނުން ބުރާ ކަނިތަކަކީ ބޮޑެތި ގަނޑުވަރުފަދަ ކަނިތަކެވެ. އަދި މިކަނިތައް ވައްތަރީ ރީނދޫކުލަ ނުވަތަ ކަޅުކުލައިގެ ޖަމަލުތަކާއެވެ.


Raajjey Ge Hama Ekani Honda Authorized Distributor, Sheesha In "Bonus" Promotion Fashaifi - Vaguthu\nރާއްޖޭގެ ހަމައެކަނި ހޮންޑާ އޯތޮރައިޒް ޑިސްޓްރިބިއުޓަރ، ޝީޝާ އިން "ބޯނަސް" ޕްރޮމޯޝަން ފަށައިފި\nޝީޝާ ބޯނަސް ޕްރޮމޯޝަން - ފޮޓޯ: ޝީޝާ\nމަޝްހޫރު ހޮންޑާ ބްރޭންޑްގެ ސައިކަލު ވިއްކަމުން އަންނަ ރާއްޖޭގެ ހަމައެކަނި ހޮންޑާ އޮތޮރައިޒް ޑިސްޓްރިބިއުޓަރ ޝީޝާ އިން "ބޯނަސް"ގެ ނަމުގައި ހާއްސަ ޕްރޮމޯޝަނެއް ފަށައިފިއެވެ.\nމިއަދު ފެށިގެން އެއް މަސް ދުވަހުގެ ނިޔަލަށް ޝީޝާ އިން ކުރިއަށްގެންދާ މި ޕްރޮމޯޝަންގައި އެތަނުން ގަންނަ ސައިކަލުތަކުން ޙާއްސަ ޑިސްކައުންޓެއް ލިބޭނެއެވެ. އެގޮތުން މި ޕްރޮމޯޝަންގެ މުއްދަތުގެ ތެރޭގައި ގަންނަ ކޮންމެ ސައިކަލަކު 3000 ރުފިޔާ އާއި 6000 ރުފިޔާ ދެމެދުގެ ޑިސްކައުންޓެއް ލިބިގެންދާނެ ކަމަށް ޝީޝާ އިން މައުލޫމާތުދެއެވެ.\nމީގެ އިތުރުން މި މުއްދަތުގެ ތެރޭގައި ޝީޝާ އިން ގަންނަ ކޮންމެ ސައިކަލަކާއެކު ހާއްސަ ހަދިޔާއެއްވެސް ދިނުމަށް ވަނީ ނިންމާފައެވެ. އޭގެ ތެރޭގައި، ހޮންޑާ ބްރޭންޑް ގެ ޕްރޮޓެކްޓިވް ކަވަރު، ހޮންޑާ ބްރޭންޑްގެ ހެލްމެޓް، އެޗް.ޓޫ.ސީ ބްރޭންޑްގެ ހެލްމެޓް އަދި ކުޑަކުދިންގެ ޓީޝާޓު ހިމެނެއެވެ.\nމި ހާއްސަ ޑިސްކައުންޓް ޝީޝާ އިންސްޓޯލްމެންޓަށް ސައިކަލު ނަގާ ފަރާތްތަކަށާއި އިސްލާމިކް ބޭންކް މެދުވެރިކޮށް ސައިކަލި ގަންނަ ފަރާތް ތަކަށްވެސް ލިބިގެންދާނެއެވެ.\nޝީޝާ އިން މިހާރުވެސް ދަނީ ހޮންޑާ ބްރޭންޑްގެ އެންމެ ފަހުގެ ސައިކަލު ވިއްކަމުންނެވެ. މީގެ ތެރޭގައި، ރާއްޖޭގެ އެންމެ މަގުބޫލު އެއާބްލޭޑްގެ އެންމެ ފަހުގެ މޮޑެލްގެ ސައިކަލާއި، އެންމެ ތެޔޮ ހަރަދުކުޑަ މޮޑެލް ސައިކަލުކަމުގައިވާ ވޭވް125އައި، އަދި ވޭވް110އައިގެ އެންމެ ފަހުގެ މޮޑެލް ސައިކަލާއި، ދެ ޖިންސަށް ހާއްސަ ފަހުގެ ސްކޫޕީއައި މޮޑެލްގެ ސައިކަލާއި، ޒޫމާއެކްސް ހިމެނެއެވެ.\nޝީޝާގެ އައުޓްލެޓްތައް މާލޭގެ އިތުރުން، ހުޅުމާލެ، އައްޑޫ ސިޓީ، ކުޅުދުއްފުށި، އަދި ފުވައްމުލަކުގައިވެސް ދަނީ ހިންގަމުންނެވެ. މި ހުރިހާ އައުޓްލެޓެއްވެސް މި ޙާއްސަ ޕްރޮމޯޝަން ކުރިއަށްދާނެއެވެ.\nޝީޝާއަކީ ރާއްޖޭގެ މަޝްހޫރު "ހޮންޑާ" ސައިކަލު ވިއްކުމުގެ ހަމައެކަނި އޮތޮރައިޒް ޑިސްޓްރިބިއުޓަރކަން ލިބިފައިވާ ކުންފުންޏެވެ.


Idhikolhu faraaiththakuge jalsaa baavvan dhin huddha baathilkoffi | Mihaaru\nނޫސްވެރިންގެ ބައްދަލުވުމުގައި ހައުސިން މިނިސްޓަރު މުއިއްޒު ވާހަކަ ދައްކަވަނީ: މިރޭ އިދިކޮޅު ފަރާތްތަކުގެ ޖަލްސާ ބާއްވަން ދިން ބިން ހައުސިން މިނިސްޓްރީން ވަނީ އަނބުރާ ނަގާފައި.- ފޮޓޯ: މުހައްމަދު ޝަރުހާން/މިހާރު\nކާނިވާ ސަރަހައްދު ބޭނުންކުރަން ދިން ހުއްދަ، އިއްތިހާދުގެ ނަމުގައި ޖަލްސާ ބާއްވާތީ ބާތިލްކޮށްފި\n14 ޖުލައި 2016 - 09:23 126 comments\nމިރޭ ޖަލްސާ ބާއްވަން ކާނިވާ ސަރަހައްދު ދިނީ އެމްޑީޕީ އަށް ކަމަށާއި އެކަމަކު އިދިކޮޅު އިއްތިހާދު ނަމުގައި ޖަލްސާ ބާއްވާތީ އެ ހުއްދަަ ހައުސިން މިނިސްޓްރީން ބާތިލްކޮށްފި ކަމަށް މިނިސްޓަރު ޑރ. މުހައްމަދު މުއިއްޒު ދާދި ދެންމެއަކު ވިދާޅުވެއްޖެ އެވެ. ޖަލްސާ ބާއްވަން އެމްޑީޕީން ހުއްދަ ހޯދީ އިދިކޮޅު އިއްތިހާދުގެ ފުރަތަމަ ޖަލްސާ ބޭއްވުމަށެވެ.\nހައުސިން މިނިސްޓްރީގައި އޮތް ނޫސްވެރިންގެ ބައްދަލުވުމެއްގައި މުއިއްޒު ވިދާޅުވީ އެ ހުއްދަ ބާތިލްކުރީ "ގައިރު ގާނުނީ ކަމަކަށް ހިތްވަރު ލިބޭ ފަދަ ގޮތަކަށް ޖަލްސާ ބާއްވަން އުޅޭތީ" ކަމަށެވެ.\nއޭނާ ވިދާޅުވި ގޮތުގައި ކާނިވާ ސަރަހައްދު މިރޭ ދޫކުރީ އެމްޑީޕީގެ ޖަލްސާއެއް ބާއްވަން އެ ޕާޓީއަށެވެ. އަދި އިދިކޮޅު އިއްތިހާދު ކިޔާ ބަޔަކަށް އެ ތަން ދޫކޮށްފައި ނުވާނެ ކަމަށް ވެސް ވިދާޅުވި އެވެ.\n"ގައުމުގެ ހަމަޖެހުން ނަގާލަން އުޅޭ ބަޔަކަށް ފުރުސަތެއް ނުދޭނަން، ގައުމު ހަލާކުކުރަން ފުރުސަތެއް ނުދޭނަން،" މުއިއްޒު ވިދާޅުވި އެވެ.\nޖަލްސާ ބާއްވަން ހުއްދަ ދިން ސިޓީގައި، ހުއްދަ ދިން ފަރާތް ނޫން އެހެން ބައެއްގެ ހަރަކާތަކަށް ތަން ބޭނުންކުރާ ނަމަ ހުއްދަ ބާތިލްކުރާނެ ކަމަށް ބުނެފައި ވާނެ ކަމަށް މިނިސްޓަރު ވިދާޅުވި އެވެ.\nނޫސްވެރިންގެ ކުއްލި މި ބައްދަލުވުމުގައި ސުވާލުކުރުމުގެ އެއްވެސް ފުރުސަތެއް މިނިސްޓަރު ނުދެއްވަ އެވެ.\nމުއިއްޒު ވިދާޅުވި ގޮތުގައި އިލެކްޝަންސް ކޮމިޝަނުން ވެސް ފަހުން ބުނެފައި ވަނީ ކާވިނާ ސަރަހައްދު ދޭން އެދުނީ އެމްޑީޕީ އަށް ކަމަށެވެ. އެކަމަކު ޖަލްސާ ބާއްވަނީ އިދިކޮޅު އިއްތިހާދުން ކަމަށް ބުނެ ޕްރޮމޯޓްކުރާތީ ހުއްދަ އަނބުރާ ގެންދިޔަސް މައްސަލައެއް ނެތް ކަމަށް އިލެކްޝަންސް އިން ބުނެފައިވާ ކަމަށް މުއިއްޒު ވިދާޅުވި އެވެ.\nއެމްޑީޕީ އަށް ކާނިވާ ސަރަހައްދު ދޫކުރަން އިއްޔެ އިލެކްޝަންސް އިން ވަނީ ހައުސިންގައި އެދިފަ އެވެ. އަދި އެ ހުއްދަ ލިބުމާ އެކު، އިދިކޮޅު އިއްތިހާދުގެ ޖަލްސާއެއް ބާއްވާ ކަމަށް ބުނެ، ސޯޝަލް މީޑިއާގެ އިތުރުން ޕިކަޕްގައި ވެސް ގޮވާފައިވެ އެވެ. އެކަމަކު އެ ޕިކަޕް ވަނީ ފުލުހުން ހުއްޓުވައިފަ އެވެ.\nމުއިއްޒު ވިދަޅުވީ ތަންތަން ދޫކުރަނީ ސުލްހަވެރިކަމާ އެކު ހަރަކާތްތައް ހިންގަން ކަމަށެވެ. އަދި ގަވާއިދާ ހިލާފު ކަމެއް ކުރަން އުޅޭކަމުގެ މައުލޫމާތު ލިބިއްޖެ ނަމަ، އެ ދޫކުރި ބިމެއް އަތުލުމުގެ ބާރު މިނިސްޓްރީ އަށް ލިބިފައިވާ ކަމަށް އޭނާ ވިދާޅުވި އެވެ.\nއިއްތިހާދުގެ ޖަލްސާ ގައިރުގާނޫނީ ކަމަކަށް ވަނީ ކީއްވެގެން ކަމެއް އަދި ގާނޫނާއި ގަވާއިދުތަކާ ހިލާފަށް އިދިކޮޅު ފަރާތްތަކުން ކުރަން އުޅެނީ ކޮން ކަމެއް ކަމެއް މުއިއްޒު ވިދާޅެއް ނުވެ އެވެ.


ޚަބަރު - ރާއްޖެއާއި ރާއްޖެއިން ބޭރުން މަތީ ތަޢުލީމާއި ތަމްރީނު ހޯދަން ޢިއުލާނު ކުރެވުނު ލޯން ސްކީމްގެ ވަގުތީ ނަތީޖާ ޢިއުލާން ކޮށްފި\nރާއްޖެއާއި ރާއްޖެއިން ބޭރުން މަތީ ތަޢުލީމާއި ތަމްރީނު ހޯދަން ޢިއުލާނު ކުރެވުނު ލޯން ސްކީމްގެ ވަގުތީ ނަތީޖާ ޢިއުލާން ކޮށްފި\nރާއްޖެއާއި ރާއްޖެއިން ބޭރުން މަތީ ތަޢުލީމާއި ތަމްރީނު ހޯދުމަށް ޢިއުލާނު ކުރެވުނު ލޯން ސްކީމްގެ ވަގުތީ ނަތީޖާ މިނިސްޓަރ އޮފް ހަޔަރ އެޑިޔުކޭޝަން ޑރ. އިބްރާހިމް ޙަސަން މިއަދު ޢިއުލާންކުރައްވައިފިއެވެ.\n393 ދަރިވަރަކަށް މަތީ ތަޢުލީމާއި ތަމްރީނުގެ ލޯން ސްކީމުން މިފަހަރު ފުރުސަތު ލިބިފައިވާކަން އުފަލާއިއެކު ފާހަގަކުރަމެވެ.\nލޯން ސްކީމްގެ ދަށުން އަލަށް ކިޔަވަން ފަށާ ދަރިވަރުންނަށް އަދި މިހާރު ކިޔަވަމުންދާ ދަރިވަރުންނަށްވެސް ފުރުސަތު ހުޅުވާލެވުނެވެ. ލޯނު އެހީގެ ދަށުން ތަޢުލީމާއި ތަމްރީނު ހޯދުމަށް ކޮންމެ ޤައުމަކަށްވެސް ދިއުމުގެ ފުރުސަތު ފަހި ކޮށްދެވިފައިވެއެވެ.\nމިފަހަރުގެ ލޯން ސްކީމްގެ ދަށުން ނުކުޅެދުންތެރިކަން ހުންނަ ފަރާތްތަކަށާއި ފުރަތަމަ ޑިގްރީ ސްކީމުގައި ކިޔަވަމުންދާ ދަރިވަރުންނަށް، އެދަރިވަރުންގެ އެހެނިހެން ޚަރަދުތައް ހަމަޖެއްސުމަށް ސްލޮޓް ކަނޑައަޅައި ފުރުޞަތު ހުޅުވާލެވުނެވެ.\nއަދި މިއަހަރުގެ ލޯން ސްކީމް އިޢުލާންކޮށްފައިވަނީ ލޯންގެ އެޑްމިނިސްޓްރޭޓިވް ޗާރޖް %3 އިން %1 އަށް ކުޑަކުރުމަށްފަހުއެވެ.\nލޯނުގެ ވަގުތީ ނަތީޖާ 16 މެއި 2022 ގައި ހުޅުވާލެވުމާއިއެކު ޝަކުވާ ހުށަހެޅުމުގެ ފުރުޞަތު ވަނީ ހުޅުވާލެވިފައެވެ. ވަގުތީ ނަތީޖާ އިޢުލާނުމުރުމަށްފަހު، ނަތީޖާ އާއި ގުޅޭގޮތުން ޝަކުވާއެއްވާނަމަ ހުށަހަޅާނީ loan2022@mohe.gov.mv އީ.މެއިލް އަށެވެ. ޝަކުވާ ހުށަހެޅުމުގެ ސުންގަޑިއަކީ 24 މެއި 2022 ގެ 14:00 އެވެ. އަދި ދާއިމީ ނަތީޖާ، އިޢުލާނުކުރުމަށް ހަމަޖެހިފައިވަނީ5ޖޫން 2022 ގައެވެ.\nމި ޚަބަރު ޝާއިޢުކުރީ 16/05/2022


Mashhooru veveythoa hadi heyvun\nމަޝްހޫރު ވެވޭތޯ ހަޑި ހޭވުން\n20 ޑިސެމްބަރ 2019, 15:37 |\nދެ ޒުވާނަކު ވަރަށް އަނިޔާވެރި ގޮތަކަށް ފުލުހުންގެ ބެލުމުގެ ދަށަށް ގެންދިޔަ ކަމަށް ބުނާ ޓުވީޓެއް މީހަކު ކޮށްގެން މީސްމީޑިޔާގައި ރޭގެ ވަގުތުތަކުގައި އެ ވާހަކަ އެނބުރުނެވެ. މި ކަމާ ގުޅިގެން ކަންތައްތަކެއް ސާފުކޮށްލާ ހިތް ވެއްޖެއެވެ. ސާފުކޮށްލާން ބޭނުންވި މައިގަނޑު ދެ ސަބަބެއް ވެސް އެބަ އޮތެވެ. ދިވެހީންނަކީ އެމީހުން ނުރުހޭ ބައެއްގެ ފުށުން ކިތަންމެ ރަނގަޅު ކަމެއް ފެނުނަސް ނުރުހުމުގެ ލޮލަށް މުޅީންވެސް އައިބު ފެންނަ ބައެކެވެ. އަނެއް ކަމަކީ ބައިބޯ މާލޭގެ މަގުމަތީގައި ހަވީރުގެ އެ ފަދަ ވަގުތެއްގައި އެތައް ބައެއްގެ ކުރިމަތީގައި އެ ބުނާ ފަދަ ޢަމަލެއް މި ފަދަ ތަހުޒީބީ ޒަމާނެއްގައި ފުލުހުން ހިންގައިފާނޭ ކަމަށް ވިސްނާން ދަތިވީއެވެ.\nކޮންމެއަކަސް އިއްޔެގެ ހަވީރުގެ ވަގުތުގައި ހިނގައިދިޔަ މި ޙާދިސާޔާ ގުޅޭގޮތުން މަޢުލޫމާތު އެނގޭ ދެތިން ފަރާތަކުން ސާފުކޮށްލީމެވެ. ޓުވީޓުގައި ބުނާ އަނިޔާވެރިކޮށް ހިފެހެއްޓި ދެ ޒުވާނުން ފުލުހުން ހިފެހެއްޓީ ވައްކަމެއް ކުރުމަށްފަހު ފިލާން ދުއްވަނިކޮށެވެ. ދުއްވާން ހުރި ޒުވާނާގެ އަތުގައި ލައިސަންސެއް ނޯވެއެވެ. ފުރަތަމަ ފުލުހުން ހުއްޓާން ބުނުމުން ހެންވޭރު ކުއިޗް ކެފޭ ކައިރިން ދެ ޒުވާނުން ދުއްވާފައި ގޮސް ވަނީ ހީނާ ގޯޅިން ވަންވޭއާ ދެކޮޅަށެވެ. ހީނާގޯޅިން ވަންވޭއާ ދެކޮޅަށް ގޮސް ވައިޖެހޭ މަގުން ވަންވޭއާ ދެކޮޅަށް ދުއްވާފައި ގޮސް ލަންސިމޫ ގޯޅިން ވަންވޭއާ ދެކޮޅަށް ދުއްވާފައި ގޮސް ނުކުތީ މަޖީދީ މަގަށެވެ. އޭރުވެސް ފުލުހުން އިޝާރާތުންނާއި އަނގަބަހުން މަޑުކުރާން ބުނަމުން، އެމީހުންގެ ފަހަތުން ދިޔައެވެ. މަޖީދީ މަގުން ޖަނަވަރީ މަގަށް ވަދެގެން އަނެއްކާވެސް ދެ ޒުވާނުން ދިއްލީ މަގުން ވަންވޭއާ ޚިލާފަށް ވަދެގެން ގޮސް ކާސިންޖީ މަގަށް ނުކުމެގެން ގޮސް ދޫހިމެރި މަގުން ވަންވޭއާ ޚިލާފަށް ގޮސް ސޯސަން މަގަށް ނުކުމެގެން ބޮޑު ރަސްގެފާނު މަގުން ވަންނަނިކޮށް ފުލުހުން އެމީހުން ހިފެހެއްޓިއެވެ.\nވަންވޭއާ ދެކޮޅަށް ދުއްވުމުގެ ތެރޭގައި ކުޑަ ޕިކަޕެއްގެ އަރިމަތީގައިވެސް ޖެހުނެވެ.\nފުލުހުން އެ ދެ ޒުވާނުން ހިފެހެއްޓި ވަގުތު ފަހަތުން ސައިކަލެއްގައި ކުޑަކުއްޖަކު ގޮވައިގެން ފިރިހެނެއް އޭނާގެ ސައިކަލުގައި ޖެހި ދެ ޒުވާނުންނާ ހެދި އެ ކުޑަކުޑަ ކުއްޖާ ނުވެއްޓުނީ ކިރިޔާއޭވެސް ބުންޏެވެ.\nމި ބުނާ ޙާލަތުގައި ފުލުހުން އެ ދެ މީހުން ހިފެހެއްޓި ސަރަހައްދަކީ މާލޭގެ އެންމެ ބާރު ބޮޑު ސަރަހައްދު ކަމަށް ވެފައި ހަވީރު ގަޑި ކަމުން ވަރަށް ގިނަ މީހުން މަންޒަރު ބަލާން ތިއްބެވެ.\nސަރަޙައްދުގައި ތިބި ދެތިން މީހަކު މަޢުލޫމާތު ދިން ގޮތުން އެމީހުން ބެލުމުގެ ދަށަށް ގެނައުމުގައި ފުލުހުން އެއްވެސް ވަރަކަށް އަނިޔާވެރިއެއް ނުވެއެވެ. ހުއްޓުވާފައި ބިޑި އަޅުވައިގެން ގެންދިޔައީއެވެ. ތަޅައި އަނިޔާއެއް ނުކުރެއެވެ. ބިން މައްޗަށް ވައްޓައެއް ވެސް ނުހަދައެވެ.\nވައްކަން ކޮށްގެން ސައިކަލު މަޑިދަށަށް ވަގަށް ނެގި ތަކެތި ލައިގެން ފިލާން ދުއްވި ދެ ޒުވާނުންނަކީވެސް ތަފާތު ކުށުގެ ރިކޯޑު ހުރި ދެ މީހުންނެވެ. މަންޒަރު ދުށް މީހުން ބުނާ ގޮތުން ދެމީހުންވެސް ތިބި ގޮތުން އެ ދެމީހުން ތިބީ އޭރުވެސް ހަމައިގައި ކަމަކަށް ނުފެނެއެވެ.\nއެހެންވީމާ އަދި ހަމަ ތަނަކުން މީހަކު ޓުވީޓެއް ކުރާއިރަށް އެއީ ތެދަކަށްވެސް ނުވާނެއެވެ. ހިތުގައި އަނދަމުން އަންނަ ޙަސަދައެއް ފިލުވައިލުމަށްޓަކައި “ޖަހާލި ޗައްކަރަކަށް”ވެސް ވެދާނެއެވެ.\nމި ދުވަސްވަރަކީ ފުލުހުންގެ ޚިދުމަތްތައް އާންމުން ބަލައިގަނެ ފުލުހުންނަށް ތަޢުރީފު އޮހެމުން އަންނަ ދުވަސްކޮޅެކެވެ. މީޑިޔާތަކުގައި ފުލުހުންގެ ޚިދުމަތުގެ ވާހަކަތައް ކޮންމެ ދުވަހަކުވެސް ފަލަ ސުރުޚީތަކުގައި ފެވެމުން އާދެއެވެ. ވަގަށް ނަގާފައިވާ އެތައް ބައިވަރު ސައިކަލުތަކެއް ފުލުހުން ހޯދި ވާހަކައެވެ. ކޮންމެވެސް މުހިންމު ޙާލަތެއްގައި މީހަކަށް ނުވަތަ ބަޔަކަށް ޚާއްޞަ އެހީތެރިކަމެއް ފޯރުކޮށްދިން ވާހަކައެވެ. ފޭރިގެން ފިލަން ދުވި މީހަކު ހިފެހެއްޓި ވާހަކައެވެ. އެތައް ކިލޯއަކުން މަސްތުވާތަކެތި ހޯދާ ވާހަކައެވެ. މި ވާހަކަތައް އެއްބަޔަކު ދައްކާއިރު އަނެއް ބަޔަކު ފުލުހުންގެ އަގު ވައްޓާންވެސް އުޅެވެތޯ ބަލަނީއެވެ. އެކަމަކު މި ފަހަރު މިވީ އެހެން ގޮތެކެވެ. މޮޅު ޓުވީޓެއް ކޮށްލާނަމޭ ހިތައި ކޯޗެއްތޯ ނުބަލައި ގުއި ތަފާއްޔެއްގައި ދަނޑިން ތަޅަން ހަދައިގެން އޭގައި ހުރި އެއްޗެއް ބުރައިގެން އައީ ގަޔާ ދިމާޔަށެވެ.\nޙަޤީގަތެއް ނުބަލައި ޓުވީޓު ކުރީމާ ޖަވާބުގައި އެހެން މީހުން ދެއްކި ވާހަކަޔާ ހެދި ލޯހުޅުވާލަންވެސް ނުކެރުނީއެވެ.


Malaysia ge bodu vazeeraa Raees Yamin bahdhalu kuravvaifi | Mihaaru\nރައީސް ޔާމީން މެލޭޝިޔާގެ ބޮޑުވަޒީރާ ބައްދަލުކުރައްވަނީ.--ފޮޓޯ:ރައީސް އޮފީސް\nމެލޭޝިޔާގެ ބޮޑުވަޒީރާ ރައީސް ޔާމީން ބައްދަލުކުރައްވައިފި\n31 މެއި 2016 - 12:236comments\nމެލޭޝިޔާގެ ބޮޑުވަޒީރު ނަޖީބު ރައްޒާގާ ރައީސް އަބްދުﷲ ޔާމީން މިއަދު ބައްދަލުކުރައްވައިފި އެވެ.\nއެމަނިކުފާނާ ރައީސް ބައްދަލުކުރެއްވީ، ރައީސްގެ ދެ ކަނބަލުން މެލޭޝިޔާއަށް މިހާރު ކުރައްވާ ރަސްމީ ދަތުރުފުޅުގެ ތެރޭގަ އެވެ. މިއީ "ޕާމާޓާ އިންޓަނޭޝަނަލް ކޮންފަރެންސް: ޗިލްޑްރަން ބިޔޯންޑް ޓްމޯރާ"ގެ ނަމުގައި ކުރިއަށްގެންދާ ކޮންފަރެންސްގައި ބައިވެރިވެ ވަޑައިގަތުމަށް ރައީސް ކުރައްވާ ދަތުރުފުޅެކެވެ.\nމިއަދުން ފެށިގެން އަންނަ ބުރާސްފަތި ދުވަހާ ހަމައަށް ބާއްވާ މި ކޮންފަރެންސްގައި ރައީސްގެ އަނބިކަނބަލުން ފާތިމަތު އިބްރާހިމް މިއަދު ވަނީ "ގައުމުގެ ކުރިމަގަށް ފެންވަރު ރަނގަޅު ތައުލީމް" ގެ މައުލޫއަށް ތަގުރީރުކުރައްވައިފަ އެވެ.\nމިދިޔަ މާޗު މަހު ވެސް ރައީސްގެ ދެ ކަނބަލުން ވަނީ ރަސްމީ ދަތުރުފުޅެއްގައި މެލޭޝިޔާއަށް ވަޑައިގެންފަ އެވެ. އެ ދަތުރުފުޅުގެ ތެރޭގައި ދެއްވި ޖޮއިންޓް ސްޓޭޓްމަންޓެއްގައި ރައީސް ވަނީ މެލޭޝިޔާގައި ރާއްޖޭގެ ސަގާފަތާ ބެހޭ ކަލްޗާ ސެންޓަރެއް ގާއިމުކުރަން މެލޭޝިޔާގެ ކަމާބެހޭ މުއައްސަސާތަކާ މަޝްވަރާކުރައްވަމުން އަންނަ ކަމަށް ވިދާޅުވެފަ އެވެ.\nއިތުރު ލިޔުންތައް ރާއްޖެ-މެލޭޝިއާ ރައީސް އަބްދުﷲ ޔާމީން ކުރީގެ ފަސްޓް ލޭޑީ ފާތުމަތު އިބްރާހީމް\nކުދިންނަށް ތައުލީމް ދޭން ފަސްޓް ލޭޑީ ގޮވާލައްވައިފި


Maarukeytun beyrukohlumun bidheyseenge golhithah Male there ah! | Mihaaru\nމާރުކޭޓުން ނެރެލުމުން ބިދޭސީންގެ ގޮޅިތައް މާލެ ތެރެއަށް!\nމާލޭގެ ކުޑަ ފިހާރައެއްގެ ތެރޭގައި "ގޮޅިއެއް" ހިންގަނީ: ތަރުކާރީ އާއި މޭވާގެ ވިޔަފާރި އޮތީ ބިދޭސީންގެ އަތުގައި - ފޮޓޯ؛ އަހުމަދު އަވްޝަން އިލްޔާސް/މިހާރު\n23 އޯގަސްޓް 2020 - 14:11\nލޯކަލް މާރުކޭޓާއި ދަތުރުވެރިންގެ މާރުކޭޓުގައި ބިދޭސީންނަށް ނުތިބެވޭ ގޮތް މާލޭ ސިޓީ ކައުންސިލުން ހެދުމުން މާލޭގެ އެކި ސަރަހައްދުތައް އެމީހުންގެ ކުދިކުދި "މާރުކޭޓުން" ފުރެން ފަށައިފި އެވެ.\nތަރުކާރީ އާއި މޭވާގެ ބާވަތްތައް ވިއްކަން ހާއްސަކޮށްގެން މާލެ ތެރޭގައި މިހާރު ގިނަވަމުން ދާ ކުދިކުދި ގޮޅިތަކަކީ، އެއްބަޔަކު ދެކޭ ގޮތުގައި، އެ ބާވަތުގެ ވިޔަފާރީގައި ބިދޭސީންގެ ނުފޫޒު އޮތް މިންވަރު ހާމަކޮށްދޭ ހެއްކެކެވެ.\nއެތަންތަން ހިންގާ ބައެއް ބިދޭސީން ބުނާ ގޮތުގައި ވިޔަފާރި ކުރަނީ ދިވެއްސަކާ ގުޅިގެންނެވެ. އެގޮތުން ގޮޅިން ލިބޭ ފައިދާގެ ބައެއް، އެމީހުންނާ ބައިވެރިވާ ދިވެހިންނަށް ދެ އެވެ. މިއީ މީގެ ކުރިން ލޯކަލް މާރުކޭޓާއި ދަތުރުވެރިންގެ މާރުކޭޓުގައި ވެސް ބިދޭސީން މަސައްކަތްކުރަމުން ދިޔަ ގޮތެވެ.\n"ބޭބެ ގޮޅި ނަގާފައި އަޅުގަނޑަށް ދިނީ. ހުރިހާ މޭވާ އާއި ތަރުކާރީ މިގެންނަނީ އަމިއްލައަށް. އެކި ރަށްރަށުގައި ތިބޭނެ ބައިވަރު ރައްޓެހިން. އެމީހުން އެހީވަނީ،" މާލެ ތެރޭ "ގޮޅިއެއް" ހިންގަމުން އަންނަ ބަންގްލަދޭޝް މީހަކު ބުންޏެވެ.\nމާލޭގެ ކުޑަ ފިހާރައެއްގެ ބޭރުގައި ހިންގާ ކުޑަ ތަނެއް-- ފޮޓޯ: މިހާރު\nކުރިން ހިންގަމުން އައި ކުދިކުދި ފިހާރަތަކާއި ގަރާޖު ފަދަ ބައެއް ތަންތަން ކޮވިޑް-19އާ ގުޅިގެން ބަންދުކުރި އެވެ. އެކަމަކު މާލޭގެ ލޯކަލް މާރުކޭޓް ސަރަހައްދުގައި ތަރުކާރީ އާއި މޭވާ ވިއްކުމުގެ ވިޔަފާރި ކޮންޓްރޯލްކުރި ބަންގްލަދޭޝް މީހުންނަށް އެއީ ހުޅުވުނު އާ ފުރުސަތެކެވެ. އެހެންކަމުން އެ ތަންތަން މިހާރު ވަނީ މާރުކޭޓް ގޮޅި ފަދަ ތަންތަނަށް ބަދަލުކޮށްލައިފަ އެވެ.\nމީގެ ގިނަ ތަންތަން ހިންގަނީ ގަނޑުކޮށް ސަޕްލައި ކުރަން ހުއްދަ ނަގައިގެންނެވެ. ރަޖިސްޓްރީ ހަދާފައި އޮންނަނީ ކޮންމެވެސް ދިވެއްސެއްގެ ނަމުގަ އެވެ.\nމާލެ ތެރޭގައި މި "ގޮޅިތައް" ގިނަވަމުން ދިއުމާ އެކު އޭގެ ނުބައި އަސަރު ލޯކަލް މާރުކޭޓުގެ ވިޔަފާރިއަށް ކުރާ ކަމަށްވެ އެވެ. ލޯކަލް މާރުކޭޓާއި ދަތުރުވެރިންގެ މާރުކޭޓަށް ދާ މީހުންގެ އަދަދު ވެސް ވަނީ ވަރަށް ބޮޑަށް ދަށްވެފަ އެވެ. ކުރިން އަބަދުހެން ތޮއްޖެހިފައި އޮންނަ މާރު ކޭޓުން މިހާރު ފެންނަނީ ފަޅުކަމެވެ.\nދަތުރުވެރިންގެ މާރުކޭޓް: މިހާރު މުޅި މާރުކޭޓު ފެންނަނީ ފަޅުކޮށް-. ފޮޓޯ: ނިޝާން އަލީ/މިހާރު\nލޯކަލް މާރުކޭޓުގައި ގޮޅިއެއް ހިންގަމުން އަންނަ މީހަކު ބުނީ ކޮވިޑް-19އާ ގުޅިގެން މާރުކޭޓު ބަންދު ކުރުމަށް ފަހު އަލުން ހުޅުވި ފަހުން ވިޔަފާރި ވަރަށް ބޮޑަށް ދަށް ކަމަށެވެ. އޭގެ އެންމެ ބޮޑު ސަބަބަކީ ކުރިން އެ ވިޔަފާރި ކޮންޓްރޯލްކުރަމުން ގެންދިޔަ ބިދޭސީން މާލޭގެ އެކި ސަރަހައްދުތަކުގައި ތަންތަން ހިންގަމުން އައުން ކަމަށް ވެސް، އޭނާ ބުންޏެވެ.\nބަންގްލަދޭޝްގެ މި މީހުންގެ ނުފޫޒު ވަނީ މުޅި ރާއްޖެއަށް ފެތުރިފަ އެވެ. ރަށްރަށުގައި ދަނޑުވެރިކަން ކުރަން ވެސް ގިނައިން އުޅެނީ ބިދޭސީންނެވެ. އެހެންކަމުން އެ މީހުންނާއި މާލޭގައި ވިޔަފާރިކުރަން ހަރަކާތްތެރިވާ ބިދޭސީންނާ އޮންނަ ގުޅުން ބޮޑެވެ. އޭގެ ނަތީޖާއަކީ، މާރުކޭޓް ގޮޅިތަކުގައި ތިބި ދިވެހިންނަށް ތަކެތި ލިބުމުގައި ވެސް ދަތިތައް ކުރިމަތިވުމެވެ.\n"ރަށްރަށުން މާލެއަށް ގިނަ އެއްޗެހި ގެންނަނީ ވެސް އެމީހުން. އެމީހުން ނަގާފައި ބާކީވާ ބައި އަހަރުމެންނަށް މި ލިބެނީ،" ދަތުރުވެރިންގެ މާރުކޭޓުގައި ގޮޅިއެއް ހިންގަމުން އަންނަ މީހަކު ބުންޏެވެ.\n"އެމީހުން މުޅި މި ބައި ކޮންޓްރޯލް ކުރަނީ. މީގެ ސަބަބުން އަހަރުމެންނަށް ވަރަށް ދަތިވޭ."\nދިވެއްސަކައް މާރުކޭޓްގަ ވިއްކާލަން އެއްޗެއް ލިބޭވަރުވަނީ ބިދޭސީ ބޭފުޅުން ނަންގަވާ ނިމުނީމަ. ދަނޑުގަ އެބޭފުޅުން ބޯޓްގަ ވެސް އެބޭފުޅުން ބޯޓް ލަފާއިރުވެސް އެބޭފުޅުން! pic.twitter.com/mGemJiU5cu\n— RanReendhooMv 🎈 (@RanReendhoonew) August 4, 2020\nމާލެއަށް ގެންނަ ތަކެތި ބަލާ ބިދޭސީން ބަނދަރު މައްޗަށް އެއްވެ ތިބި ވީޑިއޯއެއް--\nމާރުކޭޓުގެ ގޮޅިތަކުގައި ހުންނަ މޭވާ އާއި ތަރުކާރީގެ ބާވަތްތައް ވެސް، ބިދޭސީން ހިންގާ ގޮޅިތަކަށް ވުރެ މާ މަދެވެ. އެކަމަކު ސާފުތާހިރުކަން ކުޑައީ ބިދޭސީންގެ ގޮޅިތަކުގަ އެވެ.\nއެއްބަޔަކަށް މިއީ ލުޔެއް!\nލޯކަލް މާރުކޭޓުގައި ވިއްކާ ތަކެތި މާލެތެރެއިން ލިބެން ހުރުމުން އެއްބަޔަކަށް އެއީ ވަރަށް ބޮޑު ފަސޭހައެކެވެ. އެކަކު ބުނީ ކޮންމެ ފަހަަރަކު މާރުކޭޓަށް ދާން އުނދަގޫ ކަމަށާއި ގޭ ކައިރިން އެ ބާވަތްތައް ލިބެން ހުރުމުން މިހާރު ކޮންމެ ދުވަހަކު ވެސް ވިޔަފާރިކުރެވޭ ކަމަށެވެ.\n"ކުރީގައި މަހަށް ވާ ވަރަށް ނޫނީ ހަފްތާއަކަށް ވާ ވަރަށް މިޖެހެނީ އެއްޗެހި ގަންނަން. އެކަމަކު މިހާރު ކިހާ ފަސޭހަ، ތާޒާކަމާ އެކު އެ ދުވަހުގެ ތަރުކާރީ އެ ދުވަހު ކާލެވޭ،" ބިދޭސީން ހިންގާ ކުޑަ ގޮޅިއަކުން ވިޔަފާރި ކުރަން ގޮސް ހުރި މީހަކު ބުންޏެވެ.\nމާލެތެރޭގައި މިހާރު ހިންގަމުން އަންނަ ގޮޅިއެއް: މި ވިޔަފާރީގެ ކޮންޓްރޯލް އޮތީ ބިދޭސީންގެ އަތުގައި -- ފޮޓޯ: މިހާރު\nއެހެން މީހަކު ބުނީ މާރުކޭޓުން ވިއްކާ ތަކެއްޗާ އަޅާބަލާއިރު ބިދޭސީންގެ ގޮޅިތަކުން ލިބޭ ތަކެތި އަގު ވެސް ހެޔޮ ކަމަށެވެ. އަދި ކޮވިޑް-19އާ ގުޅިގެން ދުރު ތަންތަނަށް ދާން ބޭނުންނުވާ މީހުންނަށް މިއީ އޮތް ހައްލެއް ކަމަށް ވެސް އޭނާ ބުންޏެވެ.\n"މިހާރު މިއޮތް މާހައުލުގައި ގެއިން ބޭރަށް ނުކުންނަން ވެސް މިތިބެނީ ބިރުން. ދެން ކިހިނެއް މާރުކޭޓަށް ދަނީ އެއްޗެހި ގަންނަން؟ އަނެއްކާ މާރުކޭޓަކީ ތޮށްޖެހިފައި އޮންނަ ތަނެއް. އެއަށް ވުރެ ރަނގަޅެއްނު ކައިރި ތަންތަނުން އެއްޗެހި ގަތީމަ،" އޭނާ ބުންޏެވެ.\nމި ގޮޅިތައް ނުހުއްޓުވެނީ ކީއްވެ؟\nމާލޭގެ އެކި ތަންތަނުގައި ބިދޭސީން ގޮޅިތައް ހިންގަމުން އަންނަކަން ކަމާ ބެހޭ ރަސްމީ އިދާރާތަކަށް ވެސް އެނގެ އެވެ. ސާފުތާހިރުކަން ކުޑަ ނަމަވެސް ފިޔަވަޅު އެޅޭތަނެއް ނުފެނެ އެވެ. އޭގެ ގޮޅިތައް ދަނީ ގިނަވަމުންނެވެ.\nމާލޭ ސިޓީ ކައުންސިލުން ބުނީ އެތަންތަން ހިންގަނީ ވިޔަފާރި ކުރުމުގެ ނަމުގައި ދިވެއްސެއްގެ ނަންމަތީ ރަޖިސްޓްރީ ކޮށްގެން ކަމަށެވެ. މިހާރު އޮތް ގޮތުން އެތަންތަން ބެލެހެއްޓޭނެ އުސޫލެއް ކައުންސިލްގައި ނެތް ކަމަށް މާފަންނު އުތުރު ދާއިރާގެ ކައުންސިލަރު މުހައްމަދު ފަޒީން ވިދާޅުވި އެވެ.\nމާލެ ތެރޭގައި ބިދޭސީއަކު ހިންގާ ގޮޅިއެއް: އެ ފުރުސަތު ލިބެނީ ގާނޫނުގައި އޮތް ހުސްކަމެއްގެ ސަބަބުން ކަމަށް އިކޮނޮމިކް މިނިސްޓަރު ވިދާޅުވޭ-- ފޮޓޯ: މިހާރު\nއިކޮނޮމިކް މިނިސްޓްރީން ބުނާ ގޮތުގައި އެފަދަ ތަންތަން ހިންގުން ހުއްޓުވަން އޮތް އެންމެ ބޮޑު ގޮންޖެހުމަކީ ދިވެހިންގެ ނަމުގައި ރަޖިސްޓްރީ ކޮށްފައި ހުރުމެވެ. އިކޮނޮމިކް މިނިސްޓަރު ފައްޔާޒު އިސްމާއިލް ކުރިން ވިދާޅުވެފައިވާ ގޮތުގައި ބިދޭސީންނަށް އެ ފުރުސަތު ލިބެނީ ގާނޫނުގައި އޮތް ހުސްކަމެއްގެ ސަބަބުންނެވެ.\nއެފަދަ ވިޔަފާރިތައް ހުއްޓުވުމުގެ ގޮތުން ބިދޭސީންނާ ބެހޭ ގާނޫނާއި ގަވާއިދަށް ބަދަލުގެންނާނެ ކަމަށް ވެސް، ފައްޔާޒު ވިދާޅުވެފައިވެ އެވެ. ދިވެހިންގެ ނަމުގައި ރަޖިސްޓްރީކޮށްފައި އޮތުމުން، އޭނާ ވިދާޅުވި ގޮތުގައި، އެއީ ސީދާ ބިދޭސީން ހިންގާ ވިޔަފާރިތަކެއްކަން ކަނޑައަޅަން ދަތިވެ އެވެ.\n"ހަގީގަތުގައި ދަންނަވަންތޯ މީގެ ގިނަ ތަންތަނަށް ބަލާއިރު ދިވެއްސެއްގެ ނަމުގައި އިނގޭތޯ އެ މަސައްކަތް ކުރަމުން ދަނީ. އެހެންވެ މިއީ ވެސް ފަސޭހަ ކަމެއް ނޫން. އަޅުގަނޑުމެން ކިހިނެއްތޯ ނިންމާނީ އެއީ ބިދޭސީއެއްގެ ތަނެއްތޯ. ނަން މި އޮންނަނީ ދިވެއްސެއްގެ ނަމުގައި،" ފައްޔާޒު ވިދާޅުވި އެވެ.\nބިދޭސީން ލޯކަލް މާރުކޭޓް ދަނޑުވެރިކަން މާލެ ސިޓީ ކައުންސިލް\n93 ކޮމެންޓް, 142 ރިއެކްޝަންސް\nދިވެހިން ހޭލުންތެރިކަން ދަށްވީމަ ބަޔަކުގެ މަކަރުގަޖެހި ދޭތެރެދުރުކޮށް ދިވެހިނަސްލުގެ އާބާދީދަށް ދަށްކުރީމަ މިއަދުހެސްކިޔާފަ ބިދޭސީންގެނެސް ދިވެހިން މައިނޯރިޓީއަކަށް ވަމުންމިދަނީ. ރާއްޖޭގެ މުސްތަޤްބަލަށްޓަކާ ދިވެހިއަންހެނުއްނަށް ކޮށްދެވޭނެ އެންމެބޮޑު ޚިދުމަތަކީ ހަލާލުގޮތުގައި ދިވެހިދެމަފިރިންވެގެން ގިނަކުދިންހޯދުން. ދިވެހިކުއްޖާ ދުނިޔެއަށްފުރަތަމަ އައިސްގެން ތަރުބިއްޔަތުކުރެވޭނީ ، ކިޔަވައިދެވޭނީ ، އަދިމޮޅުމީހަކަށްހެދޭނީ.\nގާނޫނާއި ގަވާއިދު ހަދާ ތަންފީޒުކުރަން ފަށާއިރަށް މައްސަލަ ހައްލުވާނެ މައްސަލައަކީ ދިވެހި ބޮޑުން ދިވެހިންނަށް ހެޔޮ ނޭދޭތި ، އާންމުން ތަންދޮރު ނުދަންނާތި އެވަރު ނުވިސްނޭތި އަބަދު މިކިޔަނީ ޔާމީނުވެސް ހެދީ އެހެނޭ މިވެނި މީހަކުވެސް ހެދީ އެހެނޭ ، ހުރިހާ ގެއްލުމެއް އާންމު ދިވެހިންނަށް\nބިދޭސީން ތިބޭ ފިހާރަތަކުގެ ދިވެހި އޯނަރު ޖޫރިމަނާ ކުރަން ފަށާބަލަ ކިހިނެއްތޯ ވަނީ ބަލާލަން. ރިއަލް އެސްޓޭޓުގަވެސް.\nދެން ކިހިނެއް މިކަމަށް ފިޔަވަޅެއް އަޅާނީ؟ ކާކުކަން އަންގައިދޭ ލިޔުމެއް ނެތީމަ ނޯވޭ ޖޫރިމަނާ ކޮށް ސްލިޕެއް ދެވޭކަށް. ދެން މިޖެހެނީ ހައްޔަރުކޮށްގެން ގެންގޮސް ގޮޅިއެއްގަ ބަހައްޓަން. އެތައް ހާސް ބަޔަކު އެހެން ބަހައްޓައިގެން ހަރަދު ކުރުންވެސް އެއީ ކުޅަދާނަ ކަމެއް ނޫން. އެހެންވީމަ ދެން ޖެހޭނީ ގާނޫނު ނުހިނގާ ބައެއް ގޮތުގަ ދޫކޮށްފަ ބަހައްޓަން.\nމި އާޓިކަލް ކިޔާލުމުން އަހަންނަށް އެންމެ ބޮޑަށް ވިސްނުނު ކަމަކީ ދިވެހިންނަކީ ސާފުތާހިރުކަމަށް މާ ސަމާލުކަމެއް ދޭ ބައެއް ނޫންކަން.\nކޮބާ މާލޭ މޭޔަރު\nހުރިހާ މާރުކޭޓެއްގަވެސް އިމްޕޯޓު މުދާ އެ ވިއްކަނީ ހުއްދަ ނަގައިގެންބާ؟\nމަގުމަތީގައި ހަޅުތާލުކުރަން ދުވި ނާޤާބިލު ކުދިބަޔަކު ކައުންސިލްތަކަށް ހޮވާފައި، ކައުންސިލްތަަކަށް އެކަށީގެންނުވާ ބާރުތަކެއްދިނީ މިގޮތަށް ކަންތައް ބޮއްސުންލެއްވުމުގެ ޕްލޭނެއްގެ ދަށުން. މާލެއާއި އައްޑޫގެ ޙާލަތު ހަމަ އެއްގޮތް. ސިޓީ ކައުންސިލްތައް ފޭލްވެފައި. ޒިންމާ ނަގަންޖެހެނީ ސިޓީތަކުގެ ރައްޔިތުންނާއި އެ ރައްޔިތުން މަގުފުރައްދަން އިތުރުފުޅު ހެއްދެވި ބޭފުޅުން. މާތްﷲ ދިވެހިންނަށް ހެޔޮވިސްނުން ދެއްވާށި.\nޢެޖެންޑާ 19 ތަފާތު ވާނޭ. ޤާނޫނީ ހުސްކަންވެސް ހަ މަ ތަފާތުވާނެ.\nސުވާލަށް ޖަވާބެއް ދީބަލަ؟\nކޮބާ ރަށްރަށުގައި ދަނޑުވެރިކަން ކުރާފަރާތްތަކުން އުފައްދާ ތަރުކާރީއާއި މޭވާ ގަންނަން އުފެއްދި ކުންފުނި؟


ނިދާފައި އޮންނަ އިރު ފުރާނައަށް ވާގޮތް އިނގޭތަ؟ – Ilm\n“އަނެއް ދުވަހަށް ނިދިން ހޭލެވޭ ހިނދު، އެދުވަހެއްގެ ނިދާވަގުތު ޖެހުމުގެ ކުރިން، ތިމާއަށް މިދުނިޔޭގައާއި އާޚިރަތުގައި ފައިދާ ކުރާނެފަދަ ގޮތަކަށް އެދުވަސް ހޭދަކުރަން ވީހާވެސް ބޮޑަށް އިސްކަން ދޭންވާނެއެވެ. އެއީ އެދުވަހަކީ ތިމާއަށް ދެވޭ އެންމެ ފަހު ފުރުސަތު ކަމުގައިވެސް ވެދާނެ ކަމަށްޓަކައެވެ.” މީގެ އިތުރުން ރަސޫލާ صلّى الله عليه وسلّم ޙަދީޘް ކުރައްވާފައިވަނީ، ނިދުމުގެ ކުރިން ސޫރަތުލް-މުލްކް (67 ވަނަ ސޫރަތް) ކިޔެވުމަށް ހަނދުމަ ކުރުމަށެވެ.\nކީރިތި ޤުރްޢާނުގައި الله سبحانه وتعالى ވަޙީ ކުރައްވާފައިވަނީ “އެއިންސާނާ މަރުވުމުގެ ވަގުތު ޖެހުމުން، ފުރާނަ ގެންދަވާ ފަރާތަކީ ތިމަންރަސްކަލާނގެއެވެ. އަދި ނިދީގެ ވަގުތުގައި މިދުނިޔެއާއި ވަކިނުވާ އިންސާނުންގެ ފުރާނަވެސް ގެންދަވާ ފަރާތަކީ ތިމަންރަސްކަލާނގެއެވެ. މަރުވުމަށް ކަނޑައެޅިފައިވާ ފުރާނަތައް މިދުނިޔެއާއި ވަކިވާ ހުއްޓެވެ. އަދި އެހެން ފުރާނަތައް އެބައަކަށް ކަނޑައެޅިފައިވާ ވަގުތު ޖެހެންދެން އަނބުރާ ފޮނުއްވެވޭ ހުއްޓެވެ. ހަމަކަށަވަރުން މިއީ ރަނގަޅަށް ވިސްނައިފި މީހަކަށް ހުރި ހެކިތަކެކެވެ.” (ޤުރްއާން 39:42)


Islam Dheenuga Bodu Meeheh Kamuga Balaa Umuraky Koba? | Dhiislam\nޑރ. މުޙައްމަދު ޢިޔާޟު ޢަބްދުއްލަތީފް ސެޕްޓެމްބަރ 19, 2018\nކުޑަކުދިން ބާލިޣް ވުން ނުވަތަ ބޮޑު މީހަކަށްވެ، ތަކްލީފް ޖެހިގެންވާ މީހަކަށް ވުމުގައި އޮތީ ތިންގޮތެކެވެ. އެއީ:\n1. އިޙްތިލާމް ވުން. ނުވަތަ ނިދީގައި މަނި ބޭރުވުން.\n2. ޢާނަތުގައި އިސްތަށި ފެޅުން.\n3. ޢުމުރުން ފަނަރަ އަހަރު ފުރުން.\nއަންހެން ކުއްޖެއްނަމަ އިތުރު ކަމެއް އޮވެއެވެ. އެއީ ކުއްޖާ ޙައިޟު ވުމެވެ.\nއިސްވެ ބަޔާން ކުރެވުނު ކަންތައް ތަކުގެ ތެރެއިން ކަމެއް މެދުވެރިވެއްޖެނަމަ އެކުއްޖާ އަކީ އެހިސާބުން ބޮޑު މީހެކެވެ. އިސްލާމީ ޝަރީޢަތުގެ ތަކްލީފުތައް ފުރިހަމަ އަށް އުފުއްލަން ޖެހޭ މީހެކެވެ. އިސްލާމްދީނުގައި އައިސްފައިވާ އަމުރުފުޅުތަކަށް ފުރިހަމަ އަށް ބޯލަނބައި ނަހީ ކުރައްވާފައިވާ ކަންތަކުން ދުރުހެލިވެ ރައްކާތެރިވާން ޖެހޭނެއެވެ.\nވީމާ، ވަޟްޢީ ގާނޫނު ތަކުގައި ކުޑަކުދިން ބޮޑު މީހެއް ކަމުގައި ބެލެވޭ ޢުމުރަކީ 18 އަހަރު ވުމުންނޭ އޮންނަ އޮތުމަކީ އިސްލާމީ ޝަރީޢަތާ ފުށުއަރާ ކަމެކެވެ. އިސްލާމީ ޝަރީޢަތާއި ފުށު އަރާ ކޮންމެ ގާނޫނަކީ އަދި ގަވާޢިދަކީ ބާޠިލް އެއްޗެކެވެ. އެފަދަ ގާނޫނަކަށް ގަވާޢިދަކަށް މުސްލިމުން ބޯލަނގާ ކިޔަމަން ގަންނާކަށް ނުޖެހޭނެއެވެ.\nﷲ ގެ ޙުކުމްފުޅު ތަކަށް ބޯލަނބައި ކިޔަމަން ގަތުމަކީ އަޅުތަކުންގެ މައްޗަށް ވާޖިބު ވެގެންވާ ކަމެކެވެ. ﷲ ސުބްޙާނަހޫ ވަތަޢާލާ ހުރިހާ ކަމެއް މޮޅަށް ދެނެވޮޑިގެން ވެއެވެ. އެކަލާނގެ އީ ޙަކީމް ވަންތަ އިލާހެވެ. އެކަލާނގެ ކުރައްވާ ކަމަކާއި ބެހޭ ގޮތުން ސުވާލެއް ނުކުރެވޭނެއެވެ. ނަމަވެސް، އަޅުތަކުންގެ ޢަމަލުތަކުގެ މައްޗަށް އެބައިމީހުންނާއި ސުވާލު ކުރެވޭނެއެވެ. ﷲ ސުބްޙާނަހޫ ވަތަޢާލާ ކޮންމެ ކަމެއްވެސް ޝަރްޢު ކުރައްވާނީ އަޅުތަކުންނަށް އެންމެ މަޞްލަޙަތު ހުރި ގޮތަށެވެ. އެކަލާނގެއީ އެންމެ ޢަދްލުވެރި އިލާހެވެ. ﷲ ގެ ޙުކުމަށްވުރެ މޮޅު ރަގަޅު ޝަރީޢަތެއް، ޙުކުމެއް އެއްވެސް ފަރާތަކަށް ނުގެނެވޭނެއެވެ. ސޫރަތުލް މާއިދާގެ 50 ވަނަ އާޔަތުގައި މާތް ﷲ ވަޙީ ކުރައްވާފައި ވެއެވެ. (وَمَنْ أَحْسَنُ مِنَ اللَّـهِ حُكْمًا لِّقَوْمٍ يُوقِنُونَ) މާނައަކީ: " ފަހެ، އެއުރެން އެދެނީ ޖާހިލީ ޒަމާނުގެ حكم ހެއްޔެވެ؟ يقين ކުރާ ބަޔަކަށް اللَّهއަށްވުރެ حكم ކުރެއްވުމަށް މޮޅީ ފަހެ ކާކުހެއްޔެވެ؟" ސޫރަތުއް ތީންގެ 8 ވަނަ އާޔަތުގައި ވަޙީ ކުރައްވައެވެ. (أَلَيْسَ اللَّـهُ بِأَحْكَمِ الْحَاكِمِينَ)މާނައަކީ: " حكم ކުރައްވާ އެންމެ عدل ވެރި ރަސްކަލާނގެ ކަމުގައި، اللَّه ވޮޑިގެންނުވޭހެއްޔެވެ؟"\nއަޅުތަކުންގެ މަޞްލަޙަތު އެންމެ ބޮޑު ގޮތަކީ ކޮބައިކަން މޮޅަށް ދެނެވޮޑިގެން ވަނީ ﷲ އެވެ. ބައްޕަ އަކު ދަރިއަކަށް ރަޙުމް ކުރާވަރަށް ވުރެ އެކަލާނގެ އަޅުތަކުންގެ މައްޗަށް އޯގާވަންތަވެރި ވޮޑިގެންވެއެވެ. ސޫރަތުލް މުލްކުގެ 14 ވަނަ އާޔަތުގައި ވަޙީ ކުރައްވާފައިވެއެވެ. (أَلَا يَعْلَمُ مَنْ خَلَقَ وَهُوَ اللَّطِيفُ الْخَبِيرُ) މާނައަކީ: " (ހުރިހާ ތަކެއްޗެއް) ހެއްދެވި ރަސްކަލާނގެ (އެތަކެތި) ދެނެވޮޑިގެން ނުވާނޭހެއްޔެވެ؟ އަދި އެކަލާނގެއީ، އޯގާވަންތަކަންބޮޑު، މޮޅަށް ދެނެވޮޑިގެންވާ ރަސްކަލާނގެއެވެ."\nގިޞާޞް ހިފުމާ، ވައްކަން ކުރާ މީހުންގެ އަތްކެނޑުމާއި، މުޙްޞަނަކު ޒިނޭ ކޮށްފިނަމަ ރަޖަމް ކުރުމާއި، މިހުރިހާ ޙައްދު ތަކެއް ވަނީ ޝަރީޢަތުގައި ބަޔާން ކޮށް ދެއްވާފައެވެ. ވީމާ، މިއީ މުސްލިމް ގައުމެއްގެ ގާނޫނުލް ޢުގޫބާތުގައި އޮޓަމެޓިކުންވެސް ލިޔެވިފައި އޮންނަން ޖެހޭ އެއްޗިއްސެވެ. އިތުރަށް ލިޔާކަށް ނުޖެހޭނެއެވެ.\n8 ސެޕްޓެމްބަރ, 2012 | 9:38\nދިވެހިރާއްޖޭ ރައްޔިތުންގެ މަޖިލިސް ފަދަ ދައުލަތުގެ ގިނަ މުއައްސަސާތަކުގައި ތިއްބެވީ އިސްލާމް ދީނަށް ލޯބިކުރާ ދީންޤަބޫލުކުރަން ތިބިބަޔެއްނޫން، މިބައިމީހުން ޤަބޫލު ކުރަނީ ޔަހޫދީން ހަދާ ފަލްސާ، މިމީހުންގެ ތެރެއިން ގިނަ މީހުން ނަކީ ޔޫއެންޑީޕީގެ މުވައްޒަފުން، ދިވެހި ދައުލަތުގެ ޤާނޫނަށް ވުރެބޮޑަށް މިބައިމީހުން ލޯބި ކުރަނީ ހުޅަގުގެ ލާދީނީ ސެކިއުލާ ފިކުރުތަކަށް! 30 ހަކައަހަރު ވެރިކަން ހިންގި މީހަކަުވެސް ޝޭހެއްގެ ތޮފި އަޅުއްވައިގެން އިސްލާމް ދީނާއި ދެކޮޅަށް ހަންގުރާމަ ކުރެއްވީ، ތިމާގެ އަންބިދަރިން އިސްލާހެއް ނުކުރެވުނު މީހަކަށް ކޮންޤައުމެއްތޯ އިސްލާހުކުރެވޭނީ ، ތިމާ މީހާ އެންމެ ބޮޑަށް ސަމާލުކަންދީ އިސްލާހުކުރަން ޖެހޭ ބަޔަކީ ތިމާގެ އަހުލުޔާލުން، ބަޔެއްް މީހުން ދަރިން ދެކެވާ ކަނު ލޯބީގެ ސަބަބުބް ދަރިޔަކު ގޯސްވިޔަސް ބަހެއް ބުނެލަންވެސް ނުކެރޭކަހަލަ، ތިމާމީހާގެ ކުރިމަތީގައި ކިތަންމެ ބޮޑު ފާފައެއް ކުރިޔަސް ބަހެއްބުނަން ނުކެރޭ މައިން ބަފައިން ނާއި ޝޭހުުންވެސް މަދެއްނޫން\nއަބޫ ނުހާސް :\n8 ސެޕްޓެމްބަރ, 2012 | 10:25\nކުޑަ ކުޑަ ހިތްހަމަނުޖެހޭ ތަންކޮޅެއް އެބަ ފެނޭ މަތީގަވާ ފޮޓޮއިން ފެހިކުލައިގެ މުންޑު ލައިގެން ހުރި އަޚާގެ އަތުން ދައްކުވައިދީފަ އެވަނީ ޝައިތާނަށް އަޅުކަން ކުރާ ނުވަތަ ހެވީމެޓަލް ބޭންޑުތަކުގެ ޢިފްރީތުން ދައްކުވައިދޭ ޝައިތާނާގެ ނިޝާން އެހުރީ ދައްކުވައިދީގެން.މީގެން އެނގޭ އެއްޗަކީ މުސްލިމް ކުދިންގެ އިސްލާމީ ޢަގީދާ ވަރަށް ދަށުގަ ވާކަން…….ކީއްކުރާނީ…\n8 ސެޕްޓެމްބަރ, 2012 | 7:14\nދިވެހިރާއްޖޭގެ ޤާނޫނު އަސާސީގައި އިސްލާމީ ޝަރީޢަތާ އިދިކީލި މާއްދާއެއް ވާނަމަ، އެމާއްދާއެއް މިހާރުން މިހާރަށް އުވާލުމަށް ގޮވާލަން..!!!


ނުރައްކަލުގެ އިންޒާރެއް: މާގިނައިން ކޮފީ ބޯނަމަ ކަންފަތް ބީރު ވެދާނެ! – Dhen.mv\nނުރައްކަލުގެ އިންޒާރެއް: މާގިނައިން ކޮފީ ބޯނަމަ ކަންފަތް ބީރު ވެދާނެ!\nJune 14, 2020 - 8:34 pm\nބާރު އަޑުތައް އިވޭ ތަންތަނުގައި ތިބެފައި ބޭރަށް ނުކުމެވޭއިރު ގިނަ މީހުންގެ ބޮލުގައި ވަރަށް ގަދަޔަށް ރިއްސަ އެވެ. މިހެން ވުމުން ބައެއް މީހުން ބޭނުންވަނީ ކޮފީ ތައްޓެއް ބޯލައިގެން ބޯ ހަމަޖައްސާލާށެވެ.\nނަމަވެސް މި މުހިއްމު ކޮފީތަށިން ކަންފަތުގެ އިވުމަށް ނޭދެވޭ އަސަރުތަކެއް ކޮށްފާނެކަމަށް ވަރަށް ފަހުން ހަދާފައިވާ ދިރާސާއަކަށް ބިނާކޮށް ސައިންސްވެރިން ވަނީ ބުނެފަ އެވެ.\nމެކްގިލް ޔުނިވަސިޓީން ހަދާފައިވާ މި ދިރާސާއިން ދައްކަނީ ކޮންމެ ދުވަހަކު ކެފެއިން ބޭނުންކުރުމަކީ ގަދަފަދަ އަޑުތަކުގެ ސަބަބުން ކަންފަތުގެ އިވުމަށް ލިބޭ ވަގުތީ ގެއްލުންތައް މަރާމާތުކުރުމަށް އެޅޭ ހުރަހެއް ކަމަށެވެ.\nއިމާރާތްކުރާ ތަންތަނުން އިވޭ ގަދަފަދަ އަޑުތަކާއި ބާރު މިއުޒިކް އަދި މަތިންދާބޯޓުގެ އިންޖީނުގެ އަޑުން ކަންފަތަށް ލިބޭ ގެއްލުންތަކުން ސަލާމަތްވާން އާންމުކޮށް ނަގަނީ 72 ގަޑިއިރެވެ. ނަމަވެސް ތަޖުރިބާކާރެއް ކަމަށްވާ މެކްކިލް އިންޒާރުދޭ ގޮތުގައި ގަވާއިދުން ކޮފީ ބުއިމަކީ ލިބޭ ގެއްލުން ފަސޭހަވުމަށް ހުރަސްއެޅި ދާއިމީ ގެއްލުމަކަށް ބަދަލުވެދާނެ ކަމެކެވެ.\n"ކަންފަތަށް ބާރު އަޑުއަޑު އިވުމުން ކަންފަތުގެ އިވުމުގެ ކުޅަދާނަކަން ވަގުތީގޮތުން ދަށްވާނެ. ނަމަވެސް މިގޮތަށް ކަންފަތުގެ އަޑުއިވުމުގެ ނިޒާމަށް ލިބޭ ގެއްލުން އޭގެ ޒާތުގައި 72 ގަޑިއިރުގެ ތެރޭގައި ފަސޭހަވާނެ. ނަމަވެސް ރަނގަޅުނުވެ ހުންނަން ވެއްޖެ ނަމަ އެ ލިބޭ ގެއްލުމަކީ ދާއިމީ ކަމަކަށް ވެދާނެ،" މެކްގިލް ވިދާޅުވި އެވެ.\nދިރާސާކުރި ޑޮކްޓަރުންގެ ޓީމުން މިހާރު ވަނީ ޖަނަވާރުން ބޭނުންކޮށްގެން މި ތިއަރީ ޓެސްޓްކޮށްފަ އެވެ. އެގޮތުން ވަރަށް އަޑުގަދަ ކޮންސަޓަކުން އެއްގަޑިއިރު އިވޭހާ ބާރުގަދަ އަޑު މި ޖަނަވާރުންނަށް އިއްވައިގެން ޓެސްޓް ކުރި އެވެ. މި ޓެސްޓްގައި ބައިވެރިކުރި ޖަނަވާރުންގެ ދެބައިކުޅަ އެއްބަޔަށް ކެފެއިންގެ ޑޯޒެއް ދިންއިރު އަނެއް ގްރޫޕަށް ކެފެއިންގެ އެއްވެސް މިންވަރެއް ނުދެ އެވެ.\nފުރަތަމަ ދުވަސް ފާއިތުވީއިރު ދެ ގްރޫޕުގެ ޖަނަވާރުތަކަށް ވެސް އިވުމަށް ލިބުނު ގެއްލުންތައް ފަސޭހަވުމުގައި އެއްވެސް މައްސަލައެއް ދިމައެއް ނުވެ އެވެ. ނަމަވެސް މިގޮތަށް ޖައްސަޖައްސައިގެން އަށް ދުވަހު ޓެސްޓްކުރުމުން ހާމަވި ގޮތުގައި ކެފެއިން ޑޯޒް ކޮންމެ ދުވަހަކު ދެމުން ދިޔަ ޖަނަވާރުތަކުގެ ކަންފަތުގެ އިވުމަށް ލިބުނު ގެއްލުން ފަސޭހަވަމުން ދިޔަލެއް އަނެއް ގްރޫޕްގެ ޖަނަވާރުތަކަށް ވުރެ މާ ލަހެވެ.\nކެފެއިން އެންމެ ގިނައިން ވެސް ބޭނުންކުރުން އެދެވިގެން ވަނީ ދުވާލަކު ތިން މިލިގްރާމް/ކޭޖީ އެވެ. މިއީ ތިން ޖޯޑު ކޮފީގެ މިންވަރެވެ.\nސޮޑާގެ ވަރަށް ގިނަ ބާވަތްތަކުން މިއަށްވުރެ މާގިނައިން ކެފެއިން އަޅާފައި ހުރެ އެވެ. ބައެއް ދަޅުގައި 200 މިލިގްރާމް ވެސް ހުރެ އެވެ.


Bikini Gai Huri Fathuruveriyage Mahsala: Imran Ge Vaahaka Nasheed Ah Goas - Vaguthu\nބިކިނީގައި ހުރި ފަތުރުވެރިޔާގެ މައްސަލަ: އިމްރާންގެ ވާހަކަ ނަޝީދަށް ގޯސް\n1 އަހަރު ކުރިން ( ފެބުރުއަރީ 9, 2020 )\nކުރީގެ ރައީސް ނަޝީދު މިނިސްޓަރ އިމްރާން އާއި ސަލާމްކުރައްވަނީ -ފޮޓޯ: މަޖިލިސް\nމާފުށީ މަގުމަތީގައި މަސްތުވެގެން ބިކިނީގައި އުޅުނު ފަތުރުވެރިޔަކު ހައްޔަރު ކުރުމުގައި ފުލުހުން އަމަލު ކުރީ ގޯސްކޮށް ކަމަށް ނުދެންނެވޭނެ ކަމަށް ހޯމް މިނިސްޓަރ އިމްރާން އަބްދުﷲ ވިދާޅުވުމުން ކުރީގެ ރައީސް މުހައްމަދު ނަޝީދު އެކަމާއި ދެކޮޅު ހައްދަވައިފިއެވެ.\n"ޕީއެސްއެމް" ގެ ޕްރޮގްރާމެއްގައި ރޭ ވާހަކަފުޅު ދައްކަވަމުން އިމްރާން ވިދާޅުވީ އެ އަށް ވުރެ ރަނގަޅަށް އެ ހާލަތް ކޮންޓްރޯލް ކުރެވިދާނެ ކަމަށާއި އެހެން އެކަން ނުވީތީ އެކަމާ ހިތާމަ ކުރައްވާ ކަމަށެވެ. ނަމަވެސް ސަލާމަތީ ނަޒަރުން ބަލާއިރު ފުލުހުން އަމަލު ކުރީ ވަރަށް ގޯސްކޮށް ކަމަށް ނުދެންނެވޭނެ ކަމަށް ވިދާޅުވި އެވެ.\n"އަޅުގަނޑުމެންނަކީ ޓޫރިސްޓުންނަށް ސެކިއުރިޓީ ކަށަވަރު ކޮށްދޭން ޖެހޭ ބައެއް. އަދި އެކަން ޕްރޮމޯޓް ކޮށްދެން ޖެހޭ މުއައްސާސެއްގެ ގޮތުން ދެރަވަން މިހެން ކަންތައްތައް ވީތީ،" އިމްރާން ވިދާޅުވި އެވެ.\nމިނިސްޓަރ އިމްރާންގެ ވާހަކަފުޅަށް ރައްދު ދެއްވާ ނަޝީދު މިއަދު ހެނދުނު ކުރެއްވި ޓްވީޓެއްގައި ވިދާޅުވީ މާފުށީގައި ފަތުރުވެރިޔަކު ހައްޔަރު ކުރީ ގޯހުން ނޫންކަމަށް ދެކެވޭ ކަމީ ކަންބޮޑުވުން އިތުރުވާ ކަމެއް ކަމަށެވެ. "ހާލަތާއި ނުބައްދަލު ބާރުގެ ބޭނުން ކުރުމާއި، އަންހެނެއްގެ ގަޔަށް ބޮލަށް ފިރިހެން ފުލުހުން އެރުމާއި، މިއެންމެ ކަންކަމަކީ ރާއްޖޭގެ ރީތި ނަން ކިނލަބުވާ ޓްއަރިސްޓް ވިޔަފާރިއަށް ނުހަނު ގެއްލުންވާނެ ކަންކަން." ނަޝީދު ވިދާޅުވިއެވެ.\nMaafusheegai touristaku hayyaru kuree gohun noon kamah dhekevey kamee kanboduvun ithuruva kameh. Haalathai nubahdhal baaruge beynun kurumai,anheneh ge gayah bolah firihen fuluhun erumai,mi enme kankamee Raajjeyge reethi nan kharaabuve tourist viyafaariah nuhanu gellunvaane kankan\n— Mohamed Nasheed (@MohamedNasheed) February 9, 2020\nފުލުހުން ވިދާޅުވެފައި ވަނީ ފަތުރުވެރިޔާ ހައްޔަރު ކުރުމުގައި ފިރިހެން ފުލުހުން ހަރަކާތްތެރިވީ މާފުށީގައި އަންހެން ފުލުހުން ނުތިބޭތީ ކަމަށެވެ.\nކޮމިޝަނަރ އޮފް ޕޮލިސް މުހައްމަދު ހަމީދު ވަނީ މާފުށީގައި ފަތުރުވެރިޔަކު ހައްޔަރު ކުރުމުގައި ފުލުހުން އަމަލު ކުރިގޮތުން މަޢާފަށް އެދިވަޑައިގެންފައެވެ. އަދި ފުލުހުން އެކަމުގައި އަމަލު ކުރިގޮތް ގެންދަނީ ތަޙްޤީޤު ކުރަމުންނެވެ.\nފެބުރުއަރީ 9, 2020 08:37\nދޮންފަރަންޖީން ދެކެ ލޯބިވާ ކެނަރީ ބޮއްޅަ އަށް އެކަން ގޯސްނުވާނެގޮތަކީ ނެތްގޮތެއް..............\nފެބުރުއަރީ 9, 2020 08:38\nއެކަމުގައި ފުލުހުން ކަން ކުރީ ރަނގަޅަށް. އޮރިއާމުން ހުރެ ފުލުހުންނަށް ޙަމަލާ ދޭއިރުވެސް އެއީ ދޮން މީހެކޭ އަންހެނެކޭ ކިޔާފައި އެމީހާ މުޅި ރަށުތެރޭގައި ކުޑަކުދީންގެ ކުރިމަތީގައި ދުވަން ދޫކޮށްލަށް ވަކާލާތު ކުރާ މީހުންނަކީ ހަމަ ޔަގީނުންވެސް މިފަސްގަނޑު ފަސާދަކުރަން ހިތްވަރުދޭ މީހުން. ހަގީގީ ހަރުކަށި މީހުންނަކީ އެއީ. އަންނިއަކަށް އެގޮތަށް ވަކާލާތު ކުރަންޏާ އެކުރެވެނީ މި ދިވެހި ރާއްޖޭގެ ހައްގުގައި ފަސާދައަށް. އަދި މިކަމުގައި މައާފަށް އެދުނު ހަމީދު މިހާރުން މިހާރަށް އިސްތިއުފާ ދޭން އެބަޖެހޭ. ސަބަބކީ އޭނާއަށް ދީނާ އިޖުތިމާޢީ މިނަގަނޑާ ދިވެހި ރާއްޖޭގެ ގަާނޫނާއި ގަވާއިދަށް ވުރެ ލާދީނިއްޔަތު މުހިންމު ވީކަން ޢަމަލުން ދެއްކުން. އޭނާއަކީ މިދިވެހި ރާއްޖޭގެ ގާނޫނުއަސާސީ ނަގަހައްޓަން ހުވާ ކޮށްގެން ހުރި މީހަކަށްވެ އެކަން ނުކުރުން. އަދި އޭނާގެ އެ އަމަލުގެ ސަބަބުން މިދިވެހި ރާއްޖޭގައި ބައިބައި ވުމަށް ފުރުސަތު ލިބޭކަން ވެސް އަވަނީ އެނގި ފާޅުވެފައި.\nފެބުރުއަރީ 9, 2020 08:49\nޝޭޚު އިމްރާނު ދީނީ ނަޒަރަކުން މިކަމުގައި ދެކެނީ ކިހިނެތްތަ.؟\nފެބުރުއަރީ 9, 2020 09:02\nފަތުރުވެރިޔާ އޭނާ އުޅެންޖެހޭ މިންގަނޑުން ބޭރުވީމާ ނަސޭހަތްތެރިވި ، އެއިގެ ފަހުން ފިޔަވަޅުއެޅީ.\nފުލުހުން މިކަން ނުހުއްޓުވިނަމަ އިމްރާން މިނިސްޓަރުކަމުން ދުރުކުރުމަށް އަދި މާބާރަށް އަނެއްކޮޅަށް އެއުޅޭ ގަންޖާބޯ ތިވާހަކަ ދައްކާނެ\nފެބުރުއަރީ 9, 2020 09:12\nއަންނި ކައިރި އަހާބަލަ ދޮންމީހުންގެ ޔޫރަޕްގަ ފުޓުބޯޅަ ދަނޑަށް ދޭތެރެއަކުން ބިކިނީ ލައިގެން އަރާ އަންހެންމީހާ ގޮސް ހައްޔަރުކުރަނީ ކިހިނެއްތޯ.\nފެބުރުއަރީ 9, 2020 09:15\nނަޝީދުގެ ނަޒަރުގައި ފުލުހުންނަކީ އަބަދުވެސް ކުއްތާއިން. މިވަރުގެ މީހަކު އެހެރީ ރާއްޖޭގެ ރައްޔިތުންގެ މަޖިލިހުގެ ރައީސަކައް.\nފެބުރުއަރީ 9, 2020 09:21\nލާދީނީ ބިރުގަންނަނީ ފަތުރުވެރިކަން ގެއްލިދާނެތީވެ. މިރާއްޖޭގެ އިޖުތިމާއީ ފޭރާން ހަލާކު ވިޔަސް މި އް ނޭގޭ. މިރާއްޖެ ހަލާކު ކުރުން މިއީ މި އެންމެ ބޭނުންވާ ކަންތައް ކަން މިހާރު ވަރައް ސާފުވެއްޖެ.\nފެބުރުއަރީ 9, 2020 09:49\nމިހާރު މިމީހުން ހާދަ ޓްއަރިސްޓް ވިޔަފާރިއަށް ބަލައޭދޯ. ރާއްޖެ ބޮއިކޮޓް ކުރަން ގޮވި ހަނދާވެސް ނެތުނީދޯ.\nކެނެރީގޭ ބޮޓާއި ރައީސްކަން ކުރާ ބޮޓާއި ސީޕީކަން ކުރާ ބޮޓަކީ ދޮންފަރަންޖީންގެ އަޅުން. ކަމެއްވާއިރަށް ފަރަންޖީންގެ ފައިބުޑަށް ވެއްޓިގަނެ ބޮސްދޭނެ.\nފެބުރުއަރީ 9, 2020 10:00\nޝެއިޚް އިމްރާނޫ އެވެ! މަނިކުފާނު ތިޔަ ކުރާ އެއްވެސް ކަމެއް ކުރީގެ ރައީސް އަދި މަޖްލީސް ރައީސް ނަޝީދަކަށް ހަމަ އެއްގޮތަކަށްވެސް ކަމަކު ނުދާނެ !! ކަމުދާނެ އެއްވެސް ފޯރމިއުލާއެއްވެސް ނުމެ އޮންނާނެ! ކުރީގެ ރައީސް ޔާމީނޭ ކިޔާގެން ތިޔަފަދަ މަގާމެއްގެ ދަހިވެތި ކަމުގައި އެނބުރި ރޯ ބުހުތާނު ވާހަކަތަށް ހަނދާން އެބަހުރިތޯ؟ އުންމީދު ކުރަނީ ޝެއިޚަށް ދެރަގޮތެއް ނުވުމަށް !! އެހެނަސް ތިޔަ މަޤާމަށް ރީނދޫ ބޭފުޅަކު ދޮންކުރަމުން ގެންދާ ޚަބަރުތަށް ފެތުރޭ ހިނދު، މަނިކުފާނާއި މެދު މި ސަރުކާރުން ޢަމަލުކުރާނެ ގޮތެއް ބެލުމަށް އަހަރެމެން އެބަތިބޫމެވެ. އަދަބު ވެރިކަމާއިއެކު ޝޭޚަށް ވަރަށް ސަލާމެވެ.\nފެބުރުއަރީ 9, 2020 13:37\nއެޕްރީލް މަހުތެރޭ އިމްރާނުގެ އިތުބާރު ނެތްކަމަށް ފާސްކޮށް ބޭރުކުރާނެ!\nދޮން މީހުން ޖެހޭނެ އަމާ ބަނޑުން ހެއްދެވި ގޮތަށް އައި ގޮތަށް އައިސް ރަށު މެދުން ކުދި ބޮޑު އެންމެހާ މީސްތަކުން ކުރިމަތިން ލާފަ ދާން. ދިވެހިން ޖެހޭ ދޮން މީހުން އުޅޭ ގޮތަށް އުޅެން ދަސް ކުރަން. ކޮންމެހެން ވެސް\nފެބުރުއަރީ 10, 2020 08:33\nދޮން މީހުން އުޅޭގޮތަށް އުޅުނީމާ ސަލާމަތް ވާނެ.\nފެބުރުއަރީ 9, 2020 11:09\nމިފެންނަނީ އެޖެންޑާ 19ގެ ތަފާރު މަންޒަރު! ދާދި އިހަކަށް ދުވަހަކު އިމްރާނަށް ތައުރީފްކުރި މީހާރު ގޯސްވީ އިމްރާން! ވައަތުން ފިރުމާފައި ކަނާއަތުން ޖެހުން! އިމްރާން ބޭރުކުރަން މަގު ކޮށަނީ! މިހާރު މިކަމުގެ ސައްލާ ދާނީ ކުރިޔަށް!\nމި އަންނި ދިވެހި ޤައުމޭ ކިޔައިގެން ދައްކާ ވާހަކަ ތަކުން ޤައުމުގެ ނަން ހަޑިވެ ޓުއަރިޒަމަށް އަސަރު ނުކުރާނެބާ! އިރު އިރު ކޮޅާ ރާއްޖޭގައި ނިރުބަވެރިން އެބަތިއްބޭ ނިރުބަވެރި ޙަމަލާއެއް ދީފާނޭ ކިޔައިގެން މިކަލޭގެ މިދައްކާ ވާހަކަތަކަކީ ޓުއަރިޒަމް ޕްރޮމޯޓް ކުރަން ދައްކާ ވާހަކަބާ؟\nފެބުރުއަރީ 9, 2020 12:08\nހަމާގައި ހުރި މީހަކަށްނަމަ ފެންނާނީ ގެސްޓު އަންހެން މީހާ ފުލުހުންގެ ގަޔަށް ބޮލަށް އަރާތަން\nފެބުރުއަރީ 9, 2020 12:16\nކެރަނީ ޝައިތާނުގެ ބަލާއިން މިރާއްޖެ ސަލާމަތްކުރަންވީ\nފެބުރުއަރީ 9, 2020 12:28\nއަންނި އިސްތިއުފާ.... ފުލުހުން ރަގަޅަށް ކަން ކުރާ\nފެބުރުއަރީ 9, 2020 13:05\nދެން ކަލޭ އޮރިޔާމުން މަޖުލީހުގައި ހުންނަންވީނުން ދެން ހުރި މީހާ ބިކިނީ ލައިގެން އަޅޭވާގޮތެއް ބަލަން\nފެބުރުއަރީ 9, 2020 13:11\nތިޔޭ އެއްކަލަ ގޯސްވާ ތަންކޮޅު... މިކަހަލަ ވަގުތެއްގަވެސް އިސްލާމް ދީނުގެ ދިފާއުގަ ވާހަކައެއް ނުދެއްކެ... ޓޫރިސްޓުންނަށް ރަށް ރަށަށް މީހުން އުޅޭ ހިސާބަށް ދާ އިރު ނިވާ ކުރަން ޖެހޭ ކަމަށް އޮންނަނީ އަންގާފަ...ފުރަތަމަ އެ އަންހެން މީހާ ގަވާއިދަށް ހުރުމަތްތެރި ވީނަމަ މިހެނެއް ނުވީސް ދޯ... ދެން އޭނާ ގޮވި އަވަގުރާނަފަތި ވެސް ނަޝީދުއަށް ވަރަށް ރީތި ވާނެ..\nފެބުރުއަރީ 10, 2020 22:42\nފުލުހުންނަށް އެބޭ އޮންނަ ހަސަދައެއް ކަންނޭނގެ؟


ޑަބްލިއުއެޗްއޯ އިން ރާއްޖެއަށް ސިއްހީ ބައެއް ސާމާނު ހަވާލުކޮށްފި | Atoll News\nޑަބްލިއުއެޗްއޯ އިން ރާއްޖެއަށް ސިއްހީ ބައެއް ސާމާނު ހަވާލުކޮށްފި\nޝާއިޢުކުރީ: މުޙައްމަދު އަފްރާޙް ޖުލައި 5, 2021, 14:56\nދުނިޔޭގެ ސިއްޙަތު ޖަމިއްޔާއިން ދިވެހިރާއްޖެއަށް ސިއްހީ ބައެއްތަކެތި މިއަދު ރަސްމީކޮށް ޙަވާލްކޮށްފި އެވެ.\nމިއީ ދިވެހިރާއްޖެއިން ކޮވިޑް-19 އާއި ދެކޮޅަށް ކުރަމުންގެންދާ މަސައްކަތްތަކަށް އެހީތެރިވެދިނުމުގެ ގޮތުންނާއި ޞިއްޙީދާއިރާ އިތުރަށް ހަރުދަނާކުރުމަށް އެ ޖަމިއްޔާއިން ވެދިން އެހީތެރިކަމެކެވެ.\nމިތަކެތި މިނިސްޓްރީ އޮފް ހެލްތާއި ޙަވާލުކޮށްދެއްވީ އެކަމަށްޓަކައި ބޭއްވި ރަސްމިއްޔާތެއްގައި ދުނިޔޭގެ ޞިއްޙަތު ޖަމިއްޔާއިން ދިވެހިރާއްޖެއަށް ކަނޑައަޅުއްވާފައިވާ މަންދޫބު ޑރ. ނާޒްނީން އަންވަރު އެވެ.\nދުނިޔޭގެ ޞިއްޙަތު ޖަމިއްޔާއިން ހަދިޔާކުރެއްވި ތަކެތީގެ ތެރޭގައި ކޮވިޑް-19 އާއި ގުޅިގެން ބޭނުންވާ ބައެއް ބޭހާއި 11 ޖީން އެކްސްޕާޓް މެޝިން، 10 އޮޓޯކްލޭވް، އަދި ކޮވިޑް-19 އާއި ގުޅިގެން ޙަރަކާތްތެރިވާ ރެޕިޑް ރެސްޕޮންސް ޓީމްތައް ބޭނުންކުރުމަށް6މޮޓޯސައިކަލް ހިމެނެ އެވެ.\nމީގެ އިތުރުން ކޮވިޑް-19 ވެކްސިން ރައްކާކުރުމަށް ބޭނުންވާ އާލާތްތަކާއި ޓެސްޓްކުރުމަށް ބޭނުންވާ 19،500 ޓެސްޓްކިޓް ވެސް ވަނީ ޙަވާލުކޮށްފަ އެވެ.\nމި ތަކެތީގެ ތެރެއިން 11 ޖީން އެކްސްޕާޓް މެޝިންއާއިއެކު ރާއްޖޭގެ 18 އަތޮޅެއްގެ އަތޮޅު ހޮސްޕިޓަލްތަކުގައި މެޝިންތައް ބެހެއްޓި ކޮވިޑް-19 އަށް ޓެސްޓްކުރުމުގެ ޚިދުމަތް ލިބިގެންދާނެ އެވެ. އަދި އިތުރު 10 ރަށެއްގައި އޮޓޯކްލޭވް ބެހެއްޓި ޞިއްޙީ ޚިދުމަތްދިނުމަށް ބޭނުންކުރެވޭތަކެތި ރައްކާތެރިކޮށް ނައްތާލުމުގެ އިންތިޒާމްތައް ހަމަޖެހިގެންދާނެ އެވެ.\nމީގެ އިތުރުންވެސް ރެޕިޑް ރެސްޕޮންސް ޓީމްތަކުގެ މަސައްކަތް އަވަސްވެ، ރައްޔިތުންނަށް ޚިދުމަތްތައް ފޯރުކޮށްދިނުމަށް އިތުރު ލުއިފަސޭހަތަކެއް ލިބިގެންދާނެ އެވެ.\nކޮވިޑް-19 އިން ރައްކާތެރިވުމަށް ދިވެހިރާއްޖެއިން ކުރަމުންގެންދާ މަސައްކަތްތަކަށް ދުނިޔޭގެ ޞިއްޙަތު ޖަމިއްޔާއިން ދަނީ ވަރަށް ބޮޑަށް އެހީތެރިކަން ފޯރުކޮށްދެމުން ނެވެ.\nޚާއްޞަކޮށް މިބައްޔަށް ޓެސްޓްކުރުމުގެ އިންތިޒާމްތައް ހަމަޖެއްސުމަށް ބޭނުންވާ މެޝިނާއި ޓެސްޓްކިޓާއި ކޮންސިއުމަބަލްސް މެދުނުކެނޑި ދަނީ ފޯރުކޮށްދެމުން ނެވެ. އަދި އިމަރޖެންސީ ޞިއްޙީ ޚިދުމަތްދިނުމަށް ބޭނުންވާ އާލާތްތަކާއި ބޭސްވެސް އެޖަމިއްޔާއިން ވަނީ ރާއްޖެއަށް ހަދިޔާކޮށްފަ އެވެ.


Shyn salon: Dhe benge hihvaru!\nޝަރީފާ އާއި ޝިއުނީ--\n03 އޮކްޓޯބަރ 2020 - 14:10:16\nޝަރީ (އާއިޝަތު ޝަރީފާ) އަކީ އެންމެ ކުޑައިރުއްސުރެ ވެސް މީހުން ނަލަހެއްދުމުގެ މަސައްކަތަށް ވަރަށް ޝައުގުވެރިވި މީހެކެވެ. އެގޮތުން އެންމެ ފުރަތަމަ ގޭދޮށުގައި އުޅޭ ގާތް ރަހުމަތްތެރީން ތަފާތު މުނާސަބަތުތަކަށް ނަލަހައްދައިދީ ހަދައެވެ. ރަހުމަތްތެރީންގެ ފަރާތުން ލިބެމުންދިޔަ ތައުރީފުގެ ބަސްތަކުން އިތުރަށް މިމަސައްކަތުގައި ކުރިޔަށް ދިޔުމުގެ އަޒުމު އާވިއެވެ. އެއަށްފަހު ޝަރީ ނުކުތީ އެކަމުގެ ފަންނުވެރި ރަސްމީ މަސައްކަތަށެވެ. ދިމާވި ކޮންމެ ގޮންޖެހުމެއް ގިރާކުރަމުންނެވެ. މިކަމަކީ ޝަރީގެ އުފަލެއް ކަމުގައި ދެކެމުންނެވެ.\nކަމުގެ އިލްމާއި ހުނަރު ހޯދުމަށްފަހު އޭނާގެ މިސްރާބު ބަދަލުކޮށްލީ ކަމުގެ އަމަލީ ތަޖުރިބާ ހޯދުމަށެވެ. އެގޮތުން ސެލޫނަކާ ގުޅި ކަމާގުޅޭ ތަފާތު ހިދުމަތްތައް ދިނުމުގައި ކްލައިންޓުންގެ އިތުބާރާއި ޔަގީންކަން ޝަރީ ހޯދިއެވެ. މިހާރު ޝަރީއަކީ އެތައް ސަތޭކަ ކްލައިންޓުންގެ އިތުބާރު ލިބިފައިވާ މީހެކެވެ. އެންމެ ޅަ ދުވަހުންފެށިގެން ވެސް އޭނާގެ ހުވަފެނަކީ، އެ ރޮނގުން ކްލައިންޓުން ބަލައިގަންނަ ފެންވަރު ރަނގަޅު ހިދުމަތެއް ފޯރުކޮށްދިނުމެވެ. އެކަން މިހާރު މިވަނީ ޝަރީއަށް ކާމިޔާބު ވެފައެވެ.\nޝަރީ އެންމެ ކުޑައިރުންސުރެ ވެސް ދެކެމުންއައި ހުވަފެންތަކުގައި ހަގީގީ ކުލަ ޖެހިގެން ދިޔައީ މީގެ 12 އަހަރުކުރީންނެވެ. އެއީ އޭނާގެ ކޮއްކޮ ޝިއުނީ އާއި މުޅި އާއިލާގެވެސް އެއްބާރުލުމާއި އެކު ހުޅުވިގެންދިޔަ އެމީހުންގެ އަމިއްލަ ސެލޫނާއި ހަމައިންނެވެ. ފެންވަރު ރަނގަޅު ހިދުމަތަކާއި އެކު ފަށައިގަނެވުނު މި ސެލޫން، ދެބެން ގުޅިގެން ފަށާފައިވަނީ އޭރު މިފަދަ ހިދުމަތްތައް ދެމުންދާ ތަންތަނާއި އެއްފެންވަރެއްގައި ފައިހަމަ ކުރެވޭހާ މިންވަރެއްގައެވެ. ޝަރީ އާއި ޝިއުނީ ގުޅިގެން "ޝައިން" ސެލޫންގެ ނަމުގައި ސެލޫންއެއް ހުޅުވާފައިވަނީ 2008 ވަނަ އަހަރުގެ އޮކްޓޯބަރު މަހުގެ އެއް ވަނަ ދުވަހުއެވެ. މިއީ ދެބެއިންގެ ފެށުމެވެ.\nޝަރީ، ސެލޫންގެ މަސައްކަތުގައި އުޅޭއިރު އޭނާގެ ކޮއްކޮ ޝިއުނީ އުޅޭނީ އެތަން ހިންގުމުގެ މަސައްކަތުގައެވެ. ޝިއުނީއަކީ ވެސް މެނޭޖުމެންޓް ދާއިރާއިން މަތީ ތައުލީމު ހާސިލުކޮށްފައިވާ އަދި މިދާއިރާއިން ތަޖުރިބާ ލިބިފައިވާ މީހެކެވެ. ދެބެއިން "ޝައިން" އާއި އެކު 12 އަހަރު ފާއިތުކުރިއިރު ލައްކަ ތަޖުރިބާތަކާއި އެކު އެއްދުވަހުން އަނެއް ދުވަހަށް ތަނުން ފޯރުކޮށްދެވޭ ހިދުމަތްތަކުގެ ފެންވަރު ރަނގަޅުކޮށް ކްލައިންޓުން ހިތްހަމަ ޖެހޭފަދަ ހިދުމަތްތަކެއް ދެވެމުންދާކަން ދެބޭންވެސް ފާހަގަ ކުރެއެވެ.\n"ސެލޫނަށް އައުމުން ހުރިހާ ކްލައިންޓުންނަކީވެސް ވީ އައި ޕީ ކްލައިންޓުން. އެއްވެސް ކްލައިންްޓަކު މާޔޫސްވެގެން ދާފަދަ ކަމެއް ފާއިތުވީ 12 އަހަރުގެ ތެރޭގައި ހިނގާފައި ނުވާކަން ފާހަގަކުރަން. މިކަން އެނގެނީ އަޅުގަނޑުމެންގެ މަސައްކަތާމެދު އެއްވެސް ކްލައިންޓެއް ޝަކުވާއެއް ހުށަހަޅާފައި ނުވުމުން. އަދި އެންމެ ބޮޑު ހިތްހަމަ ޖެހުމަކީ ކްލައިންޓުން ހިތްހަމަ ޖެހުމާއި އެކު ޝައިން އިން ނުކުމެގެން ދިއުން" ޝަރީ ބުންޏެވެ.\nއެންމެ ކުރިންވެސް ޝަރީގެ ހިދުމަތް ބަލައިގަންނަ ލޯޔަލް ކްލައިންޓުން ތަކެއް ލިބިފައިވެއެވެ. މިކަމުގެ ނަތީޖާއަކީ "ޝައިން" ހުޅުވުމާއި އެކުވެސް އެ ކްލައިންޓުންގެ ހިދުމަތް މެދުކެނޑުމެއްނެތި "ޝައިން"އިން ހޯދަމުން ދިޔުމެވެ. މިއީ "ޝައިން" ގެ ފެށުން ރަނގަޅުކަން ދައްކައިދޭ ހެއްކެއްކަން ދެބޭންވެސް ފާހަގަކުރައްވައެވެ.\n"ވަރަށް ގިނަ ތަންތަނުން ބޮލުގައި ކުލަޖެއްސިއްޖެ. އެކަމަކު ޝައިން އިން ކުލަ ޖައްސާލީމާ ލިބޭ ހިތްހަމަ ޖެހުމެއް ނުލިބޭ. އަދި ޝަރީ އާއި ޓީމަކީ ކޮންމެ ކްލައިންޓެއްވެސް ދަނެގެން އެއްވެސް މީހަކު ބާކީ ނުކޮށް ހިދުމަތްދޭ ޓީމެއް. ސެލްފް ކެއާ މިވަރެއްނެތް". ޝައިންގެ ހިދުމަތްތަކާއި މެދު ވަރަށް ހިތްހަމަ ޖެހިފައިހުރި ޝައިންގެ ކްލައިންޓަކު ބުންޏެވެ.\nމި ދެބެއިންގެ ހިދުމަތްތަކާއި މެދު ހިތްހަމަ ޖެހިފައި ތިބީ ހަމަ އެކަނި ކްލައިންޓުން އެކަންޏެއް ނޫނެވެ. ތަނުގެ މުވައްޒަފުންވެސް ޝަރީ އާއި ޝިއުނީގެ އަޅާލުމާއި އެހީތެރިކަން ފާހަގަކުރެއެވެ. މިކަމުގެ ސަބަބުން ތަނުގެ މުވައްޒަފުންވެސް މަސައްކަތްކުރަނީ ވަރަށް ހިތްހަމަ ޖެހުމާއެކީގައެވެ. އެކަން ތަނުގައި މަސައްކަތްކުރާ ހުރިހާ މުވައްޒަފުންވެސް ފާހަގަކުރެއެވެ.\nމއ. ސްޓާލިން ގްރޭޑް ގެ ފުރަތަމަ ފަންގިފިލާގައި މިހާރު "ޝައިން" ހިންގަމުން އަންނައިރު ކުރިއާއި ހިލާފަށް އެތަނުން ދެމުންދާ ހިދުމަތްތައް އިތުރުވެ ފެންވަރުވެސް ރަނގަޅުވާނޭކަމަށް ޝިއުނީ ފާހަގަކުރެ އެވެ.\nއޭގެ އިތުރުން ޝިއުނީ ހާމަކުރާ ގޮތުގައި ޝައިންގައި އަބަދުވެސް ބޭނުންކުރަމުންދަނީ ދުނިޔޭގެ ނަން މަޝްހޫރު ބްރޭންޑްތައް ކަމަށާއި އެ ހުރިހާ ބްރޭންޑެއްވެސް ބޭނުންކުރަނީ އެ ބްރޭންޑަކާއި ގުޅޭ ޓްރެއިނިން ހެދުމަށްފަހު ކަމާގުޅޭ އެންމެހާ ތަމްރީންތައް ތަނުގެ ހުރިހާ ސްޓާފުންނަށްވެސް ލިބިދީގެން ކަމަށެވެ.\nޝައިން އިން އަންނަނީ މި ދާއިރާއިން މީހުންވެސް ތަމްރީން ކޮށްދެމުންނެވެ. އެގޮތުން މި ތަނުން ތަމްރީނުވެގެން ރާއްޖޭގެ ވަރަށް ގިނަ އަންހެން ކުދިން މި ރޮނގުން ކުރިއަށް ދާކަން ޝަރީ ފާހަގަ ކުރެއްވިއެވެ. އަދި "ޝައިން" ސެލޫނުގައި އަބަދުވެސް މަސައްކަތްކުރަމުން ދަނީ އަންހެންކުދިން ކަމާއި މި ހިދުމަތްތައް ދިނުމުގައި ހަރަކާތްތެރިވާ ގިނަ މުވައްޒަފުންނަކީ ދިވެހިންކަންވެސް ޝަރީ ފާހަގަކުރެއްވި އެވެ.\nޝަރީ އަކީ ރާއްޖޭން އެންމެ ފުރަތަމަ ހެއާ އެންޑް ބިއުޓީ ދާއިރާއިން ގައުމީ އިނާމް ހާސިލްކޮށްފައިވާ ފަރާތެވެ. އޭގެއިތުރުން ސްރީލަންކާ، އިންޑިއާ، މެލޭޝިއާ އަދި ތައިލޭންޑް ފަދަ ގައުމުތަކުން މި ދާއިރާއިން ޝަރީ ވަނީ ފުރިހަމަ ތަމްރީން ހޯދާފައެވެ. ޝަރީގެ ވިއްސަކަށް އަހަރުގެ މި ދިގު މުއްދަތުގައި ވަނީ ގިނަ ކާމިޔާބީތަކެއް ހޯދާފައެވެ. ކޮންމެއަކަސް ހިތްވަރާއެކު ކުރެވުނު ބުރަ މަސައްކަތުން ދުވަހެއް ދުވަހަކަށް ޝައިން ކުރިއަރަމުންދާކަން ޝިއުނީ ފަހުރުވެރި ކަމާއިއެކު ފާހަގަކުރެ އެވެ.\nގައުމީ އެވޯޑް ޝަރީއަށް ލިބުން--\nޝައިންއަށް 12 އަހަރު ފުރުމުގެ މުނާސަބަތާއި ގުޅިގެން މިވަނީ ހާއްސަ ޕްރޮމޯޝަންތަކެއް ވެސް ފަށާފައެވެ. އެގޮތުން "ގިވްއަވޭ" އެއް އިއްޔެ އިން ފެށިގެން ކުރިއަށްދާނެއެވެ. އޭގައި ބައިވެރިވެވެން އޮތީ ޝައިންގެ އިންސްޓާގްރާމް ޕޭޖު(@shynsalon.mv) ފޮލޯ ކުރުމާއި އެކު ތިން ރަހުމަތްތެރިއަކު އޭގައި ޓެގް ކުރުމުގެ އިތުރުން އިންސްޓަރގްރާމް ސްޓޯރީއަށް އެ ޝެއާ ކުރުމަށްފަހު "ޝައިން" ޓެގް ކުރުމުންނެވެ. ނަސީބުވެރިންގެ ގޮތުގައި ތިންފަރާތެއް ހޮވިގެން ދާނެއެވެ. އެއް ވަނަ ނަސީބްވެރިޔާއަށް -/3،500ރ ގެ އަގުހުރި ހިދުމަތް ލިބޭ އިރު، ދެ ވަނަ އަށް ހޮވޭ ނަސީބްވެރިޔާއަށް -/2،800ރ ގެ އަގުހުރި ހިދުމަތްތަކެއް އަދި3ވަނަ ނަސީބް ވެރިއާއަށް -/2،500ރ ގެ އަގުހުރި ހިދުމަތްތަކެއް ލިބިގެން ދާނެއެވެ. ނަސީބުވެރިން ހޮވުން އޮންނާނީ އޮކްޓޫބަރު މަހުގެ 15 ދުވަހުއެވެ.\nއޭގެ އިތުރުން ޑިސްކައުންޓްތަކެއް ވެސް ޝައިން އިން ވަނީ ހުޅުވާލާފައެވެ. މި މަހުގެ3ވަނަ ދުވަހުގެ ނިޔަލަށް ޝައިން ސެލޫން އިން ހޯއްދަވާ ހިދުމަތްތަކަށް %30 އާއި %50 އާ ދެމެދުގެ ޑިސްކައުންޓް ލިބޭނެ ކަމަށް އެ ފަރާތުން ފާހަގަކުރެ އެވެ، މިއީ ހަމަ ގައިމުވެސް ޝައިން ސެލޫން ތަޖުރިބާ ކޮށްލުމަށް ބޭނުންވާ ފަރާތްތަކަށް ރަނުގެ ފުރުސަތެކެވެ.\nޝައިން ގެ މިވާހަކައަކީ ކުޑަ އިރުންސުރެން ދެކެމުންއައި ހުވަފެން، ކާމިޔާބު ވިޔަފާރިއެއްގެ ގޮތުގައި ކުލަ ޖެހިގެން އައުމުގެ އުފަލުގެ ވާހަކައެކެވެ. “މިކަން މި ހާސިލް ކުރެވުނީ އާއިލާއިން ލިބުން ލޯތްބާއި، ކްލައިންޓުން ދިން އިތުބާރާއި، އަދި ހީވާގިކަމާއެކު މަސައްކަތް ކޮށްދިން މުވައްޒަފުންގެ މަސައްކަތުން. މިކާމިޔާބު މިންވަރު ކޮށްދެއްވީތީ އެންމެ ރަހުމާންވަންތަ މާތްﷲ އަށް ހަމްދާއި ޝުކުރު އަދާކުރަން،” ޝަރީ އާއި ޝިއުނީ ބުންޏެވެ.\nMa. Starling Grade (1st Floor\n3008887 / 9188887


Va' Aiy Therinnaai Behey Varah Thafaathu Vaahakaeh - Vaguthu\nވައަތްތެރިންނާއި ބެހޭ ވަރަށް ތަފާތު ވާހަކައެއް\nވައަތްތެރިންނަކީ ނުވަތަ ވައަތުން އާންމުކޮށް ކޮށް އުޅޭ ކަންކަން ކޮށް އުޅޭ މީހުން ދުނިޔޭގައި ވަރަށްވެސް ގިނައެވެ. ނަމަވެސް ދާދި ފަހަކާ ޖެހެންދެން ވައަތްތެރިންނަށް ވުމަށް މެދުވެރިވާ ސަބަބު ވަނީ ހޯދުމަށް ސައިންސާއި ޓެކްނޮލޮޖީ ނުކުޅެދިފައެވެ. އެހެންނަމަވެސް މިއަދު މިވަނީ ވައަތްތެރިންނަށް ވުމަށް މެދުވެރިވާ ސަބަބު ސައިންސްވެރިން ހޯދައިފައެވެ.\nފަސް އަހަރު ދުވަހުގެ ރިސާޗަކަށް ފަހު ކަށަވަރުވެފައިވާ ގޮތުގައި ވައަތްތެރިންނަށްވަނީ މާބަނޑު ދުވަސްވަރު ޖީންއަށް އަންނަ ބަދަލެއްގެ ސަބަބުން ކަމަށެވެ. އެގޮތުން ބަނޑަށް5މަހާއި6މަހުގައި މި ބަދަލު ޖީން އަށް އަންނަ އިރު އޭގެ ސަބަބުން ކުއްޖާ ވައަތްތެރިއަކަށް ވެދެއެވެ.އަދި ކުއްޖާ ވިހެއުމަށް ފަހުވެސް ވައަތުން ކަންކަން ކުރަން ކަނާއަތަށް ވުރެއް ފަސޭހަވެގެން ދެއެވެ.\nއަދި ކުއްޖާގެ ޅަފަތުގައި އެކުއްޖާއަކީ ވައަތްތެރިއެކަން ނުވަތަ ކަނާއަތްތެރިއެއްކަން ދެނެގަނެވޭނެ ކަމަށާއި އެކަން ދެނެގަންނަނީ ކުޑައިރު ކުއްޖާގެ ބައެއް އަމަލުތަށް ހުންނަ ގޮތުގެ ސަބަބުން ކަމަށް ސައިންސްވެރިން ބުނެއެވެ. އެގޮތުން އިނގިލި ބުއިމާއި އެއް ފަޅިއަށް އޮތުމަށް ލޯބިކުރުން ފަދަ ކަންކަން ހިމެނެއެވެ.\nއަދި ވައަތްތެެރިންނަށް ނާރުގެ މައްސަލަތަށް ޖެހުމުގެ ފުރުސަތު ހަނިވާ ކަމަށާއި ބުރަކަށީގެ ނުވަތަ މައިބަދައަށް ދިމާވާ މައްސަލަތަށް ޖެހުމުގެ ފުރުސަތު ހަނިވާ ކަމަށްވެސް ސައިންސްވެރިން ބުނެއެވެ.\nޖޫން 15, 2018 02:57\nމަ އަންހެނުން ކައިރި ތިވާހަކަ ދެއްކީމަ އެގޮލާ އުޅެނީ މާއެނގިގަނެގެން، މަ ކިތައްފަހަރު ބުނެފިން ވާއަތްތެރިން އެއީ ހުނަރެއް ހުންނަ ބައެކޭ. މަގޭ ދަރި މިހާރު ހަދާލައިފި ވާއަތްތެރި އަކުން ކަނާއަތްތެރިއަކަށް.\nޖޫން 15, 2018 10:10\nއަންހެނުންނަށް ހަމަ ސާބަސް!\nޖޫން 15, 2018 10:16\nވާތުން ކަންކަން ކުރަން އާދަކުރުވާނިކަމެއްނެތް! ތިބާގެ އަންހެނުންނަށް ހަމަ ސާބަހޭ ބުނެވޭނީ!